text:
ཚེ་རིང་ཟླ་བ་ནི་ང་ཚོའི་སློབ་གླིང་འདི་གའི་སློབ་མ་འཇོན་ཐང་ཅན་ཞིག་ཡིན་ལ། ཁོའི་ཁྱིམ་ཚང་གི་ཆ་རྐྱེན་ཡང་ལྟོས་བཅས་ཀྱིས་ཅུང་བཟང་བས། སློབ་གླིང་འདི་གའི་བུ་མོ་དག་གི་ཁྲོད་ན་ཁོ་ལ་དགའ་མཁན་གང་མང་ཡོད་ཅིང་ནམ་རྒྱུན་གྱི་ཁ་བརྡའི་བརྗོད་གཞི་རུའང་གྱུར་དང་འགྱུར་བཞིན་ཡོད། “གལ་ཏེ་ཚེ་རིང་ཟླ་བ་དང་མཉམ་དུ་ཚེ་གཅིག་གི་འཚོ་བ་རོལ་མི་ཐུབ་རུང་སློབ་ཆེན་གྱི་ལོ་ངོ་འདི་དག་སྐྱེལ་ཐུབ་ཚེ་ང་རང་སློབ་ཆེན་འདིར་འགྲིམས་པའི་འགྱོད་པ་གང་ཡང་མེད”ཅེས་གླེང་མྱོང་མཁན་ཡང་ཡོད་པར་བཤད། དེར་མ་ཟད། ཚེ་རིང་ཟླ་བའི་སྐད་འཕྲིན་སོགས་འབྲེལ་ཨང་ཅི་རིགས་རྩད་གཅོད་བྱས་ཏེ”ང་ཁྱོད་ལ་དགའ”ཟེར་མཁན་དང”ངས་ཁྱོད་ལ་རྗེས་སུ་ཡི་རང་བྱེད་ཀྱིན་ཡོད”ཟེར་མཁན་ནི་ཤིན་ཏུ་མང་། ཡིན་ན་ཡང་། ཚེ་རིང་ཟླ་བ་ནི་མི་ཁྲེལ་གཞུང་དང་ལྡན་པ་ཞིག་སྟེ། ཁོ་རང་དགའ་མྱོང་བའི་བུ་མོ་ཞིག་ཡིན་ན་མ་གཏོགས་རྫུན་དང་བསླུ་བྲིད་ཀྱི་རྒྱ་བཙུགས་ཏེ་བུ་མོ་དེ་ཐོབ་ཐབས་མི་བྱེད་ལ། ཁོའི་མཛའ་གྲོགས་སུ་གྱུར་བའི་བུ་མོ་ཞིག་ཡིན་ཚེ་དཀར་བོའི་སེམས་དང་དུང་བའི་སྙིང་གིས་གཅེས་པར་བྱེད་དོ།།
ཚེ་རིང་ཟླ་བའི་ཁ་པར་གྱི་སྒྲ་སིང་སང་གྲགས་པ་དང་མཉམ་དུ། མལ་གྲོགས་ཡོངས་དལ་ཅག་གེར་གྱུར་སོང་ལ། ཁ་པར་དུ་བུ་མོ་ཞིག་གིས་འཁང་ར་དང་འདྲེས་པའི་ལེ་ལན་གྱི་སྐད་ཆ་གང་མང་ཞིག་བཤད་རྗེས། ཁ་པར་གྱི་སྒོ་ཁྲོག་སེར་བརྒྱབ་མུར་ཚེ་རིང་ཟླ་བའི་ངོ་མདངས་ཀྱང་སྐྱ་བོར་གྱུར་བས། མལ་གྲོགས་དག་གིས་ཀྱང་ཁོ་གཉི་གའི་བརྩེ་དུང་ལ་བར་ཆད་བྱུང་བ་འོལ་ཚོད་དང་བཅས་ཏེ་དེ་མ་ཐག་རྟོགས་བྱུང་།
སྐབས་དེ་ནས་བཟུང་། ཚེ་རིང་ཟླ་བའི་ལུས་དང་གྲིབ་མར་གྱུར་བའི་མཛའ་མོ་གཡུ་སྒྲོན་གྱིས་སྡེ་ཁག་གཅིག་ལ་འཛིན་གྲྭ་མི་གཅིག་པའི་སློབ་མ་སྟོབས་རྒྱས་ཀྱིས་མོ་ལ་བྱིན་པའི་གསེར་གྱི་མཛུབ་དཀྲིས་ཤིག་ལ་རྐྱེན་བྱས་ཏེ་ཁོ་གཉི་གའི་དེང་མའི་བུ་རམ་ལྟ་བུའི་བརྩེ་དུང་གི་དམ་ཚིག་སོགས་ལ་ཕངས་སེམས་ཅི་ཡང་མེད་པར་རྒྱབ་ཀྱིས་ཕྱོགས་ཤིང་། ཚེ་རིང་ཟླ་བ་གླེང་ན་སྐྱུག་བྲོ་རབས་ཀྱང་བཤད་བཞིན། ཁོམ་གསེང་གི་དུས་ཚོད་ཨེན་ཙམ་བྱུང་ནའང་སྟོབས་རྒྱས་དང་འགྲོག་ཅི་ཐུབ་ལ་འབད་ཀྱིན་འདུག དེ་ལྟ་ནའང་ཚེ་རིང་ཟླ་བ་ནི་དེ་ལས་ལྡོག་སྟེ་བུ་མོ་གཞན་ཞིག་དང་མཉམ་དུ་བརྩེ་དུང་གི་དབུ་ཁྱུད་འབྲི་བའི་འདུན་པ་མ་བཅངས་པར། སློབ་གསེང་གི་དུས་ཚོད་ཐམས་ཅད་སློབ་སྦྱོང་བྱ་བའི་ཞོར་དུ་ཕུགས་བསམ་དང་འབྲེལ་བའི་ལས་རིགས་སྣ་མང་ལ་བསྟིམས་པས། ཚེ་རིང་ཟླ་བའི་སློབ་གླིང་འདི་གའི་གྲགས་སྐད་སྔར་བས་ཇེ་ཆེར་གྱུར་ཞིང་། མཉམ་འགྲོ་མཉམ་འདུག་བྱེད་མཁན་གྱི་གྲོགས་པོའང་ཇེ་མང་དུ་གྱུར་སོང་།
ཉིན་འདི་གར་ཚེ་སྐྱིད་ལ་རྒྱུན་ལྡན་མིན་པའི་དོན་དག་ཅིག་བྱུང་ཡོད་པ་འདྲ་སྟེ། གཟའ་འཁོར་འདིའི་ནང་དུ་ཏག་ཏག་ནམ་གུང་གི་དུས་ཚོད་གཉིས་པའི་བར་དུ་མི་ཞིག་དང་ལབ་གླེང་བྱས་ནས་བསྐྱལ་བཞིན་འདུག་ལ། ཕར་བལྟས་ཚོད་ལ་ཚེ་སྐྱིད་ཀྱིས་སློབ་ཆེན་གྱི་སྙིང་གྲོགས་ཤིག་རྙེད་ཡོད་པ་དང་མཚུངས། ཁ་པར་གྱི་སྒོ་མ་གཏད་པའི་སྔུན་ལ་ཁོ་མོས་མི་དེ་ལ”亲爱的 么么哒”ཞེས་སྐད་ཆ་མངར་མོ་ཞིག་གིས་མཇུག་བསྡུ་བར་བྱེད།
ནམ་གུང་གི་དུས་ཚོད་གཉིས་པར་ཚེ་སྐྱིད་ཀྱིས་ལག་ཁྱེར་ཁ་པར་སྔས་འགྲམ་གྱི་ཅོག་ཙེའི་སྟེང་བཞག་སྟེ་རྨི་ལམ་གྱི་ཞིང་ཁམས་འགྲིམ་པའི་སྟ་གོན་བྱས་སོང་།
ནམ་སྨད་ཀྱི་དུས་ཐུན་གསུམ་པར་ཚེ་སྐྱིད་ཀྱིས་ཚེ་རིང་ཟླ་བ་དང་འབྲེལ་བའི་རྨི་ལམ་ཐན་ཐུན་ཞིག་རྨིས་ཤིང་། རྨི་ལམ་དུ་ཁོ་གཉིས་ཀའི་དབྱར་ཟླ་དྲུག་པའི་མེ་ཏོག་གི་ཕྲ་ཚོམ་བཏབ་པའི་རྩྭ་ཐང་ཞིག་ཏུ་ཁྱོད་དགའ་ང་དུང་གི་སྙིང་གཏམ་བཤད་ཞོར་དུ། མེ་ཏོག་གི་མགུལ་རྒྱན་རེ་བསླེས་ཏེ་ཕན་ཚུན་ལ་དྲན་རྟེན་དུ་སྐོན་རེས་བྱེད་ཅིང་། ལན་རེར་སེམས་ཅན་གྱི་མྱི་ཁས་རབ་ཏུ་མནན་ཏེ་ཁོ་གཉི་གའི་བར་ཐག་ཇེ་རིང་ནས་ཇེ་རིང་དུ་གྱུར་ཏེ་ལྷ་ཡུལ་དང་མི་ཡུལ་སོ་སོར་བྲལ།
ཐོར་འགོ་ཟིན་ཙམ་ལ་ཚེ་སྐྱིད་ཀྱི་མིག་ཡོངས་མིག་ཆུས་བརླན་ཏེ”ཚེ་རིང་ཟླ་བ། ཚེ་རིང་ཟླ་བ།”ཞེས་ངུ་ངག་འདྲེས་མའི་སྐད་ཅོག་རྒྱག་གིན་འདུག་པས། ཚེ་རིང་ཟླ་བ་དང་ཚེ་སྐྱིད་གཉིས་ཀྱིས་ཁོ་གཉིས་ལ་དབང་བའི་བརྩེ་དུང་གི་འཇིག་རྟེེན་ཞིག་སྐྲུན་བཞིན་པ་རྟོགས་སོ།།
ང་ཚོས་ཡུན་རིང་ལ་རེ་ཞིང་སྒུག་པའི་གཟའ་མཇུག་གི་ངལ་གསོའི་དུས་ཚོད་སླེབས་སོང་། གཟའ་མཇུག་གི་ངལ་གསོའི་དུས་ཚོད་ནི་སློབ་ཆེན་པ་རྣལ་མ་ཞིག་ལ་མཚོན་ན་སྔར་བཞིན་སློབ་གཉེར་དང་དགའ་ཕྱོགས་ཀྱི་ལས་རིགས་ལ་བསྟིམས་པའི་ཆེས་ལེགས་པའི་ངལ་གསོ་སྟངས་ཤིག་ཡིན་མོད། སློབ་གྲྭར་འགྲོ་བ་ནི་ཉི་མ་གཏོང་ཐབས་དང་རང་མགོ་རང་གཡོག་བྱེད་ཀྱིན་པའི་སློབ་ཆེན་པའི་མིང་ཙམ་འཛིན་མཁན་དག་ལ་མཚོན་ན་ཆང་ཁང་དང་ཇ་ཁང་ཉུལ་ཏེ་ཉི་མ་དོན་མེད་དུ་བཏང་སྟེ་ཕ་མའི་རྔུལ་ནག་ས་རུ་བརྫི་ཐབས་ཤིག་ལས་ཅི་ཡང་མ་རེད།
སློབ་ཆེན་པ་སྟོབས་རྒྱས་ནི་མཐོ་འབྲིང་ནས་བཟུང་། སྐྱལ་སྟོང་ངམ་མི་བྱེད་དགུ་བྱེད་ཀྱི་སྦྱོར་ངན་ཚང་བའི་ལས་སུ་ཞུགས་ཤིང་། སྐབས་དེ་ནས་བཟུང་སློབ་སྦྱོང་དང་མི་གཞི་ཀུན་སྤྱོད་སོགས་ཕྱོགས་གང་ཅིའི་ཐད་དུ་བྱི་ལོང་གིས་ཨ་བྲ་བཟུང་བ་ནང་བཞིན་ཡར་རྒྱས་གང་ཡང་མ་བྱུང་བ་དང་།བསྟུད་མར་སློབ་སྐབས་གཉིས་གསུམ་གྱི་རིང་འཛིན་གྲྭ་ཡོངས་ཀྱི་ཨང་རིམ་ཆེས་མཐའ་མར་ལྷུང་བས་ཁོ་རང་ཉིད་ཀྱང་རང་ཉིད་ལ་ཡིད་རབ་ཏུ་ཆད་དེ། སྔར་བས་ཀྱང་སློབ་སྦྱོང་སོགས་ཀྱི་ཐད་དུ་སེམས་ཤུགས་ཉམས་ལ། དགེ་རྒན་དང་སློབ་མ་ཡར་སེམས་ཅན་འགའ་རེའི་ཁ་བརྡ་རེ་བྱས་ནའང”ད་འདི་ལས་དབང་རེད། ང་ལ་ཐབས་བཀོད་ཡོད་ནི་མ་རེད།”ཅེས་སུས་ཀྱང་སྒུལ་མི་ཚུགས་པ་ཞིག་ཏུ་གྱུར། གཞན་ཁོའི་ཁྱིམ་ཚང་གི་ཕ་མ་གཉིས་ཀྱང་ཡིག་རྨོངས་ཏན་ཏན་ཡིན་ཙང་། ནམ་རྒྱུན་ཁ་ཐག་རིང་བའི་བུ་ཆུང་ལ་སྒོར་མོ་རེ་འགའ་སྟེར་བ་ལས་སློབ་སྦྱོང་དང་མི་གཞི་ལེགས་བཅོས་ཐད་དུ་ནན་བཟུང་མ་བྱས་པས། སྟོབས་རྒྱས་ལའང་སྒོར་མོ་འགའ་རེ་ཡོད་པའི་ཡིད་རབ་ཏུ་ཚིམས་བཞིན་སློབ་གྲོགས་བུ་མོ་དག་ལ་སྒོར་མོ་འགའ་རེས་ལེགས་སྐྱེས་ཆུང་ངུ་རེ་ཉོས་ཏེ་ཁྱོད་ལ་དགའ་རབས་དང་དུང་རབས་བཤད་ནས་རིང་ན་ཟླ་ངོ་ཁ་ཤས་དང་ཐུང་ན་ཉིན་མཚན་གཅིག་གཉིས་ཀྱི་གྲོགས་སུ་འགུག་ཐབས་བྱེད་པའི་ཕྱོགས་སུ་སྤྱང་ཀི་ཤ་ལ་རྔམ་པ་བཞིན་རང་དབང་མེད་པར་མགོ་བོ་འཁོར།
མཐོ་རྒྱུགས་ཟེར་བའི་ཁྲིམས་དཔོན་བཙན་པོ་དེས་མི་རེ་རེ་ལ་འདྲི་གཅོད་ཚ་ནན་གཏོང་བཞིན་ཡར་འཐེན་མར་གཡུག་བྱ་ངེས་པའི་དྲན་སྐུལ་དཔེར་འགོད་ཀྱིས་ལབ་ནའང་སྟོབས་རྒྱས་ཀྱིས”ལས་ཤིག་ཡོད་ན་ལམ་ཞིག་ཡོད་ངེས་དང་མི་མ་ཤི་ན་རེ་བ་ཡོད་ངེས།”ལྟ་བུ་རེ་ལབ་བཞིན་སུ་ཞིག་གི་རེ་བཅོལ་སྒྲུབ་པ་ནང་བཞིན་དེ་དག་ལ་འཇིགས་དངངས་གང་ཡང་མ་བྱུང་བར། སྔར་བཞིན་ཆོ་མེད་ཀྱི་འཚོ་བར་འཇུས་ཤིང་དེའི་བར་དུ་གྲོགས་པོ་སྐྱལ་སྟོང་འགའ་དང་མཉམ་པོར་དུ་ཆང་གི་ལོངས་སྤྱོད་ལའང་ཉིན་རེ་ནས་ཉིན་རེ་བཞིན་ཆགས་པར་གྱུར། ཁོས་ད་དུང་མཐོ་རྒྱུགས་ཀྱི་ཁྲིམས་དཔོན་བཙན་པོ་དེས་ང་རང་སྟེས་དབང་ཞིག་གིས་ཡར་འཐེན་བྱས་ཚེ། དགེ་རྒན་ཁ་ཤས་ཀྱིས་བཤད་ན་སློབ་ཆེན་ནས་ཕོ་མོའི་བརྩེ་དུང་ལ་རང་དབང་ཆེ་བ་དང་སློབ་ཆེན་གྱི་སློབ་མ་མང་ཆེ་བ་དེའི་འཚོ་བ་ལ་མགོ་གྱོང་ཡོད་རབས་བཤད་པས། ངས་ཀྱང་མུ་མཐུད་དུ་བུ་མོ་གང་མང་མང་ལ་ཡག་རབས་དང་རྒྱན་རབས་བཤད་ནས་སློབ་ཆེན་གྱི་ལོ་ངོ་དེ་ཚོ་གླེང་རི་བའི་བརྩེ་དུང་ཞིག་གིས་མཇུག་བསྡུ་རྒྱུ་ཡིན་ཟེར།
དབྱར་ཟླ་དྲུག་པའི་བསིལ་རླུང་དང་མཉམ་དུ། མཐོ་རྒྱུགས་ལ་གཞུག་དགོས་པའི་སློབ་མ་ཡོངས་དང་བོད་རྟེན་འབྲེལ་གྱི་བདག་པོའི་འགྲོ་སྲོལ་ལྟར་སྟོབས་རྒྱས་ཀྱིས་རང་ཡུལ་ས་ཁུལ་གྱི་སྐྱེས་ལྷ་གཞི་བདག་ཆོས་སྐྱོང་སྲུང་མ་ཐམས་ཅད་ཀྱི་མཚན་ནས་བོས་ཏེ་བསང་དུད་ལྷོག་ལྷོག་འཕྱུར་བའི་རེ་སྨོན་ཁྲོད་ནས་རྒྱུགས་ར་ཟེར་བའི་བཙན་རྫོང་བརྗིད་པོ་དེའི་ཕྱོགས་སུ་གོམ་ཁ་བསྒྱུར་སོང་ལ། ད་ལོ་ཡང་ང་ཚོའི་ས་ཁུལ་ནས་སློབ་མ་ག་ཚོད་ལུས་རྒྱུ་ཡིན་ནམ་སྙམ་པའི་སེམས་ངལ་ཁུར་བའི་ཕ་མ་དག་གིས་རང་རང་གི་བྱིས་པའི་ཕྱོགས་སུ་བཀྲ་ཤིས་ལེགས་གསོལ་གྱི་སྨོན་འདུན་གྲངས་མེད་ཞུ་བཞིན་ཡུལ་ལུང་ཡོངས་ལ་རེ་ཞིག་བྲེལ་བྲེལ་འཚུབ་འཚུབ་ཀྱི་ཡོ་ལང་འཕྱུར་བྱུང་།
“ངས་རྒྱུགས་འཕྲོད་འདུག ངས་རྒྱུགས་འཕྲོད་འདུག” སྟོབས་རྒྱས་གཟའ་ནག་གིས་བཟུང་བ་ཇི་བཞིན། ཁྱིམ་ཚང་གི་ཕྱོགས་སུ་རྒྱུག་ཡོང་ནས་ཕ་མ་སྤུན་མཆེད་ཡོངས་ལ་མཐོ་རྒྱུགས་ཟེར་བའི་དཔོན་ཁྲིམས་བཙན་པོ་དེས་ཁོ་རང་ཡར་འཐེན་བྱས་འདུག་ཚུལ་དང་། བསླབ་བྱ་འདི་ལ་སྐར་མ་འདི་དང་བསླབ་བྱ་ཅིག་ལ་སྐར་མ་ཉིག བསྡོམས་སྐར་ལ་གན་གན་འདི་འདི་ཞེས་ལུང་བ་གང་བཤད་མོད། ཀ་ཁའི་མགོ་རྔ་ཐུར་འཁོར་ཡོད་མེད་ཀྱང་མི་ཤེས་པའི་ཁོའི་ཕ་མ་གཉིས་དང་སྤུན་མཆེད་ཚོར་མཚོན་ན་དེ་ནི་ངག་མི་འཁྲོལ་བའི་བྱིས་པ་ཞིག་ལ་གཏམ་རྒྱུད་བཤད་པ་ཇི་བཞིན་དགའ་སྡུག་གི་རྣམ་འགྱུར་ཅི་ཡང་མ་བྱུང་ལ། དེ་ལས་ཁོ་ལ་སྐམ་ཤ་ཚོན་པོ་ཞིག་དང་ཤ་ཚོད་ཀྱིས་སྡེར་ཁ་བསྒྲིགས་ནས་སྟོབས་རྒྱས་བཟང་ངོ་ཞེས་བསྟོད་པ་རེ་བྱེད་པ་བདེའོ།།
སྟོབས་རྒྱས་ཟེར་ན་ཡུལ་ལུང་ཡོངས་ཀྱི་ཕོ་མོ་རྒན་དར་གཞོན་གསུམ་ཐམས་ཅད་ཀྱིས”འོ། དེ་ཚང་གི་ཞི་ལི་ཆོ་མེད། སྐྲ་ལོའང་སེར་བོར་བསྒྱུར་ཡོད་པ་དེ”ཞེས་མི་ཤེས་མཁན་གཅིག་ཀྱང་མེད་པ་དང་སྟོབས་རྒྱས་ཀྱི་སློབ་སྦྱོང་དང་མི་གཞི་གང་ཅིའི་ཐད་ཅི་འདྲ་ཞིག་ཡིན་ངེས་པ་སྡེ་བ་ཡོངས་ཀྱི་སེམས་ལ་ཁྲིགས་སེ་ཡིན་པས། ཁོས་སློབ་ཆེན་ལ་རྒྱུགས་འཕྲོད་པའི་འཕྲིན་བཟང་ཡུལ་ལུང་དེར་ཁྱབ་པ་དང་མཉམ་དུ། སྡེ་མི་ཡོངས་ཧ་ལས་བཞིན”འོ་འོ། བླ་མ་དཀོན་མཆོག ད་ཐེངས་ད་ཆོས་སྐྱོང་སྲུང་མ་དངོས་སུ་འཁོར་འདུག” སྟོབས་རྒྱས་ཀྱིས་རྒྱུགས་འཕྲོད་ངེས་ཟེར་ན་སུའང་ཡིད་ཆེས་དཀའ་མོད། དེས་ཀྱང་སློབ་ཆེན་ལ་རྒྱུགས་འཕྲོད་ཡོད་ན་གཞན་དག་ནི་བཤད་ཅི་དགོས་སྙམ་མུར། སྡེ་བ་ཡོངས་ཀྱི་རེ་ལྟོས་འཆའ་ས་ཁ་ཤས་ཀྱིས་སློབ་ཆེན་ལ་རྒྱུགས་སྤྲད་པའི་གནས་ཚུལ་ལ་ལག་ཁྱེར་ཁ་པར་སོགས་འཕྲིན་ལམ་ཅི་རིགས་བརྒྱུད་ནས་རྒྱུས་ལོན་བྱས་པར། སྟོབས་རྒྱས་མ་གཏོགས་གཞན་དག་གིས་ས་ཆེན་པོ་ཟིན་མེད་ཚུལ་གོ་འཕྲལ་སྡེ་བ་ཡོངས་ལ་འདྲོགས་ལྟ་བུ་ལངས་བཞིན་བཤད་ཡམས་ཤིག་གི་མགོ་བསླངས་ཏེ། ནམ་རྒྱུན་སློབ་སྦྱོང་སོགས་གང་ཐད་དུ་བཟང་བའི་སློབ་མ་འགའ་རེ་ལ་རི་ལྟ་བུའི་གནོན་ཤུགས་ཤིག་དབང་མེད་དུ་སྤྲད་པ་དང”དེ་དག་ལ་རེ་བ་མི་འདུག”ཅེས་གླེང་ཕྱོགས་འདྲ་མིན་ཡང་བཟོས་སོང་།
སྐབས་དེ་ནས་བཟུང་། སྟོབས་རྒྱས་ཀྱིས་སྟོང་འདང་ལྟ་བུའི་རྨི་ལམ་རྨི་མགོ་བརྩམས་ཤིང་། སློབ་ཆེན་ནས་སློབ་གྲོགས་བུ་མོ་ག་ཚོད་ལ་མགོ་སྐོར་གཏང་སྟེ་རང་ལ་ཐོབ་ཐབས་བྱེད་དགོས་པ་དང་། ཕ་མ་སོགས་ཉེ་དུ་དག་ལ་ཅི་ལྟར་བསླུ་བྲིད་བྱས་ཏེ་རང་ལ་སྒོར་མོ་ཐོབ་ཐབས་བྱེད་དགོས་པ་སོགས་ཀྱི་ཐད་དུ་མགོ་འཁོར་བཞིན། “ནོར་ལུག་གི་རྫི་བོ་བྱེད་དུ་སོང”ཞེས་སྐུལ་ནའང”འདིས་ཅི་ཟེར། ངས་ད་སོ་མར་སློབ་ཆེན་ལ་རྒྱུགས་འཕྲོད་པ་མིན་ནམ། ད་རུང་ངལ་གསོ་ལེགས་པོ་ཞིག་བྱེད་དགོས།”ཞེས་བལྟས་བལྟས་རིག་རིག་ལ་ཨུ་ཚུགས་ཅན་གཡག་རྒོད་ལྟ་བུ་ཞིག་གམ་མགོ་འཕང་མཐོན་པོ་ཐོག་འདྲ་བ་ཞིག་ཏུ་གྱུར་རོ།།
དུས་ཚོད་འདི་ཇི་འདྲའི་མགྱོགས་ཨང་། དུས་ཚོད་མི་སྡོད་གཡང་གཟར་ཆུ་བོ་བཞིན་ཟེར་བ་ཅི་མ་བདེན། སྟོབས་རྒྱས་སློབ་ཆེན་ལ་འགྲོ་བའི་དུས་ལ་ཐོན་བྱུང་། ཁོའི་ཕ་མ་གཉིས་ཀྱིས་ཁོར་རང་ཡུལ་གྱི་ཁྱད་ཆོས་ལྡན་པའི་རྩམ་པ་དང་ཤ་སོགས་ཀྱིས་སྐྱེལ་མ་བྱས་མོད། ཁོས”མང་བོ་མ་འཇུག མར་སོང་ན་གྲོང་ཁྱེར་ཆེན་པོ་ཡིན་ནི་རེད། འདི་རིགས་ཟ་ཞེས་ཀྱང་བཤད་དཀའ།”ཞེས་རྫིག་རྫིག་གི་སྐད་ཆ་ཤོར་བཞིན། ལོ་ངོ་དྲུག་བདུན་ཞིག་ལ་སྟེང་ནས་བབས་མ་མྱོང་བའི་ཁོ་ཚང་གི”བོའུ་ཡང”རྟགས་ཅན་གྱི་འཕྲུལ་རྟ་དེར་ཞོན་ནས་ཁོ་ཕ་བུ་གཉིས་གཞི་ནས་རྫོང་ཐོག་ལ་འགྲོ་བའི་ལམ་ལ་ཆས་པས། རེ་སྒུག་གི་མིག་ཟུང་འཁྲེང་ཞེན་གྱིས་ཤན་པའི་ཁོའི་ཨ་མ་ཡིས”ངའི་བུ་འདིས་སློབ་སྦྱོང་གང་འདྲ་ཞིག་བྱ་རྒྱུ་ཡིན་པ་དང་མ་འོངས་པར་མི་དམངས་ལ་དགོས་མཁོ་ཅན་གྱི་མི་གང་འདྲ་ཞིག་ཏུ་འགྱུར་ངེས་སམ”སྙམ་པའི་དྲི་རྟགས་ཆེན་པོ་དང་ལྷན་ཅིག་ཁོ་གཉིས་མིག་གིས་མཐོང་ཚད་བར་དུ་ལམ་ལ་བསྐྱལ།
སྟོབས་རྒྱས་ཀྱིས་སློབ་ཆེན་གྱི་དམག་སྦྱོང་གི་མགོ་བརྩམས་བྱུང་། གྲལ་ཕྲེང་བསྟར་བའི་མི་ཚོགས་རེ་རེའི་ཁྲོད་དུ་ཁོས་སློབ་གྲོགས་བུ་མོ་རེ་རེ་ལ་མིག་གི་ཟུར་མདའ་འཕེན་ཞོར། “ཚ་བ་ཆེའམ། བཏུང་བྱ་གང་ཅན་པོ་འཐུང་འདོད། ང་འགྲོར་ཉོ་ཡོང་།”ཞེས་སྟག་ཤ་ར་ཞིག་གི་ཚུགས་ཀ་བཏོད་ཅི་ཐུབ་དང་ཁྱིམ་འབྱོར་བ་ཅན་ཞིག་གི་ཉམས་སྟོན་གང་ཐུབ་བྱས། མལ་ཁང་གཅིག་པའི་མལ་གྲོགས་དག་མཉམ་དུ་འཛོམས་ནས་གང་དགའ་གང་སྐྱིད་ཀྱི་ལབ་གླེང་རེ་བྱས་ན་ཡང་། སྟོབས་རྒྱས་ཀྱིས་གྲལ་ཕྲེང་ཅིག་ན་ཞི་མོ་ཡག་མོ་ཞིག་ཡོད་པ་དང་ཉིག་ན་སྐྱེ་གཟུགས་ཕྲ་མོ་ཅན་ཞིག་འདུག་ཚུལ་གྱི་ཆོ་མེད་བྲོ་མེད་ཀྱི་སྐད་ཆ་རེ་ཟུང་གིས་མལ་ཁང་གི་དགོད་སྒྲའང་ཅིག་ཅར་དུ་བརླགས་པར་བྱེད། དམག་སྦྱོང་གི་དུས་ཡུན་ཡོངས་སུ་རྫོགས་སོང་ལ་སྟོབས་རྒྱས་ཀྱང་སློབ་ཆེན་གྱི་སློབ་མ་དངོས་མ་ཞིག་ཏུ་གྱུར་སོང་། དམག་སྦྱོང་གི་སྐབས་སུ་ཁོའི་སློབ་གྲོགས་བུ་མོ་གང་མང་ལ་རྫུན་གྱི་རྒྱ་བཙུགས་ཏེ་ཆང་ཁང་དུ་ཁྲིད་པ་བཅུ་གྲངས་སུ་ལོངས་ཤིང་། སློབ་མ་དངོས་མར་གྱུར་བ་ནས་བཟུང་ཁོས་ཁོ་ཚོའི་རྫོང་གི་མགོ་ཁྲིད་ཅིག་ནི་ཁོ་ཚང་གི་ཤ་ཉེ་ཡིན་པ་དང་། སློབ་གཙོ་ཉིག་ནི་ཁོའི་ཕ་རྒན་གྱི་མནའ་བཅད་ཡིན་པ་སོགས་བསྟན་བཤིག་ཚ་བོའི་རྫུན་གཏམ་གཅིག་གཅིག་གཉིས་གཉིས་ཀྱིས་བསྒྲིགས་ཏེ་རང་སྲུང་གི་ནུས་པ་དམན་པའི་བུ་མོ་དག་བསླུ་བྲིད་ཀྱི་དྲ་བར་བཅུག་པ་དང་། བརྩེ་དུང་གི་རང་བཞིན་བརྟན་པའི་ཕོ་མོ་གཉིས་ཡིན་ཚེ་ཁོའི་མིག་ཏུ་མི་འབབ་པས། ཧམ་སེམས་ཀྱི་ལག་ངར་ཚེ་རིང་ཟླ་བ་དང་གཡུ་སྒྲོན་གཉིས་ཀྱི་ཕྱོགས་སུ་འཕངས་སོང་། དེར་དང་ཐོག་གཡུ་སྒྲོན་ལ་འགྲིག་འགྲིག་གི་གཏམ་འགའ་རེ་བཤད་ན་ཡང་ཁོའི་ཕྱོགས་སུ་མ་འཁོར་བ་ལ། ཕངས་སེམས་དང་ནོངས་འགྱོད་ཅི་ཡང་མེད་པའི་ངང་ནས་ཕ་མས་གནང་བའི་སྒོར་སྟོང་ལྔ་ཡོད་པ་དེས་གསེར་གྱི་མཛུབ་དཀྲིས་ཤིག་ཉོས་ཏེ་བྱིན་པས་ད་གཟོད་ངོ་ལོན་ཞིང་སེམས་འཁོར་སོང་ངོ་།།
གཟའ་སྤེན་པའི་ཕྱི་དྲོ་དེར། སྟོབས་རྒྱས་དང་གཡུ་སྒྲོན་གཉིས་གས་ཕན་ཚུན་ལ་འཐམ་འཁྱུད་ལྟ་བུ་བྱེད་བཞིན། སློབ་གྲྭ་དང་བར་ཐག་ཅུང་རིང་བས་མགྲོན་བྲང་ཞིག་ཏུ་བུད་སོང་ལ། ཁོ་གཉིས་གས་་འཇིག་རྟེན་གྱི་བདེ་བ་ཟེར་བ་དེ་མྱོང་རྒྱུ་ཡིན་ནམ། ཡང་ན་ཁོ་གཉིས་གའི་འགྱུར་མེད་དམ་ཚིག་གཅིག་ལ་བབས་པའི་གསང་ཚིག་བརྗོད་རྒྱུ་ཡིན་ནམ། མ་འོངས་པ་ཟེར་བའི་གབ་ཚིག་དེའི་གབ་ལན་མཉམ་དུ་འཚོལ་རྒྱུ་ཡིན་ནམ་གྱིས་མཚོན་པའི་དྲི་བ་གང་མང་ཞིག་གིས་མཚན་ལམ་རིང་མོ་ཞིག་ཆུ་ལ་ཕུ་བཏབ་པ་ནང་བཞིན་ཕར་ལ་འདས་སོང་།
གཡུ་སྒྲོན་གྱིས་སྐད་འདར་མ་འདུར་གྱིས”ཁྲེལ་མེད་ཁྱོད། ཁྱི་ལྟ་བུ་ཁྱོད།”ཅེས་སྡུག་སྐད་ཅིག་ཤོར་བཞིན། མགྲོན་བྲང་ལས་ཕྱིར་བུད་མུར། སྟོབས་རྒྱས་མལ་ཁྲིའི་སྟེང་གན་རྐྱལ་དུ་ཉལ་བཞིན་མལ་ཁང་གཅིག་པའི་གྲོགས་པོ་ཞིག་ལ་ཁ་པར་བཏང་ནས”འོ་ཧོ་ཧོ། འཇིག་རྟེན་ཁམས། ཡང་གཅིག་གཡུགས་ཟིན།”ཞེས། ཧ་ཧ་ཧོ་ཧོའི་སྨྱོ་གཏམ་དང་འགྲོགས་ནས་ང་ཚོས་ཀྱང་དོན་དུ་དོན་དག་ཅི་འདྲ་ཞིག་བྱུང་ཡོད་པ་ཤེས་པར་འགྱུར་རོ།།
གཟའ་ལྷག་པའི་ཉིན་གང་བོ་ནི་ངེད་འཛིན་གྲྭར་མཚོན་ན་ཅུང་ངལ་སྣང་སྟེར་བའི་ཉིན་མོ་ཞིག་སྟེ། གྲངས་རིག་དགེ་རྒན་གྱི་འགྲེལ་ནས་ཚར་རྒྱུ་མེད་པའི་སྤྱི་འགྲོས་དག་དང་ལོ་རྒྱུས་དགེ་རྒན་གྱི་ལུང་རིགས་དང་གཏན་ཚིགས་བྲལ་བའི་སློབ་ཁྲིད་དག་་འཚང་ཁ་ཤིག་ཤིག་གིས། གྲངས་རིག་ལ་སྤྲོ་བ་དང་སྦྱངས་སྟོབས་མེད་པའི་སློབ་མ་ང་ལྟ་བུ་དག་ལ་བསམ་གཟས་ནས་དོ་བསྡོ་བ་དང་གཉིས་སུ་མི་འདུག
སྔ་དྲོའི་སློབ་ཐུན་དག་རིམ་གྱིས་གྲོལ་བས། ཞོགས་དུས་སྔ་མོ་ནས་ལངས་ཏེ་ནངས་ཇ་འཐུང་ལོབས་སུ་གྱུར་མེད་པའི་སློབ་ཆེན་པ་དག་ལ་མཚོན་ན་དེ་ནི་རང་ཉིད་ཀྱི་ཕོ་བར་བཅིངས་གྲོལ་བྱེད་སྟངས་ཤིག་རེད། ད་ནི་སློབ་གྲྭའི་ཕྱི་ནང་གི་ཟ་ཁང་གང་རུང་ལ་སོང་ནས་ནངས་ཇ་དང་གུང་ཇ་མཉམ་དུ་བསྲེས་པའི་ཟས་ཐུན་སྐྱིད་པོ་ཞིག་རོལ་ཆོག ཉིན་གུང་གཟུར་ཙམ་ལ། གཡུ་སྒྲོན་གྱིས་རྙིང་ཧྲལ་དུ་གྱུར་བའི་དཔེ་ཆ་ཞིག་མཆན་ལ་བཙིར་ནས་སློབ་གྲྭའི་སྒོ་ཆེན་ལས་ཕྱིར་བུད་སོང་བས། ངེད་ཅག་མཉམ་པོར་ཟ་མ་ཟ་བཞིན་པའི་མལ་གྲོགས་ཤིག་གིས”ད་དུང་ཟ་མ་ཟས་མེད་པ་ཡིན་ནམ། ད་མི་རིང་བར་ཡང་སློབ་ཁྲིད་འཚོག་བྱུང་།”ཞེས་བཤད་པ་ལ། འགྲམ་གྱི་མལ་གྲོགས་མི་ཆུང་ཁ་བདེ་ཡིས”སློབ་ཆེན་པ་ཚོ་ལ་སློབ་ཁྲིད་ཀྱི་འདུ་ཤེས་དེ་ཙམ་བཟང་རྒྱུ་མི་འདུག ཁྲིགས་ཁྲིགས་མེད་ན་སྟོབས་རྒྱས་ཀྱིས་ཁོ་མོར་བརྩེ་དུང་གི་བསླུ་བྲིད་ཐེངས་ཤིག་བཏང་ཟིན་པས། ད་ནི་ཧ་ཧ་ཧ།”ཞེས་སྐད་ཆའི་མཇུག་ཀྱང་མ་བཤད་པས། ངེད་ཅག་གིས་ཀྱང་ཐེ་ཚོམ་དང་བཅས་པའི་དྲི་རྟགས་ཤིག་གིས་ཁོ་མོས་ཟས་ཐུན་ཞིག་རོལ་རྗེས་ཕལ་ཆེར་ཕྱིར་ཡོང་སྲིད་སྙམ་བཞིན་སློབ་ཁྲིད་ཐོག་ཁང་གི་ཕྱོགས་སུ་བསྟར་སོང་།
སློབ་ཁྲིད་ཀྱི་དངོས་གཞི་འཚོགས་ཟིན་པས། མིག་ཤེལ་ཆེན་པོ་གྱོན་པའི་ཆབ་ཁྲིད་དགེ་རྒན་གྱིས་སློབ་མ་རེ་རེའི་མིང་ནས་འབོད་མགོ་བརྩམས་བྱུང་།
“ནོར་བུ་དགའ་འཕེལ། ཡོད།”
“སྒྲོལ་མ་ཚེ་བརྟན། ཡོད།”
“རིན་ཆེན་དོན་གྲུབ། ཡོད།”
“གཡུ་སྒྲོན། གཡུ་སྒྲོན།
སློབ་ཁང་གང་བོས་མགྲིན་གཅིག་ཏུ”མེད་ཀི”ཞེས་ལན་བཏབ་པར། “འོ་ཡ་ཡ། ད་ཐེངས་ཀྱི་སློབ་སྐབས་འདིར་སྐར་མ་སྟེར་རྒྱུ་མེད། རང་རྟོགས་རང་འགུལ་ཟེར་བ་དེ་འདྲའི་ཞན་ཨང་།”ཞེས་སྨྱན་མང་གཟུགས་ལ་ཅེར་བཞིན། “རང་རྒྱལ་གྱི་རྩ་ཁྲིམས་སུ། རང་ལོ་བཅོ་བརྒྱད་ལ་སོན་པའི་སྤྱི་དམངས་ཤིག་ཡིན་ཚེ། མི་རིགས་དང་ས་ཁོངས། ཡོན་ཚད། ཕོ་མོའི་དབྱེ་བ་མེད་པར། གདམ་བྱ་དང་འདེམས་བྱེད་ཀྱི་དབང་ཆ་ཡོད་པ་དང་། གཞན་རང་རྒྱལ་སྲིད་གཞུང་ནི་མི་དམངས་ཀྱི་སྲིད་གཞུང་ཡིན་ལ། བློ་གཅིག་སེམས་གཅིག་གིས་མི་དམངས་ལ་ཞབས་འདེགས་སྒྲུབ་རྒྱུ་ནི་རང་རྒྱལ་སྲིད་གཞུང་གི་དགོངས་པ་ཡིན།”ཞེས་སྐད་ཆ་མང་བོ་གློག་འཁྱུག་འཁྱུག་བྱས་སོང་བས། སློབ་ཆེན་གྱི་དགེ་རྒན་ཆེན་མོ་ཟེར་ན་ཁྱོད་ལས་སུ་སྙམ་པའི་དད་པ་ཞིག་ཀྱང་དབང་མེད་དུ་སྐྱེ་བར་བྱེད། དེ་ལྟར་སྐར་མ་སུམ་ཅུ་ལྷག་འགོར་རྗེས། ངའི་འགྲམ་གྱི་སློབ་མ་པྲ་ཚག་དེས”ཨ་རོ། གཡུ་སྒྲོན་ལ་ད་སྐབས་སེམས་སྡུག་ཅུང་ཟད་ཡོད་ངེས་པས། དོན་དག་འདྲ་བྱུང་ཨེ་སྲིད་དམ”ཞེས་ཁ་བརྡའི་གླེང་བཙུགས་བྱུང་། “ཨ་ལ། ཕལ་ཆེར་དོན་དག་འདྲ་བྱུང་ཅི་དཔེ་འདོད། ང་ཁོ་མོར་འདྲིས་ཆ་ཆེན་པོ་མེད་པས་ཁ་ཚོན་གཅོད་དཀའ།” “འོ་ལེ། འོ་ལེ། ངེད་གཉིས་མཐོ་འབྲིང་གི་སློབ་གྲོགས་ཀྱང་ཡིན་པས། ཅུང་གསལ་ཆ་ཡོད།”
མཐོ་འབྲིང་གི་སྐབས་སུ། སློབ་གྲོགས་གཡུ་སྒྲོན་ནི་སྐབས་དེའི་སློབ་གྲྭ་དེ་གའི”རྩེར་སོན་འཛིན་གྲྭ”ཞིག་ནས་སློབ་མཐར་ཕྱིན་པ་དང་། རྩེར་སོན་འཛིན་གྲྭའི་སློབ་མ་ཡོངས་ལ་རང་རང་གི་ཆུ་ཚད་མཐོ་ཞེས་ང་རྒྱལ་ཅུང་ཟད་ཡོད་པ་མ་ཟད། འཛིན་གྲྭ་དེ་གའི་དགེ་རྒན་དག་གིས་ཀྱང་རང་རང་གི་ཡོན་ཚད་ཆེས་མཐོ་ཤོས་སྤྱད་དེ་སློབ་ཁྲིད་གནང་གིན་ཡོད་པས། རྩེར་སོན་འཛིན་གྲྭའི་སློབ་མང་ཆེ་བར་རང་ཉིད་འཛིན་གྲྭ་ཆེས་ལེགས་ཤོས་ན་ཡོད་པས་སློབ་ཆེན་གྱི་མཐོ་རྒྱུགས་དེས་ང་རང་འགོག་མི་ཐུབ་ཅེས་ཡིད་ཆེས་བརྟན་པོ་ཞིག་ཀྱང་ཡོད་རབས་སྨྲ། དེར་མུ་མཐུད་ནས་ཁོས་གཡུ་སྒྲོན་དང་འབྲེལ་བའི་སྐད་ཆ་གང་མང་ཆུ་བྱོ་བྱོ་བྱས་བྱུང་བས། ཉེན་དཔོན་ཞིག་དང་ཀུན་ནས་མཚུངས་པའི་སྣང་བ་ཞིག་ཀྱང་སྟེར་བར་བྱེད། སློབ་གྲོགས་གཡུ་སྒྲོན་ནི་མདོ་སྨད་ཀྱི་གྲོང་ཆེན་པོ་རེབ་གོང་རིག་པ་འབྱུང་བའི་གྲོང་ཁྱེར་གྱི་ལྷོ་རྒྱུད་དང་དགུ་ཆུ་སྔོན་མོ་ཤག་ཤག་བཞུར་བའི་འགྲམ་རྒྱུད་ཀྱི་དར་ལག་སྡེ་བ་ནས་སྐྱེས་པ་རེད། གཞན་ཁོ་མོའི་ནམ་རྒྱུན་གྱི་འཚོ་བའི་ནང་སྨྲ་བ་དེ་ཙམ་མང་རྒྱུ་མེད་པས། སྒོམ་ཆེན་པ་ཞིག་དང་ཤིན་ཏུ་མཚུངས། དེ་མིན་མོ་ཡག་མོ་སྒོ་དང་གཟུགས་སྐྱེ་ལུས་ཀྱི་ཐད་དུ་འཛིན་གྲྭ་ཡོངས་ལས་ཆ་འཇོག་སར་གྱུར་མེད་ན་ཡང་། ཁ་བྱང་ལ”འཕྲིན་ཡིག་དུང་བྱ་དཀར་མོ”ཞེས་བྲིས་ཡོད་པའི་འཕྲིན་ཐུང་ཁ་ཤས་རེ་འབྱོར་ཡོད་པ་ངས་ཀྱང་དངོས་སུ་མཐོང་མྱོང་མོད། སྐབས་དེར་མོར”བསམ་འཕེལ”ཟེར་བའི་དགའ་རོགས་ཤིག་ཡོད་པས་མཐོ་རྒྱུགས་མཇུག་རྫོགས་རག་བར་དུ་ཁོ་གཉི་གའི་བརྩེ་དུང་ལ་ཕལ་ཆེར་གཡོ་འགུལ་མ་བྱུང་ཐལ། མཐོ་རྒྱུགས་ཀྱི་གཡུལ་འཐབ་ཁྲོད་ཁོ་མོ་ཡར་འཐེན་བྱས་ཡོད་པ་དང”བསམ་འཕེལ”མར་གཡུགས་འདུག་པས། ཁོ་མོས་ཀྱང”བསམ་འཕེལ”ལ་རེ་བ་མེད་ཚུལ་བཤད་དེ་མཇུག་མཐའི་བདེ་མོ་བཞག་འདུག དེ་བས། ངེད་ཅག་གྲོགས་པོ་འགའ་ཤས་ཀྱིས་ཀྱང་མཐོ་འབྲིང་གི་སྐབས་སུ”ཁྱོས་མི་ཟ་ན་ངས་ཀྱང་མི་འཐུང”ལྟ་བུ་ཡིན་ཞེས་སྒྲོག་པར་བྱེད་མོད། རྒྱུགས་ཤིག་གི་གྲུབ་འབྲས་ལས་མིའི་ལྷད་མེད་པའི་བརྩེ་དུང་ལའང་གྱེས་བརྡ་བཏང་འགྲོ་བ་ཞིག་ཡིན་ཚེ། ཕལ་ཆེར་མི་དེའི་ཕྱི་ནང་ཐམས་ཅད་གསལ་བོ་རེད་ཅེས་བཤད་པ་ཡིན་ཟེར། སློབ་ཆེན་ལ་མ་ཡོང་བའི་སྔུན་དང”བསམ་འཕེལ”ལ་གྱེས་བརྡ་བཏང་བའི་མཇུག་ནས་བཟུང་། ཚེ་རིང་ཟླ་བ་དང་ཁོ་གཉི་གར་བརྩེ་དུང་གི་གཏམ་རྒྱུད་འདི་བྱུང་བ་རེད། དེ་ནས་ཡུན་རིང་མ་ལོན་པར”སྟོབས་རྒྱས”ཀྱི་མཛུབ་དཀྲིས་ཤིག་ལ་རྐྱེན་བྱས་ཏེ”ཚེ་རིང་ཟླ་བ”ཡང་དོར་བ་རེད།”འོ་རེད་རེད། དེ་འདྲ་ཞིག་ཡིན་ཚེ། མོས་དོན་དག་ཅང་ཕུད་མི་སྲིད་པ་ཐག་གིས་ཆོད་པས། འུ་གཉི་གས་ཀྱང་སློབ་ཁྲིད་འདིའི་མཇུག་སྐྱོང་བར་བྱེད།”ཅེས་བཤད་པ་ན། སློབ་ཁྲིད་འདིའི་ཕྱེད་ཀ་ཡང་ཐག་ཐག་འདས་འདུག ད་ཡང་གཟའ་མཇུག་གི་གསེར་ལས་དཀོན་པའི་ངལ་གསོའི་དུས་ཚོད་ཅིག་ཐོན་བྱུང་།
“ཚེ་རིང་ཟླ་བ། ད་ཐེངས་འཆར་གཞི་ཅི་ཞིག་ཡོད།”
ད་རེས་དམིགས་བསལ་གྱི་ལས་འཆར་ཅི་ཡང་མེད། ཚེ་སྐྱིད་དང་མཉམ་པོར་ཕྱི་རོལ་ལ་འཆམ་འཆམ་དུ་འགྲོ་དགོས།”
“དེ་ཟེར་ན། ཚེ་སྐྱིད་དང་ཁྱོད་གཉིས་ཀྱིས་ཅི་ལྟར་ངོ་ཤེས་པ་ཡིན། བར་བ་སུ་ཡིན། ཧ་ཧ་ཧ།”
“དེང་སྐབས་ཀྱི་སློབ་ཆེན་པའི་བརྩེ་དུང་ལ་བར་བ་དགོས་པ་མ་རེད། ང་ལ་མོ་ལྷ་ཅི་འདོད་འཁོར་བ་ཁྱོས་ཀྱང་ཤེས་གསལ་ཡིན།”
སྐབས་དེར་ཚེ་རིང་ཟླ་བ་ལ་གློ་བུར་དུ། མིང་ལ”ཡིད་ཀྱི་འཁྲི་ཤིང”ཞེས་གཏགས་འདུག་པའི་ཁ་པར་ཞིག་འབྱོར་ཞིང་། “ཡ་ཡ། ད་ཐོན་ཡོང”ཞེས་བཤད་བཞིན་སྒོར་བུད་སོང་བས། མལ་ཁང་ཡོངས་ང་གཅིག་པུ་ལ་དབང་ཞིང་ང་གཅིག་པུ་ལའང་ཧ་ཅང་སུན་པའི་སྣང་བ་ཞིག་རང་དབང་མེད་པར་སྐྱེས་ཡོང་།
ཚེ་སྐྱིད་ནི་འཛིན་གྲྭ་ཡོངས་ལས་བྱ་དངོས་གང་ལའང་རྒྱུས་ལོན་བྱེད་མཁན་གྱི་བུ་མོ་འབའ་ཞིག་སྟེ། རྟག་པར་དགེ་རྒན་དག་གིས་ཀྱང”སློབ་ཆེན་ནས་བྱ་བ་གང་ལའང་ཉམས་མྱོང་ལེན་དགོས། དེ་མིན་ཕྱིར་སྤྱི་ཚོགས་སྟེང་སོང་ན་དེ་འདྲའི་གོ་སྐབས་སོགས་ཤིན་ཏུ་དཀོན་པས་གྱོང་ཆེན་པོ་རེག་སྲིད།”ཅེས་སྐུལ་མ་གཏོང་བས་ཀྱང་ཡིན་པར་ངེས་ལ། སློབ་གྲྭ་ཞེས་པའི་ཐ་སྙད་འདིའི་ཉེ་བར་བཅར་བ་ནས་བཟུང”ཁོ་རེ་ཡའི་བརྩེ་དུང”དང་འབྲེལ་བའི་བརྙན་འཕྲིན་དག་གི་ཨ་མ་ལྟ་བུར་གྱུར་བས་ཀྱང་ཡིན་སྲིད། དེ་ལས་ཀྱང་མོའི་ནང་མི་ཚོས་ནམ་རྒྱུན་མོར་སློབ་གསོ་གཏོང་ཐེངས་རེར་ཡང”ངེས་པར་དུ་རྒྱ་ཡིག་སྦྱོང་དགོས། གལ་ཏེ་རྒྱ་ཡིག་ལེགས་པོ་ཞིག་རྒྱུད་ལ་འབྱོར་ཚེ་བོད་ཡིག་མ་ཤེས་ཀྱང་མི་སྐྱོན། དེང་གི་དུས་ལ་གཞུང་ཞབས་པའི་ཐོབ་ལེན་དགོས་ན་ངེས་པར་རྒྱ་ཡིག་མཁོ་བ་ལས་བོད་ཡིག་གིས་ས་ཟིན་ཐབས་མི་འདུག”ཅེས་བཤད་པས་དེ་རིགས་ཀྱི་རིག་གནས་གང་མང་ལྟ་ཀློག་བྱས་པའི་ཤུགས་རྐྱེན་ཐེབས་པ་ཡིན་ཡང་ངེས།
ཚེ་རིང་ཟླ་བ་དང་ཚེ་སྐྱིད་གཉི་ག་ས་འདིའི་ཀྲུང་ཕྱི་ཟུང་འབྲེལ་གྱིས་མཛེས་བཟོ་བྱས་པའི་ཆང་ཁང་ཞིག་ལ་འཛུལ་བྱུང་། དང་ཐོག་ཚེ་རིང་ཟླ་བ་ནི་འདི་འདྲའི་གནས་ལ་འགྲོ་ཐེངས་དང་བོ་ཡིན་པ་དང་ལས་ཀར་ཉམས་མྱོང་སོགས་ཀྱང་གང་ཡང་མེད་པས་ཅུང་འཛེམ་དོགས་འདྲ་བྱུང་ཞིང་། ཚེ་སྐྱིད་ཀྱིས”ཁྱོས་ཀྱང་འདི་རིགས་ལའང་ཉམས་མྱོང་བླངས་ན་དགའ། དེ་མིན་ཁྱོད་གླེན་པ་ལུག་ལྟ་བུ་ཞིག་ཏུ་འགྱུར་ངེས།”ཞེས་ཡང་ཡང་ཨུ་ཚུགས་བྱས་པ་ན། ཁོར་ཡང་ཅུང་བདེན་སྣང་ལྟ་བུ་ཤར་བཞིན་རྒུན་ཆང་དམ་རིང་ཞིག་གི་སྐེ་ལ་ཤུགས་ཀྱིས་འཐམ་སོང་། “ཨ་ལ་ལ། ཇི་འདྲའི་ཁ་བ་ལ་ཨང་། ཁྱོད་ལ་འདིས་གནོད་པ་འདྲ་མི་སྐྱེལ་ལམ།”ཚེ་རིང་ཟླ་བས་དེ་ལྟར་དྲིས་བྱུང་། “མི་སྲིད། གཟའ་འཁོར་གྱི་ངལ་དུབ་མཐའ་དག་སྐད་ཅིག་དེ་ཉིད་ལ་སངས་འགྲོ འདི་འདྲའི་རོ་བཅུད་ལྡན་པའི་རྒུན་ཆང་དག་ནི་ང་ཚོའི་འཚོ་བའི་ནང་མེད་མི་རུང་བའི་གྲུབ་ཆར་གྱུར་འདུག་པས། ཁྱོས་ཀྱང་དལ་འཐུང་བྱོས་དང་། རིམ་གྱིས་ལོབས་ངེས།” ཞེས་བཤད་ཞོར་དུ་བ་རྐང་གཅིག་ཀྱང་ཁོར་གཏད། “འོ་ཡ་ཡ། ད་དེ་འདྲ་ཡིན་ཡང་སྲིད།”
ས་སྲོད་ཀྱི་དུས་ཚོད་ལྔ་བར། ཚེ་རིང་ཟླ་བ་ཆང་གིས་ར་རོ་བར་གྱུར་ཏེ་མལ་ཁང་དུ་ཐོན་རྗེས། དགོས་དང་མི་དགོས་མེད་པར་ཁ་ལ་ཐོགས་ཚད་དང་སེམས་ལ་དྲན་ཚད་ཅི་རིགས་ཁ་ལ་སྒོ་དང་མིད་པར་འཕྲང་མེད་པར་བརྡོལ་བྱུང་།
“ཨ་རོ། ཚེ་རིང་ཟླ་བ། ནམ་ལངས་ཟིན། ད་ལངས་རན་སོང་།”
“ཡ་ཡ། དུས་ཚོད་དུ་རེད།”
“ཉིན་གུང་གི་དུས་ཚོད་གཅིག་རེད།”
“འོ་ཡ། ཨ་རོ། ཁྱོད་ཕྱི་ལ་འགྲོ་ན་ང་ལ་དུ་བ་སྒམ་གཅིག་ཉོ་རོགས། ཕྱིར་ཐོན་ན་སྒོར་མོ་སྟེར།”
“ཨེ། ཁྱོད་མ་གཞིར་དེ་འདྲའི་ཕྱོགས་ལ་མི་འགྲོ་ན་ད་མ་རྔུབ་ན་བཟང་གི་འདོད།”
“ཆེ་ཡིན་ཆེ་ཡིན། ཁ་རྩང་ཚེ་སྐྱིད་ཀྱིས་སློབ་ཆེན་ནས་བྱ་བ་གང་ལའང་ཉམས་མྱོང་ལེན་དགོས་ཚུལ་བཤད་པ་དེ་དོན་ལ་གནས་པར་བསམ།”
གཟའ་འཁོར་འདི་ནས་བཟུང་། ཚེ་རིང་ཟླ་བར་བལྟས་བལྟས་རིག་རིག་ལ་མངོན་སུམ་གསལ་རྗེན་གྱི་འགྱུར་ལྡོག་བྱུང་འདུག ནམ་རྒྱུན་དུ་བ་དང་ཁ་འབྲལ་མི་ཕོད་པ་ཞིག་ཏུ་གྱུར་བ་མ་ཟད། གཟའ་མཇུག་ལ་མ་ཐོན་པའི་བར་དུའང་ཐེངས་རེ་གཉིས་ལ་ཆང་ཁང་དུ་འགྲོ་བར་བྱེད།
གློག་དཀར་དམར་གྱི་འོད་མདངས་ལམ་ལམ་འཚེར་བའི་ཆང་ཁང་ཞིག་ཏུ། ཚེ་རིང་ཟླ་བས་ལག་པ་ནམ་མཁའ་འཕྱར་བཞིན། “ང་ཚེ་རིང་ཟླ་བས་ད་རག་ཏུ་སློབ་སྦྱོང་མ་བྱས་བསམ་པ་མེད། ཁྱོད་ཚོས་ང་ལ་དགའ་ཟེར་མཁན་ག་ཚོད་བྱུང་བ་ཨེ་ཤེས། གཡུ་སྒྲོན་ཨེ། མདོ་མེད་མ་དེ། སུ་ལ་སྒོར་མོ་ཡོད་ན་དེ་ལ་དགའ། སུས་ལེགས་སྐྱེས་རྩ་ཆེན་རེ་བྱིན་ན་དེ་ལ་འགྲོགས། དངོས་གནས་སྙིང་བོ་མི་འདུག ཚེ་སྐྱིད་ལ་ལྟོས་དང་། བྱ་བ་གང་ལའང་འཇུག་ཕོད་པ་མ་ཟད། ཉམས་མྱོང་ཕུན་སུམ་ཚོགས་པ་ལྡན། ང་ལ་མོ་ལས་སུ་དགོས། དེ་ཨེ་རེད། ཨ”ཞེས་གླང་ཆེན་སྨྱོན་པར་དུག་བླུད་པ་ཇི་བཞིན་མལ་ཁང་ནང་གི་གྲོགས་པོ་ཚོ་ལ་མགྲོན་བྱེད་བཞིན་འདུག
གཡུ་སྒྲོན་གྱིས་ད་རུང་ཡང་སྡུག་གི་སྔན་པ་འཐེན་བཞིན་འདུག ཕར་བལྟས་ཚོད་ལ་ཁོ་མོར་སེམས་སྡུག་གིས་མནར་ཏེ་ལུས་ཀྱི་ཤ་རྒྱ་མ་ཆ་རེའང་ལྷུང་ཡོད་པ་འདྲ། གང་ལྟར་ད་ཐེངས་ཀྱི་བརྩེ་དུང་གི་ཕམ་ཁ་འདིར་མོ་ལ་བཤད་མི་ཤེས་པའི་ན་ཟུག་ཅིག་ཡོད་ཚོད་རེད། གཡུ་སྒྲོན་གྱིས་བསམ་བློ་བཞི་གསུམ་བཅུ་གཉིས་དང་བློ་རྩེ་ཉི་ཤུ་རྩ་ལྔ་བཏང་རྗེས། བྲེལ་བྲེལ་འཚུབ་འཚུབ་ཀྱིས་རྒྱབ་ཁུག་ཁུར་ཏེ་སློབ་ཆེན་སློབ་རིམ་གསུམ་པའི་མོའི་མལ་ཁང་གི་ཕྱོགས་སུ་གོམ་ཁ་བསྒྱུར་སོང་། མོར་དེ་ག་ན་ཤ་ཉེ་ཞིག་ཡོད་པ་ཡིན་ནམ། ཡང་ན་སེམས་ཀྱི་སྐྱིད་སྡུག་བཤད་སའི་གྲོགས་པོ་འདང་ཆེན་ཞིག་ཡོད་པ་ཡིན་ཡང་སྲིད།
མལ་ཁང་གི་སྒོར་ཐོན་རྗེས་ཅུང་ཐེ་ཚོམ་གྱིས་ཨེན་ཙམ་ལ་འདང་ཞིག་བརྒྱབ་རྗེས། ངེད་ཀྱི་སློབ་གླིང་འདི་གའི་ཕོ་ཟད་མོ་ལ་གཏུག་དགོས་རུང་མོ་ལ་སྐྲག་ས་འཇིགས་ས་ཅི་ཡང་མེད་ཟེར་མཁན་གྱི་བསྟན་པ་དབང་མོའི་མལ་ཁང་གི་སྒོར་བུད་སོང་། བསྟན་པ་དབང་མོ་ནི་ང་ཚོའི་སློབ་གླིང་འདི་མ་ཟད་པའི་ས་ཁུལ་འདིའི་སློབ་ཆེན་ཡོངས་ན་མིང་གྲགས་ཆེན་པོ་ཆགས་ཡོད་དེ། གཞན་མོ་ལ”ཨ་སྟག་ལྷ་མོ”ཞེས་པའི་མིང་ཞིག་ཀྱང་རླུང་ལྟར་གྲགས་ཤིང་འབྲུག་ལྟར་ལྡིར་བཞིན་ཡོད། གཡུ་སྒྲོན་གྱིས་དང་ཐོག་བསྟན་པ་དབང་མོ་ལ་ཟ་རྒྱུ་ཅུང་ཟད་བྱིན་རྗེས་ཧ་ཅང་སྐྱོ་མདོག་དང་གཉོམ་ཆུང་གི་བཟོ་ཡིས་སྟོབས་རྒྱས་ཀྱིས་མོ་རང་རྩེད་ཆས་བྱས་པ་སོགས་དོན་དག་གི་མགོ་རྔ་བརྒྱུད་རིམ་ཐམས་ཅད་ལྷུག་པོར་བརྗོད་དེ་རོགས་རམ་ཅུང་ཟད་གནང་རྒྱུའི་རེ་བ་ཞུས་མོད། བསྟན་པ་དབང་མོ་དང་སྟོབས་རྒྱས་གཉིས་ནི་སྔོན་ཆད་ཆང་གྲོགས་ཡིན་པ་དང་ད་སྐབས་ཀྱང་འབྲེལ་བ་དེ་ཆད་མ་མཐུད་ཀྱིས་འགྲོ་བཞིན་ཡོད་པས། “དགོངས་པ་མ་ཚོམ། འདི་ལ་ངས་ཕལ་ཆེར་ནུས་པ་འདོན་དཀའ་ཚོད་རེད།”ཅེས་ལྡོག་པས། གཡུ་སྒྲོན་ཡང་ཅུང་ཡིད་ཆད་དེ་ཕྱིར་མལ་ཁང་དུ་མི་ལོག་ག་མེད་བྱུང་།
གཡུ་སྒྲོན་གྱིས་སླར་ཡང་མལ་ཁང་ནས་འདང་རྒྱག་མགོ་བརྩམས་བྱུང་། ད་ཐེངས་མོས་ཐབས་བཀོད་ཅི་འདྲ་ཞིག་འཐེན་སྲིད་དམ། གཡུ་སྒྲོན་གྱི་གོམ་པ་སློབ་ཁྲིད་ཐོག་ཁང་གི་ཕྱོགས་སུ་སྤོས་སོང་། ད་ནི་མོས་བློ་གཅིག་སེམས་གཅིག་གིས་དཔེ་ཆ་བལྟ་རྒྱུ་ཡིན་པ་འདྲ། ང་ཚོའི་མལ་ཁང་གི་གྲོགས་པོ་དག་གིས་དེ་ལྟར་འོལ་ཚོད་ཀྱིས་འདང་རྒྱག་གིན་ཡོད། དེ་ལྟར་མོ་སློབ་ཁྲིད་ཐོག་ཁང་དུ་ཕྱིན་ནས་དུས་ཚོད་ཕྱེད་ཙམ་ལོན་རྗེས་སློབ་གྲྭའི་སྲིད་དོན་ཁང་གི་མགོ་བ་གཉིས་རོགས་སུ་ཁྲིད་དེ་ཕོའི་མལ་ཁང་གི་ཕྱོགས་སུ་ཐོན་བྱུང་།
ད་ཐེངས་ད་གཞི་ནས་སློབ་གྲྭ་ཡོངས་ནས་སྔར་བྱུང་མ་མྱོང་བ་ཞིག་འབྱུང་རྒྱུ་ཡིན་པ་འདྲ། སྟོབས་རྒྱས་བསྡད་ཡོད་སའི་མལ་ཁང་གི་སྒོ་ཤུགས་ཀྱིས་རྡུང་བྱུང་། “ཨ་རོ། རེམ་མར་སྒོ་ཕྱེས། རེམ། སྲིད་དོན་ཁང་གི་མགོ་བ་ཡིན།”
འོ་ཧོ་ཧོ། སྟོབས་རྒྱས་སྲིད་དོན་ཁང་ལ་ཁྲིད་སོང་། ད་ནི་མཇུག་འབྲས་ཅི་འདྲ་ཞིག་འབྱུང་རྒྱུ་ཡིན་པ་ནི་སུས་ཀྱང་བཤད་དཀའ་བ་མ་ཟད། ཚེ་རིང་ཟླ་བ་ཡང་མི་ག་འདྲ་ཞིག་ཏུ་འགྱུར་རྒྱུ་རེད། དེ་མིན་གཡུ་སྒྲོན་དང་ཚེ་སྐྱིད་གཉི་གས་ཀྱང་དོན་དམ་དུ་ཅི་ཞིག་འདོད་ཀྱིན་འདུག ཡིད་རྟོན་དང་གཏད་སོ་བྲལ་བའི་གླིང་ག་འདི་ནས་སུ་ཞིག་ལ་ད་གཟོད་གཞུང་དྲང་དང་ཟོལ་མེད་ཀྱི་རྣམ་འགྱུར་བསྟན་ན་ཆོག་སྲིད། ཡང་སྙིང་སུ་ཞིག་གིས་ཁྱོད་རང་སྐྱིད་དུས་དགོད་རོགས་དང་སྡུག་དུས་ངུ་གྲོགས་བྱ་ངེས། མུན་པ་ལྟ་བུའི་བརྩེ་དུང་ཞིག་གི་ཁྲོད་ན་ཁོ་དང་ཁོ་མོ་ཚོ་ད་དུང་ཡང་མཚམས་མེད་དུ་འདུར་གྱིན་འདུག་མོད། དོན་དུ་དེའང་འཇིག་རྟེན་གྱི་འགྲོ་སྟངས་ཤིག་རེད་དོ།།
ཚེ་རིང་ཟླ་བ་ནི་ང་ཚོའི་སློབ་གླིང་འདི་གའི་སློབ་མ་འཇོན་ཐང་ཅན་ཞིག་ཡིན་ལ། ཁོའི་ཁྱིམ་ཚང་གི་ཆ་རྐྱེན་ཡང་ལྟོས་བཅས་ཀྱིས་ཅུང་བཟང་བས། སློབ་གླིང་འདི་གའི་བུ་མོ་དག་གི་ཁྲོད་ན་ཁོ་ལ་དགའ་མཁན་གང་མང་ཡོད་ཅིང་ནམ་རྒྱུན་གྱི་ཁ་བརྡའི་བརྗོད་གཞི་རུའང་གྱུར་དང་འགྱུར་བཞིན་ཡོད། “གལ་ཏེ་ཚེ་རིང་ཟླ་བ་དང་མཉམ་དུ་ཚེ་གཅིག་གི་འཚོ་བ་རོལ་མི་ཐུབ་རུང་སློབ་ཆེན་གྱི་ལོ་ངོ་འདི་དག་སྐྱེལ་ཐུབ་ཚེ་ང་རང་སློབ་ཆེན་འདིར་འགྲིམས་པའི་འགྱོད་པ་གང་ཡང་མེད”ཅེས་གླེང་མྱོང་མཁན་ཡང་ཡོད་པར་བཤད། དེར་མ་ཟད། ཚེ་རིང་ཟླ་བའི་སྐད་འཕྲིན་སོགས་འབྲེལ་ཨང་ཅི་རིགས་རྩད་གཅོད་བྱས་ཏེ”ང་ཁྱོད་ལ་དགའ”ཟེར་མཁན་དང”ངས་ཁྱོད་ལ་རྗེས་སུ་ཡི་རང་བྱེད་ཀྱིན་ཡོད”ཟེར་མཁན་ནི་ཤིན་ཏུ་མང་། ཡིན་ན་ཡང་། ཚེ་རིང་ཟླ་བ་ནི་མི་ཁྲེལ་གཞུང་དང་ལྡན་པ་ཞིག་སྟེ། ཁོ་རང་དགའ་མྱོང་བའི་བུ་མོ་ཞིག་ཡིན་ན་མ་གཏོགས་རྫུན་དང་བསླུ་བྲིད་ཀྱི་རྒྱ་བཙུགས་ཏེ་བུ་མོ་དེ་ཐོབ་ཐབས་མི་བྱེད་ལ། ཁོའི་མཛའ་གྲོགས་སུ་གྱུར་བའི་བུ་མོ་ཞིག་ཡིན་ཚེ་དཀར་བོའི་སེམས་དང་དུང་བའི་སྙིང་གིས་གཅེས་པར་བྱེད་དོ།།


c: text/html

text:
སྐད་ཡིག རིག་གཞུང་། ངོ་བོ་བཅས་ཀྱི་འབྲེལ་བ།
༢༠༡༧།༠༤།༠༧ཉིན་སྤེལ། མི་རིགས་གང་ཞིག་ཡིན་རུང་སོ་སོའི་ཐུན་མོང་མ་ཡིན་པའི་ངོ་བོ་ལ་སྲུང་སྐྱོབ་བྱེད་བཞིན་ཡོད་པ་ལྟར། ང་ཚོ་བོད་མི་རིགས་ལ་ཡང་འཛམ་གླིང་ལ་ངོ་གནོང་མི་དགོས་པའི་ཚད་ལྡན་གྱི་སྐད་ཡིག་ཅིག་ཡོད། ཅེས་སྤྲེལ་ནག་པ་བློ་གྲོས་དཔལ་བཟང་གིས་བརྗོད་སོང་།
དེ་རིང་སྔ་དྲོའི་ཚོུད་༡༠།༣༠ཐོག བཞུགས་སྒར་ངྷ་སའི་ནོར་བུ་གསོལ་མགྲོན་ཁང་དུ། སྐད་ཡིག རིག་གཞུང་། ངོ་བོ་བཅས་ཀྱི་འབྲེལ་བ། ཞེས་པའི་བརྗོད་གཞི་ཞིག་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་དང་པེན་ཕྱི་སྡོད་བོད་ཀྱི་རྩོམ་པ་པོའི་མཐུན་ཚོགས་གཉིས་ཀྱིས་གོ་སྒྲིག་བྱས་ཏེ། སྐུ་མགྲོན་གཙོ་བོ་ཨ་མྱེ་རྨ་ཆེན་བོད་ཀྱི་རིག་གཞུང་ཞིབ་འཇུག་ཁང་གི་འགན་འཛིན་དང་རྒྱལ་སྤྱིའི་བོད་རིག་པའི་ལོ་རྒྱུས་མཁས་དབང་ཇོ་སྲས་བཀྲ་ཤིས་ཚེ་རིང་མཆོག་དང་ཨོག་སི་ཧྥོ་ཊི་གཙུག་ལག་སློབ་གྲྭ་ཆེན་མོའི་ཉམས་ཞིབ་པ་དང་སློབ་དཔོན་འབུམ་རམས་པ་མདའ་ཚན་བླ་མ་སྐྱབས་གཉིས་ཀྱིས་གཙོས། ཝ་རཱ་ནཱ་སི་མཐོ་སློབ་ཀྱི་བརྡ་སྤྲོད་སློབ་དཔོན་ལྷག་པ་ཚེ་རིང་དང་ས་རཱ་མཐོ་སློབ་ཀྱི་ལོ་རྒྱུས་གཙུག་ལག་རམས་འབྱམས་པའི་ངེས་སྟོན་པ་སློབ་དཔོན་བསོད་ནམས་རྒྱལ་མཚན། པེན་ཕྱི་སྡོད་བོད་ཀྱི་རྩོམ་པ་པོའི་མཐུན་ཚོགས་ཀྱི་དྲུང་ཆེ་དང་བུད་མེད་རྩོམ་པ་པོིའི་སྡེ་ཚན་གྱི་འགན་འཛིན་ཉི་མ་མཚོ། སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་ཚིག་མཛོད་རྩོམ་སྒྲིག་འགན་འཛིན་འཇུ་བསྟན་སྐྱོང་། བོད་ཀྱི་སྲིད་བྱུས་ཉམས་ཞིབ་ཁང་གི་ཉམས་ཞིབ་པ་དང་འབུམ་རམས་པ་བསྟན་འཛིན་བདེ་གསལ། བོད་ཀྱི་དུས་བབ་གསར་ཁང་གི་རྩོམ་སྒྲིག་པ་གཞོན་པ་པདྨ་མཚོ་སོགས་ཀྱིས་གོང་འཁོད་བརྗོད་གཞིའི་ཐོག་འབྲེལ་ཡོད་གཏམ་བཤད་བྱས་སོང་།
གཞན་ཡང་སྐོང་ཚོགས་ཀྱི་ཐོག་མར་པེན་ཕྱི་སྡོད་བོད་ཀྱི་རྩོམ་པ་པོའི་མཐུན་ཚོགས་ཀྱི་ཚོགས་གཙོ་སྤྲེལ་ནག་པ་བློ་གྲོས་དཔལ་བཟང་མཆོག་ནས་ཚོགས་འདུ་ངོ་སྤྲོད་ཀྱི་གསུང་བཤད་དུ། ཁོང་གིས་བརྗོད་དོན། "སྐད་ཡིག་ནི་འགྲོ་བ་མིའི་རིགས་ཀྱི་ནང་བསམ་བློའི་ཞིབ་དཔྱོད་དང་རིག་གཞུང་ནི་ནང་བསམ་བློའི་ཡང་སྙིང་ཡིན་པ་ལ་བརྟེན་སྟེ། མི་རིགས་གང་ཞིག་ཡིན་རུང་སོ་སོའི་ཐུན་མོང་མ་ཡིན་པའི་ངོ་བོ་ལ་སྲུང་སྐྱོབ་བྱེད་བཞིན་ཡོད་པ་ལྟར། ང་ཚོ་བོད་མི་རིགས་ལ་ཆ་མཚོན་ན་ཡང་། ང་ཚོར་འཛམ་གླིང་འདིར་ངོ་གནོང་མི་དགོས་པའི་ཚད་ལྡན་གྱི་སྐད་ཡིག་ཅིག་ཡོད་པ་མ་ཟད། དེ་ནི་དགྲ་འདུལ་གཉེན་སྟོང་ཙམ་མིན་པར། བོད་རང་གི་ཁྱད་ཆོས་ལྡན་པའི་རིག་གཞུང་རྒྱུན་འཛིན་དང་གསར་བྱུང་གི་རིག་གནས་གདམས་བསྒྱུར་བྱས་པས། བོད་བཙན་པོའི་གདུང་རྒྱུད་དེ་རང་དབང་རང་བཙན་དང་རང་ཁ་རང་གསོས་ཀྱི་མི་རིགས་ཤིག་གི་ངོ་བོ་ཞིག་ཡིན་པ་ནི་བསྙོན་དུ་མེད། ཡིན་ནའང་ལོ་ངོ་ལྔ་བཅུ་ལྷག་གི་རིང་ལ་རྒྱ་ནག་གིས་ངལ་རྩོལ་བསྒྱུར་བཀོད་ཀྱིས་མི་མང་ཁ་ཐོར་དང་རིག་གཞུང་ལ་ཉམས་རྒུད་ནས་ཉམས་རྒུད་དུ་གཏོང་བཞིན་པས། ད་ཐེངས་ཀྱི་བགྲོ་གླེང་འདི་གོ་སྒྲིག་བྱས་པ་ཡིན།" ཞེས་འགྲེལ་བརྗོད་གནང་སོང་།
བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་འགན་འཛིན་ཚེ་རིང་མཚོ་མོ་མཆོག་ནས་སྐད་གཉིས་སློབ་གསོའི་སྐོར་གྱི་སྙན་ཐོ་ཞིག་དེ་ག་ལྟེ་གནས་ཁང་ནས་བཏོན་པ་དེ་ངོ་སྤྲོད་དུ། ཁོ་མོས་བརྗོད་དོན། "སྤྱིར་ང་ཚོའི་ཚོགས་པའི་ངོས་ནས་བོད་ནང་གི་དཀའ་ངལ་གང་རག་པ་ཐམས་ཅད་རྒྱལ་སྤྱིའི་སྤྱི་ཚོགས་སུ་སྙན་ཐོ་སྤེལ་བའི་ལས་ཀ་བྱེད་ཀྱིན་ཡོད་དུས། ད་རེས་ཀྱི་སྙན་ཐོ་འདི་ནི་དབྱིན་ཇིའི་སྟེང་ནས་འགྲེམས་སྤེལ་བྱས་པ་ནི། Bilingual Education Policy In Tibet བོད་ནང་གིི་སྐད་གཉིས་སློབ་གསོའི་སྲིད་ཇུས། ཞེས་པ་འདི་ཡིན། དེ་མིན་རྒྱ་ནག་གི་སྤྱི་སྐད་བེད་སྤྱོད་བྱས་ཏེ་བོད་ཡིག་གི་མིང་ཚིག་གཅིག་ཡིན་ནའང་རྒྱ་ཡིག་ལམ་ནས་སློབ་ཁྲིད་བྱེད་པ་ལག་བསྟར་བྱེད་བཞིན་པ་དང་། ཉེ་ལམ་མཚོ་ལྷོ་རུ་སྐད་གཉིས་སློབ་གསོའི་རྙོག་གླེང་བྱུང་བ་སོགས་ནི་རྒྱ་མིས་གྲངས་ཉུང་མི་རིགས་ཀྱི་སྐད་ཡིག་རྩ་མེད་བཟོ་བའི་ཐབས་ལམ་འཐེན་གྱི་ཡོད་པ་སོགས་སྙན་ཐོར་ཞིབ་ཕྲ་བཀོད་ཡོད།" ཅེས་འགྲེལ་བརྗོད་གནང་སོང་།
དེ་ཡང་གོང་ཚེས་ཉིན་གྱི་ཚོགས་འདུར་ཞུགས་མཁན་ནི། གོ་སྒྲིག་བྱེད་མཁན་ལས་ཁུངས་གཉིས་ཀྱི་ལས་མི་རྣམས་གཙོས་ས་རཱ་མཐོ་སློབ་དང་ནོར་གླིང་མཐོ་སློབ་ཀྱི་སློབ་མ། ཟུར་ཉན་ལ་ཆེད་དུ་ཕེབས་མཁན་སོགས་མི་གྲངས་༡༠༠ལྷག་ཅིག་གིས་སྐོང་འཚོགས་འདིར་མཉམ་ཞུགས་གནང་སོང་།
མཐར་ཉིན་རྒྱབ་གྱི་ཚོགས་འདུར་གཏམ་བཤད་པ་རྣམས་ཀྱིས་འབྲེལ་ཡོད་གསུངས་བཤད་གྲུབ་རྗེས། གཏམ་བཤད་པ་རྣམས་ཀྱིས་ཕན་ཚུན་དྲི་བ་དྲིས་ལན་དང་ཚོགས་ཞུགས་པའི་ཁྲོད་ནས་བསམ་ཚུལ་དང་དྲི་བ་བཏོན་པ་དང་དྲི་ལན་གདབ་རྗེས། པེན་ཕྱི་སྡོད་བོད་ཀྱི་རྩོམ་པ་པོ་མཐུན་ཚོགས་ཀྱི་ཚོགས་གཞོན་སྨན་ཤེར་བློ་གྲོས་ལགས་ཀྱིས་བགྲོ་གླེང་མཇུག་སྡོམ་དང་ཐུགས་རྗེ་ཆེའི་གསུང་བཤད་བྱས་པ་བཅས།།
གསར་འགོད་པ་ཆོས་ཉིད།

robotstxt: allowed

filter: keep


text:
སྤྱི་ཟླ་ ༠༦ ཚེས་ ༢༤ ཉིན་ཁོ་བོའི་ངོ་ཤེས་ཤིག་ནས་གློག་འཕྲིན་བརྒྱུད་མི་མགོ་བརྗེ་སྤོར་གྱི་བཤགས་ བཅོས་ནང་དོན་དུ་བྱས་པའི་རྩོམ་ཡིག་བཀོད་པའི་དྲ་བའི་འབྲེལ་ཐག་ཅིག་བསྐུར་འདུག་ ཅིང་། རྩོམ་ཡིག་དེ་བཀླགས་ནས་བསམ་ཚུལ་ཇི་བྱུང་གསལ་སྟོན་དགོས་པའི་རེ་འདུན་བཏོན་འདུག རྩོམ་ཡིག་དེ་འབྲི་མཁན་ནི་ཝར་ཝིཀ་གཙུག་ལག་སློབ་གྲྭ་ཆེན་མོའི་[University of Warwick]ལྟ་གྲུབ་རིག་པའི་མཁས་དབང་ཁེ་སམ་[Quassim Cassam] ཟེར་བ་ཞིག་ཡིན་པ་དང་། རྩོམ་ཡིག་དེ་སྤྱི་ཚེས་ ༢༣ ཉིན་ CNN དང་ The Conversation ཞེས་པའི་དྲ་རྒྱའི་ནང་བཏོན་འདུག
ཨི་ཊ་ལིའི་དབང་རྩ་བཤགས་བཅོས་རིག་པ་ཁ་ན་ཝེ་རོ་[Sergio Canavero]ནི་མི་མགོ་བརྗེ་སྤོར་གྱི་བཤགས་བཅོས་ལག་བསྟར་བྱེད་པར་ཡིད་ཆེས་དང་ གདེངས་སྤོབས་ཆེན་པོ་ཡོད་མཁན་ཞིག་ཡིན་མོད། ད་ལྟའི་ཆར་ལས་ཚེགས་དང་འགྲོ་གྲོན། རྒྱབ་སྐྱོར། སྤྱི་ཚོགས་ཀྱི་གདེང་འཇོག་སོགས་ཕྱོགས་གང་ཐད་ནས་ལས་དོན་ལག་བསྟར་བྱེད་པར་དཀའ་ ཚེགས་ཆེན་པོ་འཕྲད་བཞིན་ཡོད་ལ། དབང་རྩའི་ནད་བཅོས་རིག་པ་མང་པོས་ཀྱང་ལས་དོན་འདིར་ལམ་ལྷོང་རྩ་བ་ནས་ཡོང་ཐབས་ མེད་པའི་དགག་བྱ་ཆེན་པོ་བྱེད་ཀྱིན་ཡོད། འོན་ཀྱང་ཁ་ན་ཝེ་རོས་ཁོང་ལ་བཤགས་བཅོས་འདི་ཉིད་ལག་བསྟར་ལ་སྤྱི་ཚོགས་ཀྱིས་དང་ ལེན་བྱེད་པ་བྱུང་ཚེ་འབྱུང་འགྱུར་ལོ་ངོ་གཉིས་ཀྱི་རྗེས་ནས་བཤགས་བཅོས་དོན་ འཁྱོལ་ཐུབ་པའི་ཡིད་ཆེས་དང་འཆར་གཞི་ཡོད་པར་གསུངས། བཤགས་བཅོས་བྱ་ས་ནི་རང་ལོ་སུམ་ཅུར་སོན་པའི་ར་ཤི་ཡ་ནས་ཡིན་པ་དབང་རྩའི་ནད་མནར་ བ་སི་པི་རི་ཌི་ནོབ་[Valery Spiridonov]ཟེར་བ་ཁོང་ཡིན་པ་དང་། ཉེ་ཆར་སྤྱི་ཟླ་དྲུག་པའི་ནང་སྨན་པ་དང་ནད་མནར་བ་གཉིས་ཨ་རིར་ཐུག་འཕྲད་བྱུང་ ཡོད།
མི་མགོ་བརྗེ་བའི་བཤགས་བཅོས་འདི་ལྟ་གྲུབ་དང་ཀུན་སྤྱོད། ཡུལ་ཁྲིམས་སོགས་ཁྱབ་ཁོངས་མང་པོའི་ནང་ནས་དམིགས་བསལ་ལྟ་སྟངས་ཡོད་པའི་རྙོག་དྲ་ ཆེ་བའི་ལས་གཞི་ཞིག་ཡིན་སྟབས། རྒྱལ་ཁབ་གང་དང་སྨན་བཅོས་ཀྱི་ཚོགས་པ་གང་འདྲ་ཞིག་གིས་བཤགས་བཅོས་ལག་བསྟར་གྱི་ སྡིངས་ཆ་བསྐྲུན་མིན་ལ་ད་ལྟ་གཏན་འཁེལ་མེད་ཅིང་། ཁ་ན་ཝེ་རོའི་རེ་འདུན་ལྟར་ན་ཨ་མི་རི་ཁའི་ནང་ལས་དོན་ལག་བསྟར་གྱི་རེ་འདུན་ བྱེད་བཞིན་ཡོད་ལ། ཉེ་ཆར་སྤྱི་ཟླ་དྲུག་པའི་ནང་ཨ་རིའི་ཤ་གནད་དང་དབང་རྩའི་བཤགས་བཅོས་མཐུན་ ཚོགས་[American Academy of Neurological and Orthopedic Surgeons]ཀྱི་ཚོགས་འདུའི་སྟེང་བཤགས་བཅོས་ཀྱི་ལས་གཞིའི་སྐོར་དམིགས་བསལ་གཏམ་ བཤད་བྱས་འདུག མཐུན་ཚོགས་འདིའི་འགན་འཛིན་ནིཀ་རེ་བེལ་[Nick Rebel]གྱིས། “ང་ཚོའི་ཚོགས་པས་ཁ་ན་ཝེ་རོའི་བཤགས་བཅོས་ལག་བསྟར་ལ་གཞུང་འབྲེལ་གྱི་རྒྱབ་ སྐྱོར་བྱེད་པ་མིན་པར། ཁོང་ལ་གང་ཞིག་བཤད་རྒྱུ་ཡོད་པ་ཤེས་རྟོགས་ཀྱི་ཆེད་གཏམ་བཤད་ཀྱི་སྡིངས་ཆ་ཞིག་ བསྐྲུན་པ་ཙམ་ཡིན།” ཞེས་བཤད་འདུག ཁ་ན་ཝེ་རོས་གལ་ཏེ་ཨ་རིའི་ནང་བཤགས་བཅོས་ལག་བསྟར་གྱི་གོ་སྐབས་མ་བྱུང་ཚེ་རྒྱ་ ནག་ཏུ་བྱ་སྲིད་པའི་སྐོར་བཤད་ཡོད།
ནིའུ་ཡོཀ་གཙུག་ལག་སློབ་གྲྭ་ཆེན་པོའི་འབུམ་རམས་པ་ཀེབ་ལེན་[Arthur Caplan]གྱིས། “མགོ་བོ་བརྗེ་བའི་བཤགས་བཅོས་འདི་མིའི་སྟེང་ལག་བསྟར་མ་བྱས་སྔོན་དུ་དུད་ འགྲོའི་སྟེང་ལག་བསྟར་ངེས་པར་དུ་ཐུབ་པ་ཞིག་དགོས་ཤིང། གལ་ཏེ་ཁ་ན་ཝེ་རོས་བཤགས་བཅོས་ལག་བསྟར་ཐུབ་པའི་དབང་དུ་བཏང་ཡང་། མགོ་བོ་ཡོངས་རྫོགས་མ་བརྗེས་པའི་སྔོན་དུ་རྩ་དཀར་གྱི་ནད་གཞིས་མནར་བའི་མི་ རྣམས་ཀྱི་རྒྱུངས་པར་ནད་བཅོས་ཚད་ལྡན་ཐུབ་པ་ཞིག་དགོས།” ཞེས་བཤད།
རྒྱ་རིགས་བཤགས་བཅོས་སྨན་པ་རེན་[Xiaoping Ren]ལྟ་བུ་ཁ་ན་ཝེ་རོའི་ལས་དོན་ལ་མཐུན་ཕྱོགས་ཀྱི་ལྟ་ཚུལ་བཟུང་མཁན་ཡང་ཡོད་ ཅིང་། དུས་ཚོད་ཀྱི་གནད་དོན་ཙམ་མ་གཏོགས་བཤགས་བཅོས་ཀྱི་ལས་དོན་འདི་རིགས་ངེས་པར་དོན་ འཁྱོལ་ཐུབ་ངེས་ཀྱི་ལྟ་ཚུལ་འཛིན་པའི་ཚན་རིག་པ་དང་སྨན་པ་ཡང་ཡོད་འདུག
ཁ་ན་ཝེ་རོར་ད་ལྟའི་བར་སེམས་ཅན་གྱི་སྟེང་དུ་བཤགས་བཅོས་འདི་ཉིད་ལག་བསྟར་གྱིས་ ལམ་ལྷོང་བྱུང་བའི་ཉམས་མྱོང་མེད་ཀྱང་། སྤྱི་ལོ་ ༡༩༧༠ ལོར་དབང་རྩ་བཤགས་བཅོས་པ་རོ་བར་ཌེ་ཝའེཌ་[Robert White]ཡིས་སྤྲེལ་མགོ་བཤགས་བཅོས་ཀྱི་སྐབས་འཕྲད་པའི་དཀའ་ངལ་ཁག་ལ་ད་ལྟའི་ཐོན་ གསར་འཕྲུལ་རིག་དང་སྨན་བཅོས་ཀྱི་ཤེས་རྟོགས་གསར་པས་ངེས་པར་དུ་གདོང་ལེན་བྱེད་ ཐུབ་པར་ཡིད་ཆེས་བྱེད་ཀྱིན་ཡོད་པ་རེད། སྨན་པ་ཝའེཌ་ཡིས་སྤྲེལ་མགོ་བརྗེ་སྤོར་གྱི་བཤགས་བཅོས་བྱེད་པའི་སྐབས་ཀྱི་ལམ་ ལྷོང་མ་བྱུང་བའི་འགལ་རྐྱེན་གཙོ་བོ་དེ་སྤྲེལ་མགོའི་ཀླད་པ་དང་སྤྲེལ་མགོ་བསྒར་ སའི་ལུས་ཕུང་གི་རྒྱུངས་པ་[Spinal Cord]གཉིས་ལ་མཐུད་ཀ་ཚད་ལྡན་ཞིག་མ་བྱུང་བ་དང་། རྗེས་སུ་ལུས་ཕུང་གི་ནད་འགོག་མ་ལག་[Immune System]གིས་སྤྲེལ་མགོ་གསར་པ་དེ་དང་ལེན་མ་བྱས་པའི་ཐོག་ནས་མཐར་ཉིན་གྲངས་ བརྒྱད་དགུའི་རྗེས་སྤྲེའུ་དེ་ཤི་ཡོད། ཁ་ན་ཝེ་རོས་ད་ལྟའི་ཆར་ཀླད་པ་དང་རྒྱུངས་པའི་དབར་མཐུད་ཀ་རྒྱག་པའི་ཤེས་ཚད་ཧ་ ཅང་མཐོན་པོར་བསླེབས་ཡོད་པ་དང་། བསྒར་བྱ་ལུས་ཕུང་དང་སྒར་བྱེད་མགོ་བོ་གཉིས་ཀྱི་ཕན་ཚུན་འདྲིས་ཆ་མེད་པའི་གནས་ བབ་ལས་གཅིག་གིས་གཅིག་ལ་དང་ལེན་མི་བྱེད་པའི་རྫས་ཀྱི་རྣམ་འགྱུར་ཁག་ལ་ཡང་གདོང་ ལེན་བྱེད་ཐུབ་པའི་སྐོར་བཤད་ཡོད།
འོན་ཀྱང་ཁེ་ལི་ཕོར་ནི་ཡའི་ཌེ་ཝ་སི་[UC Davis]གཙུག་ལག་སློབ་གྲྭ་ཆེན་མོའི་དབང་རྩའི་བཤགས་བཅོས་པ་གྷོལཌ་སིམི་ ཏི་[Harry Goldsmith]ཡིས་རྒྱུངས་པ་མཐུད་ཀ་རྒྱག་པའི་བཤགས་བཅོས་སྐབས་ནད་པ་དེ་བདུན་ཕྲག་ བཞི་ཙམ་རིང་དྲན་མེད་དུ་སྡོད་དགོས་པའི་གནས་བབ་ནི་ཡོང་ཐབས་དཀའ་བ་ཞིག་དང་། འཚོ་རླུང་གི་མཐུན་རྐྱེན་མེད་པའི་ཐོག་ནས་རྒྱུན་རིང་པོར་ཀླད་པ་ཉར་ཚགས་བྱ་ རྒྱུ་ཧ་ཅང་ཁག་པོ་ཡིན་སྟབས་ནད་པ་དེ་འཆི་བའི་ཉེན་ཁ་ཡང་ཡོད་པར་བཤད། བཤགས་བཅོས་འདི་ལག་བསྟར་དོན་འཁྱོལ་ཐུབ་པའི་དབང་དུ་བཏང་ཡང་བཤགས་བཅོས་ལས་ལངས་ པའི་མི་དེས་གོམ་པ་སྤོ་བ་སོགས་རྒྱུན་ལྡན་གྱི་ལས་ལ་འཇུག་རྒྱུར་ལོ་ངོ་གཅིག་ཙམ་ འགོར་སྲིད་པའི་ཚོད་དཔག་བྱེད་བཞིན་ཡོད།
བཤགས་བཅོས་ལས་ལངས་པའི་མི་དེ་སུ་ཡིན་ནམ།
མི་མགོ་བརྗེ་སྤོར་གྱི་གནས་ཚུལ་འདི་བྱུང་བའི་རྗེས་ནས་ནུབ་ཕྱོགས་ཀྱི་ལྟ་ གྲུབ་སྨྲ་བ་དང་སྨན་པ་སོགས་ཀྱི་ཁྲོད་མི་མགོ་བརྗེས་པའི་རྗེས་ཀྱི་མི་དེ་སུ་ ཡིན་ངོས་འཛིན་ཐད་གླེང་སློང་མང་དག་ཅིག་འབྱུང་གི་ཡོད་ཚོད། ཁེ་སམ་གྱི་རྩོམ་ཡིག་དེའི་ནང་དོན་དག་འདིའི་སྐོར་ཉུང་བསྡུས་ཤིག་གླེང་འདུག
དུས་རབས་བཅུ་བདུན་པའི་ནང་བྱོན་པའི་དབྱིན་ཡུལ་གྱི་ལྟ་གྲུབ་སྨྲ་བ་ ལོཀ་[John Locke]གིས་དཔེ་མཚོན་ཤིག་བཀོད་ཡོད་པ་ནི། “རྒྱལ་སྲས་ཤིག་གི་ཚེ་སྔ་མའི་རྣམ་ཤེས་ཀྱི་རྟེན་གཞིའི་བླ་སྲོག་[Soul]ལྷམ་བཟོ་ བ་ཞིག་གི་ལུས་ལ་ཞུགས་པ་ཡིན་ན། ལྷམ་བཟོ་བའི་ལུས་ཕུང་ལ་རྒྱལ་སྲས་ཀྱི་རྣམ་ཤེས་ཞུགས་པ་ཡིན་པས་ལུས་ཕུང་གི་ཆ་ ནས་ལྷམ་བཟོ་བའི་ལུས་ཕུང་ཡིན་ཡང་དོན་དུ་གང་ཟག་དེ་རྒྱལ་སྲས་ཡིན་པ་ལས་ལྷམ་བཟོ་ བ་མིན་དགོས་ཏེ། གང་ཟག་རྒྱུད་གཅིག་ཡིན་མིན་གྱི་གཞི་རྩའི་ངོས་འཛིན་ཤེས་པའི་རྒྱུན་གྱི་སྟེང་ ནས་འཇོག་དགོས་པའི་ཕྱིར།” ཞེས་གང་ཟག་ཅིག་སུ་ཡིན་མིན་གྱི་ངོ་རྟགས་ངོས་འཛིན་ཤེས་རྒྱུད་ཀྱི་སྟེང་ནས་ འཇོག་དགོས་པའི་ལྟ་ཚུལ་བཏོན་ཏེ། སྐྱེ་བོ་དེར་ཉེས་པ་གཅོད་པའི་སྐབས་སུ་ཡང་རྒྱལ་སྲས་ཀྱི་སྔར་བྱས་ཉེས་པར་བརྟེན་ ནས་ཆད་པ་གཅོད་པ་ལས་ལྷམ་བཟོ་བའི་སྔར་བྱས་ཉེས་པ་རྒྱུ་མཚན་དུ་བྱས་ནས་སྐྱེ་བོ་ དེར་ཆད་པ་གཅོད་མི་རུང་བར་བཤད། འདིར་ལོཀ་གིས་བཤད་པའི་ཤེས་པ་ཟེར་བ་ནང་པའི་གཞུང་ལུགས་ནས་བཤད་པའི་ཤེས་པ་ལྟ་ བུ་ཞིག་ཏུ་ངོས་འཛིན་མི་རུང་།
དཔེ་མཚོན་འདི་རང་རེའི་གནས་ཆུང་ཆོས་སྐྱོང་ཁོག་ཞུགས་དང་འབྲེལ་ནས་བཤད་ན། གནས་ཆུང་སྐུ་རྟེན་གྱི་ལུས་ལ་ཆོས་སྐྱོང་གི་རྣམ་ཤེས་ཞུགས་པའི་སྐབས་གར་འཁྲབ་པ་ དང་ལུང་བསྐྱོན་པ་སོགས་བྱེད་པའི་གང་ཟག་དེ་ཆོས་སྐྱོང་རྡོ་རྗེ་གྲགས་ལྡན་རང་དུ་ ངོས་འཛིན་བྱེད་པ་ལས་སྐུ་རྟེན་ཐུབ་བསྟན་དངོས་གྲུབ་ཡིན་པར་ངོས་འཛིན་མི་བྱེད་ པ་དང་གཅིག་གྱུར་ལྟ་བུ་ཞིག་ཡིན། འོན་ཀྱང་གསལ་ཁ་མེད་པ་ནི་རྣམ་ཤེས་ཀྱི་རྟེན་གཞི་བླ་སྲོག་ཅེས་པ་དེ་མགོ་བོའི་ ནང་དུ་ཡོད་པའམ་ལུས་ཕུང་གི་ནང་དུ་ཡོད་པའི་གསལ་ཁའི་བཤད་པ་བཀོད་མེད།
ལོཀ་གི་ལྟ་ཚུལ་དེ་ད་ལྟའི་དུས་སུ་ཡང་ཤུགས་རྐྱེན་ཆེན་པོ་ཡིན་མོད། འོན་ཀྱང་རྣམ་ཤེས་ཀྱི་རྟེན་གཞི་བླ་སྲོག་ཡིན་ཟེར་བ་དེང་རབས་པས་མི་འདོད་ཅིང་། དེང་རབས་པ་རྣམས་ལྟར་ན་རྣམ་ཤེས་ཀྱི་རྟེན་གཞི་ཀླད་པར་འདོད་པ་ཕལ་ཆེ་བར་བཤད། ལྟ་ཚུལ་འདི་དང་འབྲེལ་ཏེ་ཨ་རིའི་ལྟ་གྲུབ་སྨྲ་བ་ཤུའུ་མེ་ཀར་[Sydney Shoemaker]གྱིས། བསྟན་འཛིན་གྱི་ཀླད་པ་དོན་གྲུབ་ཀྱི་མགོ་ཐོད་ནང་བཤགས་བཅོས་ཀྱིས་སྤོས་པ་ཡིན་ན་ གང་ཟག་དེ་བསྟན་འཛིན་དོན་འགྲུབ་ཡིན་དགོས་པར་འདོད། དེ་ཡང་སྣང་ཚུལ་ལ་དོན་འགྲུབ་ཏུ་སྣང་ཡང་དོན་དུ་སྐྱེ་བོ་དེས་སྔོན་གྱི་བསྟན་ འཛིན་གྱི་མྱོང་བ་རྣམས་རང་གི་མྱོང་བ་ཡིན་པ་ལྟ་བུའི་དྲན་པ་སྐྱེ་སྲིད་པའི་ ཕྱིར་ཞེས་འགྲེལ་བཤད་བྱེད་ཀྱིན་ཡོད།
དེས་ན་དབང་རྩའི་ནད་པ་སི་པི་རི་ཌི་ནོབ་ཀྱི་མགོ་བོ་ནི་ཁོང་གི་ཀླད་པ་གང་དུ་ ཡོད་ས་དེ་ཡིན་ཅིང་། ཁོང་གི་ཀླད་པ་ནི་ཁོང་གི་ཤེས་པའི་གཞི་རྟེན་ཡིན་སྟབས། སྐྱེ་བོ་གཞན་གྱི་ལུས་ཕུང་ལ་སི་པི་རི་ཌི་ནོབ་ཀྱི་མགོ་བོ་བསྒར་རྗེས་ཀྱི་མི་ དེ་སི་པི་རི་ཌི་ནོབ་རང་ཡིན་དགོས་པར་མང་དག་གིས་འདོད་ཀྱི་ཡོད། འོན་ཀྱང་སི་པི་རི་ཌི་ནོབ་ཀྱི་མྱོང་ཚོར་དང་འབྲེལ་བའི་ཤེས་པའི་རྟེན་གཞི་ཀླད་ པ་ཡིན་པ་དང་། ཁོའི་ཀླད་པ་གང་དུ་ཡོད་ས་དེར་ཁོའི་རྣམ་ཤེས་དང་ཁོའི་སྤྱོད་ཚུལ་རྣམས་ཀྱང་ཡོད་ དགོས་པའི་བདེན་དཔང་ཁུངས་འཕེར་ཞིག་ད་ལྟའི་བར་ཚན་རིག་པས་སྟོན་ཐུབ་མེད།
ཡང་དུད་འགྲོ་སྨྲ་བའི་[Animalist]ལྟ་གྲུབ་རིག་པ་བ་ཚོས་སི་པི་རི་ཌི་ནོབ་ནི་ མི་ཡིན་པའི་སྲོག་ཆགས་[Human Animal]ཤིག་ཡིན་སྟབས། བཤགས་བཅོས་ལས་ལངས་པའི་རྗེས་སུ་ཡང་མགོ་དང་ཀླད་པ་ལྟ་བུ་བྱེད་ནུས་མ་ཉམས་པར་ ཡོད་ཚེ་གང་ཟག་དེ་སི་པི་རི་ཌི་ནོབ་རང་ཡིན་པ་ལས་གཟུགས་ཕུང་གི་གནས་སྟངས་དང་མ་ འབྲེལ་བར་ཤེས་པའི་སྟེང་ནས་གང་ཟག་དེ་སུ་ཡིན་མིན་གྱི་དབྱེ་ཁྱད་འབྱེད་དུ་མེད་ པར་འདོད། ལྟ་ཚུལ་འདི་ལྟར་ན་ཤེས་པ་དང་བླ་སྲོག་ལྟ་བུའི་གནད་དོན་དེ་དག་མི་དེ་སུ་ཡིན་ མིན་ངོས་འཛིན་བྱེད་པའི་མཚོན་རྟགས་སུ་མི་འདོད་སྟབས་སི་པི་རི་ཌི་ནོབ་ཀྱི་ངོ་ རྟགས་ནི་གཟུགས་ཕུང་གི་སྟེང་ནས་འཇོག་དགོས་པ་དང་དེ་ཡང་གཙོ་བོ་མགོའི་སྟེང་ནས་ འཇོག་དགོས་པས་སི་པི་རི་ཌི་ནོབ་ཀྱི་མགོ་གང་དུ་ཡོད་ས་དེར་ཁོ་ཡོད་པར་འདོད་ དགོས་ཕྱིར། སྔར་གྱི་མྱོང་བ་དྲན་མི་དྲན་སོགས་ཀྱི་རྙོག་དྲ་དང་འབྲེལ་ནས་གང་ཟག་ངོས་འཛིན་ བྱེད་པའི་དཀའ་ངལ་དེ་མེད།
གོང་དུ་བཤད་པ་ལྟར་ཀླད་པ་རྣམ་ཤེས་ཀྱི་རྟེན་གཞི་ཡིན་པའི་ལྟ་ཚུལ་དར་ཁྱབ་ཆེ་ བའི་ཤུགས་རྐྱེན་ལས་སི་པི་རི་ཌི་ནོབ་ཀྱིས་ཀྱང་རང་ཉིད་མུ་མཐུད་འཚོ་གནས་ཀྱི་ དོན་དུ་རང་གི་མགོ་བོ་བསྒར་སའི་ལུས་ཕུང་ཞིག་འཚོལ་འདོད་ཀྱི་འདུན་པ་ཤུགས་དྲག་ དེ་ཡོང་གི་ཡོད་ཅིང་། གལ་ཏེ་སྐྱེ་བོ་གཞན་གྱི་ལུས་ཕུང་གི་ཐོག་ཏུ་རང་གི་མགོ་བོ་བསྒར་རྗེས་སུ་རང་ ཉིད་སི་པི་རི་ཌོ་ནོབ་ཡིན་པའི་རྒྱུན་དེ་ཆད་འགྲོ་བའི་ལྟ་ཚུལ་ཡོད་ན་སི་པི་རི་ ཌི་ནོབ་ནི་མགོ་བོ་སྦྱིན་པ་གཏོང་མཁན་ཙམ་ཞིག་ཡིན་པ་ལས། རང་ཉིད་འཚོ་གནས་ཀྱི་ཆེད་བདེ་ཐང་གི་ལུས་ཕུང་འཚོལ་མཁན་ཞིག་ཏུ་འགྱུར་མི་ཐུབ།
ཁེ་སམ་གྱིས་དྭོགས་གཞི་ཞིག་བཀོད་ཡོད་པ་ནི་བཤགས་བཅོས་ལས་ལངས་པའི་མི་དེ་སྔོན་ གྱི་མགོ་བོ་གང་དུ་ལྡན་སའི་མི་དེ་མིན་པར་རྣམ་པ་ཀུན་ནས་ཐ་དད་ཡིན་པའི་མི་གསར་ པ་ཞིག་ཀྱང་ཡོང་མི་སྲིད་པ་མིན་པ་དེ་རེད། འདི་དང་འབྲེལ་བའི་ཚོད་དཔག་འགའ་ཞིག་མཇུག་སྡོམ་གྱི་ཚུལ་དུ་འགོད་རྒྱུ་ཡིན།
ནང་པའི་ལྟ་སྟངས།
ངོ་མཚར་སྐྱེ་དགོས་པའི་ཚན་རིག་གི་གསར་གཏོད་རིགས་ཤིག་གིས་སྔོན་གྱི་ཆོས་ ལུགས་ལྟ་གྲུབ་དང་འབྲེལ་ནས་མིའི་བསམ་བློའི་གཏིང་ཟབ་སར་ཐིམས་ཤིང་ལྷིང་འཇགས་ སུ་གྱུར་ཟིན་པའི་སེམས་ཁམས་འཁྱེར་སོར་འགུལ་འཁྱོམ་གྱི་འཁྲུགས་རླབས་ཆེན་ཐེབས་ པའི་གོ་སྐབས་ཡོང་གི་ཡོད་པ་ལྟར། ད་ལྟའི་མི་མགོ་བརྗེ་སྤོར་གྱི་བཤགས་བཅོས་དང་འབྲེལ་བའི་གནས་ཚུལ་འདིས་ཀྱང་ལྟ་ གྲུབ་དང་ཀུན་སྤྱོད། ཡུལ་ཁྲིམས་སོགས་ཀྱི་སྒྲོམ་གཞི་མང་པོའི་ནང་ཡོ་འཁྱོམ་མི་ཆུང་བ་ཐེབས་རྒྱུའི་ རྟགས་མཚན་གསལ་བཞིན་ཡོད་ལ། རང་ཅག་སངས་རྒྱས་པའི་ལྟ་གྲུབ་སྨྲ་བ་རྣམས་ལ་ཡང་འགྱུར་ལྡོག་གསར་པ་འདིས་སངས་ རྒྱས་པའི་ཆོས་ལུགས་ནས་འབྱུང་བའི་གཞི་ལམ་འབྲས་བུའི་རྣམ་གཞག་ཡོད་ཚད་ཀྱི་རྟེན་ གཞི་གཅིག་པུ་རྣམ་ཤེས་ཞེས་པའི་དངོས་པོ་དེའི་གཞི་རྟེན་གང་ཡིན་སོགས་ཀྱི་གནད་ དོན་སྐོར་དྭོགས་འཆར་དང་བསྐྱར་ཞིབ་ཀྱི་གླེང་སློང་བསྐྱར་དུ་བྱེད་དགོས་པའི་ སྐུལ་རྐྱེན་བྱེད་སྲིད།
ཁོ་བོའི་ངོ་ཤེས་ཁོང་ལ་མི་མགོ་བརྗེ་བའི་བཤགས་བཅོས་འདིས་ཚོར་སྣང་གསར་པ་ཞིག་ སྦྱིན་ཡོད་པ་འདྲ་ཞིང་། དེ་དང་འབྲེལ་ནས་ཁོ་བོར་བསམ་ཚུལ་འདོན་དགོས་པའི་རེ་སྐུལ་བྱས་པ་རེད། རང་རེའི་ ཆོས་གཞུང་ནས་འབྱུང་བའི་རྒྱུ་འབྲས་རྟེན་འབྱུང་གི་རྣམ་གཞག་ཁྲོད་ཀྱི་དཀའ་གནད་ དུ་གྱུར་པ་ཤེས་པའི་རང་བཞིན་དང་སྐྱེ་བ་སྔ་ཕྱིའི་རྣམ་གཞག སྣོད་བཅུད་ཀྱི་འབྱུང་རྐྱེན་སོགས་ཀྱི་ལྟ་ཚུལ་འདི་དག་ལ་རྣམ་དག་འཁྲུལ་བྲལ་གྱི་ རིགས་པས་ངེས་པ་རྙེད་པའི་སྐྱེ་བོ་རྣམས་དང་། དད་མོས་ཡིད་ཆེས་ཀྱི་ལམ་ནས་ཡོད་མེད་ཡིན་མིན་གྱི་རྣམ་གཞག་གཏན་འབེབ་ལ་འཇུག་ པའི་སྐྱེ་བོ་རྣམས་ལ། ཚན་རིག་གི་གསར་གཏོད་དང་འབྲེལ་བའི་འགྱུར་ལྡོག་འདི་རིགས་ཀྱིས་མཚར་འཛིན་དང་ དྭོགས་འཆར་གྱི་སེམས་ཚོར་གསར་པ་བསྐྲུན་པའི་གནས་སྐབས་ཅི་ལ་སྲིད་ཀྱང་། ཡིད་བློ་རྟོག་པའི་འཆར་སྣང་དང་འབྲེལ་ནས་གཏན་འབེབ་བྱས་པའི་མིག་མཐོང་ལག་ཟིན་ མིན་པའི་ཤེས་བྱ་ལྐོག་གྱུར་གྱི་རྣམ་གཞག་ལ་གང་ཡང་འབྱུང་སྲིད་པའི་བསམ་ཚུལ་ ཤུགས་དྲག་ཡོད་པའི་ཁོ་བོ་ལྟ་བུར་མཚོན་ན། གནའ་བོའི་ལྟ་གྲུབ་སྨྲ་བ་དང་ཚན་རིག་པ་སོགས་ཀྱིས་ཤེས་བྱའི་རྣམ་གཞག་ཡོད་ཚད་ གཏན་འཁེལ་དང་ཐག་གཅོད་བྱས་ཟིན་པའི་ངེས་ཤེས་དང་རྨོངས་དད་གཉིས་ཀ་མེད་ཕྱིར། སྙིང་བརྗེ་བའི་གཤགས་བཅོས་དང་མི་མགོ་བརྗེ་བའི་བཤགས་བཅོས་སོགས་ཀྱི་འགྱུར་ ལྡོག་འདི་རིགས་ཀྱིས་སེམས་ལ་ཡོ་འཁྱོམ་གྱི་འཁྲུགས་ཆེན་པོ་ཐེབས་པའི་གོ་སྐབས་ ཡོང་གི་འདུག
འདས་པའི་བྱུང་རབས་ནང་མི་མགོ་བརྗེ་བའི་བཤགས་བཅོས་བྱས་པའི་ཚན་རིག་དང་མཐུན་ པའི་ཁུངས་ལྡན་ལོ་རྒྱུས་གང་ཡང་མེད་ཀྱང་། སྤྱིར་མི་མགོ་བརྗེ་སྤོར་གྱི་སྐད་ཆ་འདི་ཧིན་དྷུ་དང་ནང་པའི་སྤྱི་ཚོགས་ནང་ལོ་ ངོ་སྟོང་ཕྲག་གི་སྔོན་ནས་ཡོད་པའི་སྐད་ཆ་རྙིང་པ་ཞིག་རེད། ལྷ་ཆེན་དབང་ཕྱུག་གིས་རང་གི་བུ་ཚོགས་བདག་གི་མགོ་བོ་ལྷ་མིན་གྱི་དབང་པོས་བཅད་ པའི་ཤུལ་དུ་གླང་ཆེན་གྱི་མགོ་བོ་བསྒར་བའི་བྱུང་རབས་ཧིན་དྷུ་དང་ནང་པའི་སྤྱི་ ཚོགས་གཉིས་ཀར་གྲགས་ཤིང་། འཇིགས་བྱེད་ཀྱི་རྣལ་འབྱོར་པ་གྲུབ་ཐོབ་དཔལ་འཛིན་གྱིས་རང་གི་མགོ་བོ་བཅད་དེ་ བྲམ་ཟེའི་རྒྱལ་པོ་ཧ་ས་དེ་བར་སྦྱིན་ཤུལ་དུ་མ་ཧེའི་མགོ་བོ་བསྒར་བའི་བྱུང་རབས་ སྔགས་ཀྱི་ཆོས་འབྱུང་ཁག་གི་ནང་ཡོངས་གྲགས་སུ་ཡོད་པ་རེད།
འོན་ཀྱང་སྐབས་དེའི་སྤྱི་ཚོགས་ནང་ཀླད་པའི་གལ་གནད་གལ་ཆེན་ཡིན་པའི་ལྟ་ཚུལ་མེད་ སྟབས། ཚོགས་བདག་གི་མགོ་བོར་གླང་མགོ་བསྒར་རྗེས་སུ་ཡང་གླང་མགོ་ཅན་གྱི་ཚོགས་བདག་དེ་ ལྷ་ཆེན་དབང་ཕྱུག་གི་བུ་རྒན་པ་དང་གདོང་དྲུག་གི་གཅེན་པོ་རང་ཡིན་པ་ལས། གླང་ཕྲུག་ཅིག་ཏུ་གྱུར་པའི་ལོ་རྒྱུས་མེད་ཅིང་། མ་ཧེའི་མགོ་ཅན་གྱི་གྲུབ་ཐོབ་དཔལ་འཛིན་ཡང་མཐུ་དང་རྫུ་འཕྲུལ་དཔག་མེད་ལ་མངའ་ བརྙེས་པའི་གྲུབ་ཐོབ་དཔལ་འཛིན་རང་གི་གནས་བབ་ཐོག་བསྡད་ཡོད་པ་ལས་མ་ཧེ་ཞིག་གམ་ མ་ཧེའི་སྤྱོད་ཚུལ་ཅན་དུ་གྱུར་པའི་སྐད་ཆ་མེད།
གོང་གསལ་ལོ་རྒྱུས་འདི་གཉིས་དངོས་བྱུང་ཡིན་མིན་གང་ལྟར་ཡང་ལོ་རྒྱུས་དེ་གཉིས་ ཀྱིས་གནད་དོན་ཞིག་བསྟན་ཡོད་པ་ནི་ནང་པ་དང་ཧིན་དྷུའི་སྤྱི་ཚོགས་གཉིས་ཀས་མིའམ་ སེམས་ཅན་དེའི་ངོ་རྟགས་འཛིན་པའི་ཁྱད་ཆོས་གཙོ་བོ་དེ་མགོ་བོའི་ཕྱི་ནང་དུ་མེད་ པ་དེ་རེད། སེམས་ཅན་དེ་དང་དེ་སུ་ཡིན་མིན་གྱི་ཁྱད་པར་ངོ་མ་ནི་སངས་རྒྱས་པའི་ལུགས་དང་ འབྲེལ་ནས་བཤད་ན་རྣམ་ཤེས་ཀྱི་སྟེང་ནས་འཇོག་དགོས་ཤིང་། དེ་ཡང་གཙོ་བོ་ཚེ་སྔ་ཕྱིིའི་རྒྱུན་སྦྲེལ་བའི་དྲུག་པ་ཡིད་ཤེས་ཀྱི་སྟེང་ནས་ ངོས་འཛིན་དགོས་པ་རེད། གོང་གསལ་ལོ་རྒྱུས་དེས་དེ་འདྲའི་ཤེས་པ་དེ་མགོ་བོའི་ནང་མེད་པ་གསལ་པོ་བསྟན་ འདུག
དེ་བཞིན་སངས་རྒྱས་པའི་ཆོས་ལུགས་ནང་འབྱུང་བའི་མགོ་བོ་སྦྱིན་གཏོང་གི་ལོ་ རྒྱུས་དེས་ཀྱང་མགོ་བོ་སྦྱིན་པའི་རྗེས་སྦྱིན་པ་གཏོང་ཡུལ་དོན་འགྲུབ་ཀྱིས་ སྦྱིན་པ་གཏོང་མཁན་བསྟན་འཛིན་གྱི་མགོ་བོ་དེ་རང་གི་འཚོ་གནས་ཀྱི་དགོས་མཁོར་ བླངས་ཤིང་བསྟན་འཛིན་གྱིས་ཀྱང་རང་ཉིད་བློས་གཏོང་གིས་རང་གི་མགོ་བོ་དོན་འགྲུབ་ ཀྱི་འཚོ་གནས་ཆེད་སྦྱིན་པར་བསྟན་སྟབས། མགོ་ལུས་སྦྱར་བའི་རྗེས་ཀྱི་མི་དེ་མགོ་བོ་སྦྱིན་ཡུལ་དོན་འགྲུབ་ཀྱི་རྒྱུན་ ཡིན་དགོས་པར་ཤུགས་ལ་བསྟན་པ་འདིས་ཀྱང་ཚེ་སྔ་ཕྱིའི་རྒྱུན་སྦྲེལ་བའི་རྣམ་ཤེས་ སམ་གང་ཟག་དེ་སུ་ཡིན་མིན་གྱི་ཁྱད་པར་འབྱེད་ཆོས་གཙོ་བོ་དེ་མགོ་བོའི་ནང་མེད་པ་ གསལ་པོ་བསྟན་པ་ཡིན།
འོན་ཀྱང་ཀླད་པ་མྱོང་ཚོར་ཐམས་ཅད་ཀྱི་འབྱུང་ཁུངས་སུ་བལྟ་བའི་ད་ལྟའི་དུས་རབས་ འདིར་མགོ་བོ་བདེ་ཐང་ཡིན་ཅིང་ལུས་པོ་གཞན་འཕྲོ་བརླགས་སུ་ཕྱིན་པའི་མི་དེས་རང་ ཉིད་ཀྱི་རྒྱུན་འཚོ་གནས་ཀྱི་ཆེད་རང་གི་མགོ་བོ་བསྒར་སའི་བདེ་ཐང་གི་ལུས་ཕུང་ ཞིག་འཚོལ་གྱིན་ཡོད་པ་རེད། ལྟ་ཚུལ་འདི་ལྟར་ན་བསྟན་འཛིན་གྱི་མགོ་བོ་དོན་གྲུབ་ཀྱི་ཕུང་པོར་བསྒར་བའི་ རྗེས་ཀྱི་གང་ཟག་དེ་བསྟན་འཛིན་གྱི་རྒྱུན་ཡིན་པ་ལས་དོན་འགྲུབ་ཀྱི་རྒྱུན་མིན་ པར་འདོད་པ་རེད། འདིས་བསྟན་འཛིན་གྱི་རྒྱུན་འཛིན་པའི་ཁྱད་ཆོས་ཐུན་མོང་མིན་པ་དེ་མགོ་བོའི་ནང་ ཡོད་པར་བསྟན་གྱི་ཡོད།
ཀླད་པ་སེམས་ཀྱི་རྟེན་གཞིར་མི་འདོད་པའི་ནང་པའི་ལུགས།
གསང་སྔགས་གསར་མའི་གཞུང་ལུགས་རྣམས་སུ་ཀླད་པའི་སྐོར་འགྲེལ་བཤད་ཞིབ་ཕྲ་མཛད་ པ་མ་མཇལ་མོད། རྙིང་མའི་བཀའ་བརྒྱད་ཀྱི་གཞུང་ནས་ཀླད་པ་སེམས་ཀྱི་བཅུད་དུ་གསུངས་པ་སོགས་ཀླད་ པ་དང་སེམས་ཀྱི་འབྲེལ་བའི་སྐོར་རགསབཤད་མཛད་པའི་གཞུང་ཚིག་ཁ་གསལ་ཡོད། སྤྱིར་སྟངས་བཅུད་ཟེར་བ་སྙིང་པོའི་དོན་ཡིན་སྟབས་ཀླད་པ་སེམས་ཀྱི་བཅུད་དུ་ གསུངས་པ་འདིས་ཀླད་སེམས་དབར་འབྲེལ་བ་ཐུན་མིན་ཅིག་ཡོད་པ་གསལ་པོ་བསྟན་ཡོད། འོན་ཀྱང་བཅུད་ཀྱི་གོ་དོན་ལེན་ལུགས་ལས་ཀླད་པ་ཚེ་སྔ་ཕྱིའི་རྒྱུན་སྦྲེལ་བའི་ སེམས་ཀྱི་རྟེན་གཞིར་ངོས་འཛིན་བྱེད་པ་ཅུང་ཟད་དཀའ་བ་སྙམ། རང་རེའི་སྨན་གྱི་གཞུང་ལུགས་ཁག་ནས་ཀླད་པའི་རྣམ་གཞག་གསུངས་པ་ཡོད་ཀྱང་སེམས་ ཀྱི་རྟེན་གཞི་ཡིན་མིན་གྱི་འགྲེལ་བཤད་ཞིབ་ཕྲ་མེད་ལ། མདོ་ཕྱོགས་ཀྱི་གཞུང་ལས་ཀླད་པའི་རྣམ་གཞག་གསུངས་པ་ཞིག་ནི་རྩ་བ་ནས་མེད་ཅེས་ ཞུས་ཆོག
རང་རེའི་བློ་རིག་གི་གཞུང་ལུགས་ནང་མིག་ཤེས་སོགས་ཡུལ་ལ་འཇུག་ལྡང་སྐབས་ངེས་པར་ མཁོ་བའི་རྐྱེན་གསུམ་གྱི་རྣམ་གཞག་གསུངས་པའི་ཚེ་གཟུགས་སྒྲ་སོགས་མཐོང་ཐོས་ལ་ མེད་ན་མི་འབྱུང་གི་འབྲེལ་བ་གཙོ་བོ་གྲུབ་པའི་ཀླད་པ་དང་དབང་རྩ་འཕྲིན་པ། བརྡ་ལེན་རྩ་ཕྲན་སོགས་ཀྱི་རྣམ་གཞག་ལ་འགྲེལ་བཤད་ཚིག་འབྲུ་གཅིག་ཀྱང་མ་བྱུང་བ་ ནི་དགོས་སར་ཆད་པའི་སྟོང་ཆ་ཧ་ཅང་ཆེན་པོ་ཞིག་ཡིན་པ་ང་ཚོས་ངེས་པར་ཁས་ལེན་དགོས་ ལ། ཤེས་བྱའི་རང་བཞིན་ཕྱིན་ཅི་མ་ལོག་པར་གཏན་ལ་འབེབ་པའི་ཆེད་དང་། གདུལ་བྱ་རྗེས་འཛིན་གྱིས་གཞན་དོན་བསྒྲུབ་པའི་དགོས་དོན་སོགས་ཕྱོགས་གང་ནས་ བསམས་ཀྱང་ཤེས་པ་ཡུལ་ལ་འཇུག་ལྡང་གི་འགྲེལ་པ་བྱེད་པའི་སྐབས་མིག་གིས་མཐོང་དུ་ མེད་པའི་བདག་རྐྱེན་དབང་པོའི་སྐོར་གྱི་འགྲེལ་བཤད་རྙོག་དྲ་ཚ་པོ་དེ་ལས་མིག་ གིས་མཐོང་དུ་རུང་བའི་ཀླད་པའི་བྱེད་ལས་དང་འབྲེལ་བའི་འགྲེལ་བཤད་དེ་ནད་ཐོག་ལ་ འཁེལ་བའི་བཙག་ལྟ་བུ་ཞིག་ཡོད་ཀྱང་། ཤེས་པའི་རྣམ་གཞག་ཞིབ་ཕྲ་གསུང་བའི་ཚད་མ་དང་མངོན་པ། སྔགས་ཕྱོགས་ཀྱི་གཞུང་གང་དུ་ཡང་ཀླད་པའི་བྱེད་ནུས་སྐོར་ཞིབ་ཕྲའི་འགྲེལ་བཤད་ མཛད་པ་གཅིག་ཀྱང་མེད་པ་འདི་རྣམ་པ་གཅིག་ཏུ་ན་དཔལ་ལེཎྜའི་པཎ་གྲུབ་ཚོས་ང་ཚོ་ ཕྱི་རབས་པའི་ལས་སྐལ་དུ་བཞག་པའི་འགན་འཁྲི་ཞིག་ཏན་ཏན་ཡིན་སྲིད་སྟབས། དེང་རབས་ཀླད་ཁམས་དང་དབང་རྩ་རིག་པའི་ཤེས་ཡོན་ལ་གོ་རྟོགས་ལྡན་པའི་གཞོན་སྐྱེས་ རིགས་པ་སྨྲ་བ་སྤྱི་དང་ལྷག་དོན་ཚན་རིག་གི་ཤེས་ཡོན་གང་ལེགས་ལྡན་པའི་དགེ་འདུན་ པ་རྣམ་པས་ཕྱོགས་འདིར་ཐུགས་སྣང་ངེས་པར་གནང་དགོས་ཀྱི་གཞེན་སྐུལ་ཞིག་ཞོར་ འཕྲོས་སུ་ཞུ་འདོད་བྱུང་།
རྣམ་ཤེས་ཡུལ་ལ་འཇུག་ལྡང་སྐབས་རམ་འདེགས་ཀྱི་བྱེད་ནུས་གཙོ་ཆེ་སྒྲུབ་པའི་ཆ་ནས་ ཀླད་པ་དང་སེམས་ཀྱི་འབྲེལ་བ་ཐུན་མོང་མིན་པ་ཞིག་ཡིན་མོད། ཀླད་པ་ཚེ་སྔ་ཕྱིའི་རྒྱུན་སྦྲེལ་བའི་རྣམ་ཤེས་ཀྱི་རྟེན་དུ་མི་རུང་བ་ལོ་རྒྱུས་ ཐོག་གི་དཔེ་མཚོན་འགའ་ཞིག་གིས་བདེན་དཔང་བྱས་ཡོད། དེ་ཡང་༸རྒྱལ་མཆོག་ཚངས་དབྱངས་རྒྱ་མཚོ་ལི་ཐང་གཡས་གཡོན་གྱི་མི་ཚང་ཞིག་ཏུ་ཕེབས་ སྐབས་ཁྱིམ་ཚང་ཞིག་ནས་མགོ་མེད་པར་ལོ་གསུམ་ཙམ་ཕྱིན་པའི་མི་གསོན་པོ་ཞིག་གཟིགས་ ཡོད་ཅིང་། མི་དེས་གྲོད་པ་ལྟོག་པའི་བརྡར་བྲང་ཁ་བརྡུང་བཞིན་ཡོད་སྐོར་གསུངས་ཡོད། འོན་ཀྱང་༸རྒྱལ་མཆོག་ཚངས་དབྱངས་པའི་གསང་རྣམ་ནང་མི་དེའི་གཤིས་སྤྱོད་རང་བཞིན་ སོགས་ལ་འགྲེལ་བཤད་ཞིབ་ཕྲ་མ་མཛད་པར་སྣང་ཚུལ་དེ་ནི་ལས་ཚུལ་བསམ་མི་ཁྱབ་པའི་ རྣམ་འགྱུར་གྱི་ཆ་ཤས་ཤིག་ཡིན་པ་ཙམ་གསུངས་ཡོད། མི་དེ་གསོན་པོར་འཚོ་ཞིང་གནས་པ་ཙམ་ལས་ཁོ་པ་མགོ་བོ་མ་ཆད་པའི་སྔོན་གྱི་གང་ཟག་ དེའི་ཤེས་རྒྱུད་འཛིན་པའི་རྒྱུད་གཅིག་པའི་སྐྱེ་བོ་ཞིག་ཡིན་པའམ། ཡང་ན་རྒྱུད་ཐ་དད་པའི་གང་ཟག་གསར་པ་ཞིག་ཡིན་པའི་སྐོར་ནི་ཤེས་རྟོགས་ཤིན་ཏུ་ དཀའ་བ་ཡིན། རྒྱུ་མཚན་ནི་ཁོ་པར་སྨྲ་བརྗོད་གི་སྒོ་མོ་གང་དུ་ལྡན་སའི་མགོ་བོ་མེད་སྟབས་ཁོང་ གི་མྱོང་ཚོར་དང་དྲན་པ་སོགས་ཇི་ལྟར་འཇུག་བཞིན་ཡོད་མེད་ང་ཚོས་ཤེས་ཐབས་མེད་པ་ རེད།
༸རྒྱལ་མཆོག་ཚངས་དབྱངས་པའི་སྐུ་ཚེའི་ལོ་རྒྱུས་སྐོར་ཤོད་སྟངས་འདྲ་མིན་ཡོད་ ཀྱང་ཁོང་གི་གསང་རྣམ་དུ་གྲགས་པའི་ལོ་རྒྱུས་དེས་བསྟན་པའི་བྱུང་བ་འདི་ལྟ་བུ་ ཡོང་སྲིད་པའི་ཡིད་ཆེས་བྱེད་ཆོག་པ་ཡིན། འཛམ་གླིང་ཐོག་ད་སྔ་ཕན་རང་རེས་དངོས་སུ་མཐོང་ཐོས་བྱུང་བའམ་ཡང་ན་ཚན་རིག་གིས་ བདེན་དཔང་ཚད་ལྡན་བྱས་པའི་མགོ་བོ་མེད་པའི་མི་གསོན་པོའི་བྱུང་རབས་གསལ་པོ་མེད་ ཀྱང་། མགོ་བོ་མེད་པར་ཟླ་ཤས་དང་ཉིན་ཤས་རིང་འཚོ་གནས་ཐུབ་པའི་བྱ་དེ་སོགས་སེམས་ཅན་ གྱི་རིགས་འགའ་ཞིག་བྱུང་བ་དངོས་ཡོད་བདེན་དཔང་དང་བཅས་ཏེ་སྟོན་དུ་ཡོད་པ་རེད།
སྤྱི་ལོ་ ༡༩༤༧ ལོའི་སྤྱི་ལོའི་ལོ་གསར་གྱི་སྔ་ནུབ་དེར་ཨཱཤ་ཏ་བུ་ལའི་[Ashtabula]གྲོང་མི་ ཇོན་[John]ཡིས་དགོང་ཟས་ཀྱི་ཆེད་སྐེ་བཏུབས་པའི་བྱ་དེ་ཞིག་མ་འཆི་གསོན་པོར་ ཉིན་གྲངས་སུམ་ཅུ་སོ་བརྒྱད་འཚོ་ཐུབ་པ་བྱུང་ཞིང་། ཇོན་ཡིས་མགོ་བོ་ཆད་ཤུལ་གྱི་མགྲིན་པའི་བུ་ག་བརྒྱུད་ནས་ཁ་ཟས་སྟེར་བའི་བྱ་ཐབས་ བརྒྱུད་བྱ་དེ་དེས་མགོ་བོ་མེད་ཀྱང་རྒྱུན་ལྡན་ལྟར་གོམས་པ་སྤོ་བ་སོགས་ཀྱི་ སྤྱོད་ཚུལ་ཡོངས་རྫོགས་བསྟེན་ཐུབ་ཀྱི་ཡོད། འོན་ཀྱང་ཉིན་ཅིག་ཇོན་ཡིས་ལྟོ་སྟེར་བའི་སྐབས་ཤིག་མགོ་བོ་ཆད་ཤུལ་གྱི་རྨ་ཁ་ ཞིག་ཏུ་ཕོག་ཐུག་ཤོར་སྟབས་ཐབས་ལམ་གང་དྲག་བསྟེན་པས་མ་ཕན་པར་མཐར་སྤྱི་ལོ་ ༡༩༤༧ ལོའི་སྤྱི་ཟླ་ ༢ ཚེས་ ༧ ཉིན་བྱ་དེ་དེ་འདས་གྲོངས་སུ་གྱུར་ཡོད།
ཡང་ཁ་ལ་ར་ཌོ་[Colorado]མངའ་སྡེའི་ཞིང་པ་ཨོལ་སེན་[Lloyd Olsen]ཟེར་བ་ཞིག་ལ་ངོ་མཚར་ཆེ་བའི་བྱ་དེ་མའེཀ་[Miracle Mike]ཟེར་བ་ཞིག་ཡོད་ཅིང་། བྱ་དེ་དེ་མགོ་མེད་པར་ཟླ་བ་བཅོ་བརྒྱད་རིང་འཚོ་གནས་བྱུང་བའི་དངོས་བྱུང་ལོ་ རྒྱུས་ཀྱང་ཡོད། གོང་གསལ་ལོ་རྒྱུས་འདི་དག་གིས་ཀླད་པ་ཚེ་སྔ་ཕྱིའི་རྒྱུན་སྦྲེལ་བའི་རྣམ་ཤེས་ ཀྱི་རྟེན་གཞི་མིན་པར་བསྟན་ཡོད། བྱུང་རབས་འདི་དག་ལ་དབང་རྩའི་ཚན་རིག་པས་འགྲེལ་བཤད་ངེས་པར་དུ་དགོས་པ་ཡིན།
འདིར་དྭོགས་གཞི་གཞན་ཞིག་བཀོད་ན། མགོ་བོ་མེད་པར་ལུས་ཕུང་རྐྱང་པ་འཚོ་གནས་ཐུབ་པའི་ལོ་རྒྱུས་འདི་དག་གིས་ཚེ་སྔ་ ཕྱིའི་རྒྱུན་སྦྲེལ་བའི་རྣམ་ཤེས་མུ་མཐུད་ལུས་ལ་གནས་ཡོད་པར་སྒྲུབ་ཐུབ་བམ། གསོན་པོར་གནས་པའི་ལུས་ཕུང་དེར་རང་གི་ཚད་མཐོན་པོའི་མྱོང་ཚོར་གསལ་བརྗོད་བྱེད་ པའི་བརྒྱུད་ལམ་མེད་སྟབས་འདི་ཡང་དཔྱད་གཞི་གལ་ཆེན་ཞིག་རེད། དེང་རབས་རྩི་ཤིང་རིག་པ་སྨྲ་བ་འགའ་ཞིག་གིས་རྩི་ཤིང་གི་རིགས་འགའ་ཞིག་ལ་དྲན་པ་ ཡོད་པ་སོགས་ཚད་མཐོའི་སྤྱོད་ཚུལ་འཛིན་པའི་གནས་བབ་ཡོད་པའི་འགྲེལ་བཤད་བྱེད་ བཞིན་ཡོད་སྟབས། མགོ་མེད་པའི་ལུས་ཕུང་གསོན་པོ་དེར་ཚེ་སྔ་ཕྱིའི་རྒྱུན་སྦྲེལ་བའི་རྣམ་ཤེས་མེད་ ཀྱང་གསོན་པོར་གནས་པའི་ལུས་ཕུང་གི་ཚད་མཐོ་ཞིང་རྙོག་འཛིངས་ཆེ་བའི་དབང་པོ་དང་ ཡན་ལག་སོགས་ཀྱི་གཟུགས་ཕུང་གི་སྒྲོམ་གཞིའི་བཀོད་པ་རྐྱང་པས་རྣམ་ཤེས་ལ་ལྟོས་ མི་དགོས་པར་བཟའ་བཏུང་གི་སྤྱོད་ཚུལ་བསྟེན་པ་སོགས་ཡོང་སྲིད་པའི་གོ་སྐབས་མེད་ ཅེས་སུ་ཞིག་གིས་སྨྲ་བར་ནུས། འདི་དག་ནི་ཤེས་པའི་རང་བཞིན་མྱོང་ཐོག་ནས་ར་མ་འཕྲོད་བར་དོགས་གཞི་ཁོ་ནའི་ངོ་ བོར་ལྷག་ངེས་པའི་དངོས་པོའི་སྣང་ཚུལ་རྟོགས་དཀའ་བའི་རིགས་དག་ཡིན།
རྣམ་ཤེས་ཀྱི་རྟེན་གཞི་སྙིང་།
ནང་པའི་མདོ་སྔགས་གཉིས་ཀས་གཅིག་གྱུར་དུ་ངོས་འཛིན་བྱུང་བའི་གནད་དོན་ཅིག་ ནི་ཚེ་སྔ་ཕྱིའི་རྒྱུན་སྦྲེལ་བའི་རྣམ་ཤེས་སམ་ཡང་ན་གཉུག་མའི་ཤེས་པའི་རྟེན་ གཞི་གཙོ་བོ་སྙིང་ཁ་ཡིན་པ་འདི་ཡིན། དེ་ཡང་རྒྱུད་རྒྱལ་དཔལ་མཆོག་དང་། བཤད་རྒྱུད་རྡོར་ཕྲེང་། ལྷ་མོ་བཞིས་ཞུས། རྡོ་རྗེ་དཀྱིལ་འཁོར་རྒྱན་གྱི་རྒྱུད་སོགས་སུ་ཞལ་གསལ་པོས་ཡང་དང་ཡང་དུ་རྣམ་ ཤེས་ཀྱི་རྟེན་གཞི་སྙིང་ཁར་གསུངས་ཡོད། འོ་ན་སྐབས་འདིའི་སྙིང་ཁའི་ངོས་འཛིན་གང་དུ་བྱེད་དགོས་པ་ཡིན་ནམ། ད་ལྟ་མིའི་བྲང་ཁོག་གི་ཅུང་ཟད་གཡོན་གྱི་ཆར་ཆགས་པའི་ཁྲག་ཀློད་གཏོང་གི་བྱ་བ་ སྒྲུབ་པའི་སྙིང་རིལ་པོ་འདི་ཡིན་ནམ་ཡང་ན་གཞན་ཞིག་ཡིན་ནམ། སྙིང་རིལ་པོ་འདིར་ངོས་འཛིན་རྒྱུ་ཡིན་ན། དངོས་བྱུང་ལོ་རྒྱུས་དང་འབྲེལ་ནས་དཀའ་རྙོག་ཆེན་པོ་ཡོད་དེ།
སྤྱི་ལོ་ ༢༠༡༡ ལོའི་སྤྱི་ཟླ་ ༣ ནང་ཨ་རིའི་མངའ་སྡེ་ཊེག་སཱས་[Taxas]རུ་སྙིང་རིལ་བུ་ཕྱིར་འདོན་གྱིས་བཅོས་མའི་ སྙིང་རྫུན་བསྒར་བའི་སྐྱེས་པ་ལི་ཝི་སི་[Craig Lewis]ཡིས་ཁྱོན་ཆུ་ཚོད་ཞེ་བརྒྱད་ཙམ་འགོར་བའི་བཤགས་བཅོས་ཀྱི་ལས་རིམ་ཟིན་པ་ ལས་ལངས་པའི་རྗེས། སྐད་ཆ་བཤད་ཐུབ་ཅིང་རྒྱུན་ལྡན་གྱི་སྤྱོད་ཚུལ་བསྟེན་པའི་གོ་སྐབས་བྱུང་ཡོད། འཕར་སྒྲ་མེད་པའི་བཅོས་མའི་སྙིང་རྫུན་གྱིས་ལས་དོན་ཚད་ལྡན་སྒྲུབ་བཞིན་པའི་ སྐབས་ཤིག སྟབས་མ་ལེགས་པར་མཆིན་པ་དང་ཁལ་མའི་བྱེད་ལས་ཉམས་པའི་གནས་སྟངས་ཤིག་གིས་བདུན་ ཕྲག་ལྔའི་རྗེས་ཁོ་པ་འདས་གྲོངས་སུ་གྱུར་ཡོད། འཕྲུལ་ཆས་ཀྱི་སྙིང་རྫུན་མ་དེའི་ནང་དུ་རྣམ་ཤེས་གནས་པའི་འགྲེལ་པ་བྱེད་རྒྱུ་ ཤིན་ཏུ་ཁག་པོ་མིན་ནམ།
ནང་པའི་གསང་སྔགས་ཀྱི་གཞུང་ལུགས་ནས་ངོས་འཛིན་བྱེད་སྟངས་གཞན་ཞིག་ཡོད་པ་ནི། སེམས་ཀྱི་རྟེན་གཞིའི་སྙིང་དེ་ད་ལྟ་མིག་གིས་མཐོང་དུ་ཡོད་པའི་སྙིང་རིལ་པོ་ འདི་མིན་པར་མི་ལྟ་བུར་མཚོན་ན་བྲང་ཁའི་ནུ་མ་གཉིས་ཀྱི་བར་ཐད་སྒལ་པ་དང་ཉེ་བའི་ གནས་ཀྱི་རྩ་དབུ་མར་རོ་རྐྱང་གི་མདུད་པ་སྟེང་འོག་གཉིས་ཡོད་པའི་དབུས་སུ་ཆགས་ པའི་མི་ཤིགས་པའི་ཐིག་ལེ་དེ་ཡིན་ཞེས་འདོད་པ་ཡོད། འདི་ལྟ་ན་རྩ་དབུ་མ་རོ་རྐྱང་གི་བཤད་པ་མདོ་ཕྱོགས་ཀྱི་གཞུང་དུ་མི་འབྱུང་བས་ ཐོགས་མེད་ཀྱི་ཀུན་བཏུས་ནས་བཤད་པའི་རྣམ་ཤེས་ཀྱི་རྟེན་གཞིའི་སྙིང་དེ་སྔགས་ གཞུང་ནས་བཤད་པའི་སྙིང་ཁ་འདིར་ངོས་འཛིན་བྱེད་སྟངས་མེད་ཕྱིར། དེ་འདྲའི་སྙིང་ཁ་དེ་གང་དུ་ངོས་འཛིན་མིན་ལ་དཔྱད་བྱ་ཡོད། ཅི་སྟེ་མདོ་ཕྱོགས་ནས་གསུངས་པའི་སེམས་ཀྱི་རྟེན་གཞིའི་སྙིང་ཁ་ཟེར་བ་ད་ལྟའི་ སྙིང་རིལ་པོ་འདིར་ངོས་འཛིན་བྱེད་རྒྱུ་ཡིན་ན། གོང་དུ་བཤད་པའི་སྙིང་རིལ་པོ་བརྗེ་སྤོར་གྱིས་བཅོས་མའི་སྙིང་ལ་བརྟེན་པའི་ བྱུང་བ་དེར་འགྲེལ་བཤད་གསལ་པོ་ཞིག་བྱེད་དགོས་པ་ཡིན།
རྩ་དབུ་མར་ཆགས་པའི་སེམས་ཀྱི་རྟེན་གཞིའི་མི་ཤིགས་པའི་ཐིག་ལེའི་གནས་གཞི་གཙོ་ བོ་སྙིང་ཁར་གསུངས་ཀྱང་གསང་འདུས་ཀྱི་ལུགས་ལ་སེམས་ཀྱི་རྟེན་གཞིའི་ཐིག་ལེ་དེ་ ཉིད་སད་དུས་དང་གཉིད་དུས། རྨི་ལམ་གྱི་དུས། ཕོ་མོ་མཉམ་སྦྱོར་གྱི་དུས་སུ་རིམ་བཞིན་ལྟེ་བ་དང་སྙིང་ཁ། མགྲིན་པ། སྤྱི་བོ་བཅས་སུ་གནས་ནས་སེམས་འཛིན་པར་བཞེད་སྐོར་ལྷོ་བྲག་མར་པའི་དགོངས་པར་ རྗེའི་དཔྱིད་ཐིག་གི་ཟིན་བྲིས་སུ་གསུངས་ཤིང་། དེ་ཉིད་རྗེ་རང་ལུགས་ལའང་འཐད་པ་ལྟར་དུ་རིམ་ལྔ་གདན་རྫོགས་ཀྱི་དམར་ཁྲིད་དུ་ གསུངས། དུས་འཁོར་ནས་ཀྱང་དེ་དང་ཕྱོགས་མཐུན་གསུངས་པར་བཞེད། ཚུལ་འདི་ལྟ་ན་དྲུག་པ་ཡིད་ཤེས་སམ་གཉུག་མའི་སེམས་དེ་སྐབས་རེ་སྤྱི་བོའི་ནང་དུ་ ཡང་ཡོད་པ་ལྟ་བུ་ཞིག་སྣང་མོད། དེའི་རྟེན་གཞི་ནི་མི་ཤིགས་པའི་ཐིག་ལེར་འདོད་པ་ལས་ཀླད་པར་གསུངས་པ་མེད།
རྟོག་ཚོགས་རགས་པའི་རིགས་ཀུན་ལ་ལྷན་ཅིག་སྐྱེས་པའི་སེམས་སམ་འོད་གསལ་གྱི་རིག་ ཆ་ཏིལ་འབྲུ་སྣུམ་ཁྱབ་ཀྱི་ཚུལ་དུ་བཞེད་པའི་ལུགས་ལྟར་ན་རྟོག་ཚོགས་རགས་པ་གང་ དུ་རྟེན་སར་གཉུག་མའི་ཤེས་པ་ཡང་ཡོད་དགོས་པས་གཉུག་མའི་ཤེས་པའི་རྟེན་གཞི་མི་ ཤིགས་པའི་ཐིག་ལེ་ཁོ་ནར་འདོད་པ་ཡང་དཔྱད་བྱ་ཡིན་ལ། གཉུག་མའི་ཤེས་པ་མི་ཤིགས་པའི་ཐིག་ལེ་ཁོ་ནར་བརྟེན་པར་འདོད་པའི་ལུགས་ལྟར་ན་ རྣམ་རྟོག་ཆོས་སྐུར་ཤར་ཟེར་བའི་ཆོས་སྐད་གྲགས་པོ་ཆེ་འདིར་འགྲེལ་བཤད་ཤིན་ཏུ་ དཀའ་བར་སྙམ་པ་ནི་རང་གི་རྣམ་པར་རྟོག་པའོ། །
མཐའ་སྡོམ།
གོང་གསལ་ལྟ་ཚུལ་དེ་དག་བཤད་པའི་རྗེས་ནས་མི་མགོ་བརྗེ་སྤོར་གྱི་བཤགས་བཅོས་ འདི་ལམ་ལྷོང་བྱུང་པ་ཡིན་ན། བཤགས་བཅོས་ལས་ལངས་པའི་མི་དེས་སྤྱོད་ཚུལ་ཇི་ལྟར་འཛིན་མིན་ཚོད་དཔག་གི་ཕྱོགས་ བཞི་ཙམ་ཞིག་ཡོང་སྲིད་པ་གཤམ་གསལ།
དང་པོ།༽ བཤགས་བཅོས་ལས་ལངས་པའི་མི་དེས་སྔོན་གྱི་མགོ་བོ་གང་དུ་ཡོད་སའི་མི་ དེའི་མྱོང་ཚོར་ཡོངས་རྫོགས་ཇི་བཞིན་དུ་དྲན་པ་བྱུང་ཚེ་མི་དེ་མགོ་བོ་གང་ལས་ ལེན་སའི་མི་དེ་དང་རྒྱུད་གཅིག་དུ་འདོད་དགོས་པས། གང་ཟག་དེའི་རིགས་འདྲའི་རྒྱུན་ནམ། ཡང་ན་ངོ་རྟགས་གཅིག་པའི་རྒྱུན་འཛིན་པའི་ཁྱད་ཆོས་གཙོ་བོ་དེ་ཀླད་པའི་ནང་ཡོད་ དགོས་པར་འགྱུར་ཞིང་། འདི་ལྟ་ན་སངས་རྒྱས་པའི་གཞུང་དང་འབྲེལ་ནས་བཤད་ན་ཚེ་སྔ་ཕྱིའི་རྒྱུན་སྦྲེལ་ བའི་རྣམ་ཤེས་སམ་ཡང་ན་སྔགས་གཞུང་ནས་འབྱུང་བའི་གཉུག་མའི་ཤེས་པ་དེ་ཀླད་པའི་ནང་ ཡོད་ཅེས་སྨྲ་དགོས།
གཉིས་པ།༽ བཤགས་བཅོས་ལས་ལངས་པའི་མི་དེས་སྔོན་གྱི་ལུས་ཕུང་གང་དུ་ཡོད་སའི་ མི་དེའི་མྱོང་ཚོར་ཡོངས་རྫོགས་ཇི་བཞིན་དུ་དྲན་པ་བྱུང་ཚེ་མི་དེ་ལུས་ཕུང་གང་ ལས་ལེན་སའི་གང་ཟག་དེའི་རྒྱུན་དུ་འདོད་དགོས་པས། གང་ཟག་དེའི་རིགས་འདྲའི་རྒྱུན་ནམ། ཡང་ན་ངོ་རྟགས་གཅིག་པའི་རྒྱུན་འཛིན་པའི་ཁྱད་ཆོས་གཙོ་བོ་དེ་ལུས་ཕུང་ནང་ཡོད་ དགོས་པར་འགྱུར་ཞིང་། འདི་ལྟ་ན་དེང་རབས་ཀླད་ཁམས་སྨྲ་བའི་འདོད་ཚུལ་དང་འབྲེལ་ནས་བཤད་ན་མྱོང་ཚོར་དང་ དྲན་པའི་རྟེན་གཞི་གཙོ་བོ་ཀླད་པ་ཡིན་ཟེར་བའི་ལྟ་ཚུལ་ལ་བསམ་གཞིགས་བསྐྱར་མ་ བྱེད་པའི་གོ་སྐབས་ཕྱེ་ངེས།
གསུམ་པ།༽ བཤགས་བཅོས་ལས་ལངས་པའི་མི་དེས་སྔོན་གྱི་མགོ་བོ་གང་དུ་ཡོད་སའི་ མི་དེ་དང་ལུས་ཕུང་གང་ནས་ལེན་སའི་མི་དེ་གཉིས་ཀའི་མྱོང་ཚོར་དྲན་པའི་གོ་སྐབས་ བྱུང་ཚེ་ཀླད་ཁམས་ཚན་རིག་དང་ནང་པའི་ལྟ་གྲུབ་གཉིས་ཀར་དྲི་གཞི་གལ་ཆེན་ཞིག་ཏུ་ འགྱུར་རྒྱུ་ཡིན་ཞིང་། ལྷག་དོན་བྱམས་པའི་མྱོང་བ་ཉེར་སྦས་ཀྱིས་མི་དྲན་པ་དང་ཉེར་སྦས་ཀྱི་མྱོང་བ་ བྱམས་པས་དྲན་མི་སྲིད་པའི་ལྟ་ཚུལ་ཤུགས་ཆེ་འདོན་པའི་ནང་པའི་ལྟ་སྟངས་ཀྱི་ངོས་ ནས་བཤད་ན། ཅི་སྟེ་སྟེས་དབང་ལྟ་བུས་སྣང་ཚུལ་འདི་འདྲ་ཞིག་བྱུང་པ་ཡིན་ན་དེ་ནི་ཀླན་ཀ་ཆེ་ བའི་འགྱུར་ལྡོག་ཅིག་གི་རྒྱུ་རྐྱེན་དུ་འགྱུར་སྲིད་པ་ཡིན། ཁོ་བོ་སྒེར་གྱི་དྭོགས་པ་སྐྱེ་སྟངས་ལས་སྣང་ཚུལ་འདི་འདྲ་ཞིག་ངེས་པར་ཡོང་སྲིད་ པའི་གོ་སྐབས་ཡོད་པར་མཐོང་བཞིན་འདུག
བཞི་པ།༽ ཁེ་སམ་གྱིས་བཤད་པ་ལྟར་བཤགས་བཅོས་ལས་ལངས་པའི་མི་དེ་གཅིག་བྱས་ན་ སྔོན་གྱི་མགོ་བོ་གང་ལས་ལེན་སའི་མི་དེ་དང་ལུས་ཕུང་གང་ལས་ལེན་སའི་མི་དེ་གཉིས་ ཀའི་མྱོང་ཚོར་གཏན་བརྗེད་དུ་སོང་ཤིང་གཤིས་སྤྱོད་ཡོངས་རྫོགས་རྣམ་པ་ཀུན་ནས་ཐ་ དད་དུ་སྟོན་པའི་མི་གསར་པ་ཞིག་ཏུ་འགྱུར་སྲིད་པ་ཡིན་ཅིང་། ད་དུང་འདིར་གོ་སྐབས་གཉིས་ཡོང་ཆོག་པ་ཡིན་ཏེ། མི་དེས་སྔོན་གྱི་མི་གཉིས་པོའི་མྱོང་ཚོར་ཡོངས་རྫོགས་མི་དྲན་ཞིང་གཤིས་སྤྱོད་ ཐ་དད་དུ་སྟོན་པའི་སྟེང་། སྐད་ཡིག་སོགས་གང་ཡང་མི་ཤེས་ཤིང་སྤྱོད་ལམ་ཚུལ་བཞིན་བསྟེན་མི་ཐུབ་པའི་བྱིས་པ་ ཆུང་ཆུང་ལྟ་བུ་ཞིག་གི་སྤྱོད་ཚུལ་སྟོན་པའི་སྐབས་སྲིད་པ་དང་། ཡང་། སྐད་ཡིག་སོགས་ཤེས་ཤིང་སྤྱོད་ལམ་སྟོན་ཐུབ་པའི་མི་གསར་པ་ཞིག་ཀྱང་ཡོང་ཆོག་པ་ ཡིན། གལ་ཏེ་སྐད་ཡིག་སོགས་ཤེས་པའི་གནས་སྐབས་བྱུང་ཚེ་དེ་འདྲའི་སྐད་ཡིག་དེ་སྔར་གྱི་ མི་གཉིས་པོས་སྤྱད་པའི་སྐད་ཡིག་ཡིན་པ་ཡོང་ཆོག་ཅིང་། ཡང་ན་ཁོང་གཉིས་དང་འབྲེལ་བ་མེད་པའི་སྐད་ཡིག་ཤེས་པའི་མི་ཞིག་ཏུ་ཡང་འགྱུར་ སྲིད་པ་ཡིན། སྔར་གྱི་མི་གཉིས་ཀྱི་མྱོང་ཚོར་ཡོངས་རྫོགས་མི་དྲན་པར་སྐད་ཡིག་ཤེས་པའི་གནས་ སྐབས་བྱུང་ཚེ་དེའི་རྒྱུ་རྐྱེན་ཅིར་གྱུར་སོགས་དཔྱད་གཞི་ཆེ་ཞིང་། སྣང་ཚུལ་འདི་འདྲ་ཞིག་བྱུང་པ་ཡིན་ན་ཀླད་ཁམས་ཚན་རིག་དང་ནང་པའི་ལྟ་གྲུབ་གཉིས་ ཆར་ནས་ཞིབ་ཚགས་ཀྱི་ལན་འདེབས་དང་ལྟ་ཚུལ་འདོན་དགོས་པའི་གནས་སྐབས་འབྱུང་ངེས།
ཁ་ས་སྤྱི་ལོ་ ༢༠༡༥ ལོའི་སྤྱི་ཟླ་ ༧ ཚེས་ ༥ དགོང་མོ་རིགས་ལམ་སློབ་གཉེར་ཁང་དུ་མཁས་པ་ཚེ་རིང་ཤཱཀྱ་མཆོག་ཕེབས་ཏེ་གཏམ་བཤད་ ཡིད་དབང་འཕྲོག་ནུས་ཤིག་གནང་བའི་སྐབས་ད་ལྟའི་ནང་ཆོས་སློབ་གཉེར་བ་རྣམ་པས་ འཇིག་རྟེན་ཐོག་རང་བྱུང་དང་རང་བྱུང་མིན་པའི་འགྱུར་ལྡོག་གསར་པའི་རིགས་ཐོན་ པའི་གནས་སྐབས་སུ་ནང་པའི་ལྟ་སྟངས་དང་འབྲེལ་ནས་འགྲེལ་བཤད་དང་བསམ་ཚུལ་ངེས་པར་ འདོན་ཐུབ་པ་དགོས་པའི་བཀའ་སློབ་ནན་ཏན་ཕེབས་པ་དེས། དོན་དངོས་སུ་ལག་བསྟར་ཐུབ་མིན་ཇི་ལྟར་ཡང་མི་མགོ་བརྗེ་བའི་གསར་བརྗེའི་འགྱུར་ ལྡོག་ཅིག་ཡོང་སྲིད་པའི་གླེང་གཞི་ཤུགས་ཆེ་ཁྱབ་པའི་སྐབས་འདིར། རང་ཅག་ནང་པའི་ངོས་ནས་ཀྱང་ལྟ་སྟངས་ཀྱི་རིགས་ཤིག་ངེས་པར་འདོན་དགོས་པ་གལ་ཆེར་ བསམས་ཏེ་ཉིན་ཤས་གོང་རྩོམ་ཡིག་ཅིག་འབྲི་འགོ་བཙུགས་པའི་འཕྲོ་མཐུད་རྒྱུར་ དམིགས་བསལ་སྐུལ་མ་ཐེབས་ཤིང་། ཁོ་བོ་སྒེར་གྱི་འཆར་སྣང་ལྟར་ན་ད་ལྟའི་ཚན་རིག་པའི་ཤེས་བྱའི་གཏིང་རིམ་བསྔོགས་ པའི་རྔམས་སེམས་ཆེ་བའི་ཧུར་བརྩོན་དང་ཕྲ་ཞིབ་རྣམ་དཔྱོད་སོགས་ལ་དཔག་ན་མི་མགོ་ བརྗེ་བའི་བཤགས་བཅོས་འདི་དུས་ཚོད་ཀྱི་གནད་དོན་ཙམ་ལས་ཉིན་གཅིག་ཏན་ཏན་དོན་ འཁྱོལ་ཡོང་ཐུབ་རྒྱུར་ཡིད་ཆེས་བྱེད་ཀྱིན་ཡོད་པ་བཅས།
བོད་རྒྱལ་ལོ་ ༢༡༤༢ བོད་ཟླ་ ༥ ཚེས་ ༢༠། སྤྱི་ལོ་ ༢༠༡༥ སྤྱི་ཟླ་ ༧ ཚེས་ ༦ ཉིན་སྟེ། མངོན་མཐོ་ངེས་ལེགས་ཀྱི་དཔལ་ཡོན་མཆིས་སོ་ཅོག་གི་རྩ་བའི་རྟེན་གཞི་དགེ་ཚུལ་ སློང་གི་བསླབ་པ་འབོག་ཆོག་ནས་བརྩམས་ཏེ་རྒྱུད་རྒྱལ་གསང་བ་འདུས་པའི་ཟུང་འཇུག་ གི་ཟབ་གནས་བར་གྱི་ཐུབ་པའི་གསུང་གི་གསང་བ་ཟབ་མོའི་དེ་ཉིད་ཕྱིན་ཅི་མ་ལོག་པར་ འདོམས་པའི་བདག་གི་མཁན་ཆེན་རྡོ་རྗེ་འཆང་༸གོང་ས་སྐྱབས་མགོན་ཆེན་པོའི་འཁྲུངས་ ཚེས་ཀྱི་དུས་སྟོན་དགེ་བའི་ཉིན། འཇིགས་མེད་བློ་གྲོས་སུ་འབོད་པས་བཞུགས་སྒར་རིགས་ལམ་སློབ་གཉེར་ཁང་ནས་བྲིས་པ་༧རྒྱལ་བ་དགྱེས་པའི་རྒྱུར་གྱུར་ཅིག །
རྩོམ་པ་པོ་འཇིགས་མེད་བློ་གྲོས། རིགས་སློབ།
ཁ་བརྡ་དྲ་བ་ལས་དྲངས།
2,876 total views, 4 views today


text:
དེ་རིང་གི་ངའི་ཆག་གྲུམ།
རྨ་དུག་ལྕེ།
དེ་རིང་སྔ་མོ་ནས་གཉིད་སད་བྱུང་། སད་མ་ཐག་ཏུ་ཁ་སང་དེ་རིང་གི་བཙན་བྱོལ་བའི་མཁའ་དབུགས་ལ་རང་བཞིན་གྱིས་བསམ་བློ་ཞིག་འཁོར་བྱུང་། འདི་དེང་སྐབས་རྒྱུན་ལྡན་དུ་འབྱུང་བཞིན་པའི་སྣང་ཚུལ་ཞིག་རེད། ཉེ་ཆར་གྲོགས་པོ་ཞིག་གིས་སྐད་འཕྲིན་བརྒྱུད་ནས་དྲྭ་ཐག་ཅིག་བསྐུར་འདུག་པ་དེར་ཕྱིར་དྲན་བྱས། དེ་ནི་ གསར་ཁང་དུ་ཨ་ཇོ་བསོད་ནམས་སྟོབས་རྒྱལ་ཟེར་བ་ཞིག་གིས་རྩོམ་ཡིག་ཅིག་སྤེལ་བའི་འབྲེལ་ཐག་རེད། དེ་རུ་ཐེངས་འདིའི་བྱང་ཨ་རིའི་སྐུ་ཚབ་འཕོ་འགྱུར་སྐོར་ལ་འདི་ལྟར་བྲིས་འདུག ‘‘ཤེས་རིག་བཀའ་བློན་དངོས་གྲུབ་ཚེ་རིང་དེ་སྔོན་ནས་ཨ་རིའི་དོན་གཅོད་ལ་ཐེངས་གཅིག་བསྐོས་ཟིན་པ་རེད། དེ་ནི་ཁོང་རང་གིས་བཀའ་བློན་ལས་ཡུན་རྫོགས་རྗེས་ཨ་རིའི་དོན་གཅོད་ཡིན་སྐོར་ལས་ཁུངས་ནང་བཤད་ནས་ལས་ཁུངས་ནས་ཁོང་ཕེབས་སྐྱེལ་གྱི་གསོལ་སྟོན་ཡང་བཤམས་ཟིན་པ་རེད། དེའི་སྐབས་ཀྱི་ནང་སྲིད་བཀའ་བློན་རྒྱ་རི་སྒྲོལ་མས་ཀྱང་རང་ཉིད་ལྡི་ལི་དོན་གཅོད་ཡིན་ཟེར་ནས་ནང་ཆས་འགའ་ཤས་ཀྱང་ལྡི་ལི་དོན་གཅོད་ལ་བཏང་ཟིན་པ་ལྡི་དོན་ལས་བྱེད་མང་པོས་ཤེས་ཀྱི་ཡོད་པ་རེད། དངོས་གྲུབ་ཚེ་རིང་དང་རྒྱ་རི་སྒྲོལ་མ་གཉིས་ནི་སྲིད་སྐྱོང་བློ་སེང་གི་འོས་ཤོག་ལ་རྒྱབ་སྐྱོར་བྱེད་མཁན་འོས་བསྡུའི་གར་སྟེགས་ཐོག་དངོས་སུ་འཐོན་མཁན་གྱི་མཐོ་རིམ་མི་སྣ་གཉིས་རེད།”
ངས་རྩོམ་ཡིག་འདི་ཡང་ནས་བསྐྱར་དུ་བལྟས། སྙིང་ལ་ཙག་ཤད་རྒྱུག་ཀྱང་མུ་མཐུད་ནས་བཀླགས་པ་ཡིན། ‘‘བཀའ་ཤག་གིས་དང་པོ༧གོང་ས་མཆོག་གི་མཚན་གནས་མི་དགོས་པར་རང་རྐྱ་ཐུབ་པའི་དོན་གཅོད་ཁང་ཞིག་འཛུགས་ཐབས་ལ་ཚོད་ལྟ་བྱས་པ་རེད། དེ་མཚམས་དགའ་ལྡན་ཕོ་བྲང་ནས་ཨ་རི་དང་། ཡོ་རོབ། ལྡི་ལི་བཅས་སོ་སོར་སྐུ་ཚབ་ལོགས་སུ་བསྐོ་རྒྱུའི་སྐད་ཆ་བྱུང་མཚམས་སུ་ས་གནས་སོ་སོའི་གཞུང་སྒེར་གྱི་མཐོ་རིམ་སྒྲིགས་འཛུགས་དང་མི་སྒེར་ཚང་མས་དེར་ཐུགས་སྣང་གནང་པར་བརྟེན་གཞུང་གི་དོན་གཅོད་རང་རྐྱ་འཕེར་ཐབས་མེད་པ་གསལ་པོ་ཆགས་མཚམས་ལྡི་ལི་དང་ཨ་རིའི་དོན་གཅོད་གསར་བསྐོའི་བཀའ་རྒྱ་ཕྱིར་བསྡུ་བྱས་ཏེ་གཞི་ནས་དགའ་ལྡན་ཕོ་བྲང་ལ་གོ་བསྡུར་ཞུས་པ་རེད། དགའ་ལྡན་ཕོ་བྲང་དང་གོ་བསྡུར་རིམ་པར་བྱས་མཐར་ལྡི་ལི་དོན་གཅོད་དུ་བདེ་སྲུང་བཀའ་ཟུར་འབྲོང་ཆུང་དངོས་གྲུབ་ལགས་དང་། ཨ་རིའི་དོན་གཅོད་ལ་ཚོགས་ཟུར་སྤེན་པ་ཚེ་རིང་གཉིས་ཐུན་མོང་ཐག་གཅོད་ཀྱིས་བསྐོས་པ་རེད།”
གོང་གི་ཚིག་དུམ་འདི་མཐོང་མ་ཐག་ང་རང་དབང་མེད་པར་མལ་ལས་ལྡང་། ཅིའི་ཕྱིར་ལྡང་དགོས་པ་མ་ཤེས་མོད། གང་མགྱོགས་ཀྱིས་ཁྲུས་ཁང་དུ་ཕྱིན་ཏེ་གདོང་ལ་ཆུ་སྤར་མོ་འགའ་གཏོར་རྗེས། སྒེའུ་ཁུང་ཕྱེས་ནས་རླུང་བུ་བགམས་པ་ཡིན། ད་ནི་དངོས་གནས་བཙན་བྱོལ་བའི་ཁ་ལ་རླུང་བགམ་རྒྱུ་ལས་ལྷག་མེད་པའི་ཚོར་སྣང་བྱུང་། ཆུ་འཁྱག་ཁམ་འགའ་བཏུང་རྗེས་སླར་ཡང་བསམ་གཞིགས་བྱས། རེ་བ་དང་དོགས་པ་སེམས་ནང་ནས་མེ་ལྕེ་བཞིན་མཆེད་པར་གྱུར། སྲིད་སྐྱོང་མཆོག་ནས་སྤེན་ཚེར་ནག་ཉེས་ཚབས་ཆེན་ཞིག་མེད་ཚེ་འདི་ལྟར་རྒྱང་འཕུད་གཏོང་སྲིད་དམ། བཙན་བྱོལ་གཞུང་གི་དཀྱིལ་འཁོར་ལས་མཐར་སྐྲོད་གཏོང་སྟངས་ལ་གཞིགས་ན་ནག་ཉེས་ཚད་ལས་བརྒལ་བ་ཞིག་བཟོས་པ་མིན་ནམ། མ་གཞི་དེ་ལྟ་བུའི་ནག་ཉེས་ཤིག་བསགས་རྒྱུ་ཡོད་དམ། ༧གོང་ས་མཆོག་གིས་ཕྱི་གསལ་ནང་གསལ་ཤེལ་གྱི་གོང་བུ་བཞིན་བསྐྲུན་པའི་ང་ཚོའི་གཞུང་འདིས་དེང་སང་མག་མོག་དང་རབ་རིབ་ཀྱི་གསལ་བཤད་བྱེད་དགོས་དོན་ཅི་ཡིན་ནམ། ངས་གློ་བུར་དུ་ཝུ་ཆང་དྲན་བྱུང་། ཕངས་པ་ཞིག་ལ། ད་དུང་ནམ་གསལ་མི་འདུག་པས། ང་མུ་མཐུད་དུ་བསམ་གཞིགས་ཀྱི་ནང་དུ་ཐིམ་དགོས་བྱུང་།
གལ་ཏེ་སྤེན་ཚེར་ནག་ཉེས་ཤིག་ཡོད་ན་ངེས་པར་དུ་གསལ་བོ་བཟོ་དགོས་ཀྱི་འདུག དེ་མིན་བཀའ་ཤག་གིས་ནག་ཉེས་ཤིག་ཡོད་མདོག་མདོག་བྱས་ན་ཕྱོགས་གཅིག་ནས་ཆེད་དུ་བོད་པ་ནང་ཁུལ་དཀྲུག་བཞིན་པར་མཐོང་གི་འདུག་ལ། ཕྱོགས་གཞན་ཞིག་ནས་མི་མང་གཞུང་ལ་ཡིད་ཆེས་མེད་པ་བཟོ་བཞིན་འདུག་པར་སྙམ། བཀུར་འོས་སྲིད་སྐྱོང་མཆོག་ནས་འདི་ལ་དགོངས་པ་བཞེས་ཡོད་ངེས་ན་འདི་ལྟར་བྱེད་དོན་ཅི་ཡིན་ནམ། རྒྱ་ནག་ལ་དགོས་མཁོ་སྒྲུབ་ཀྱི་ཡོད་དམ། བྱང་ཨ་རིའི་སྐུ་ཚབ་འཕོ་འགྱུར་ཐད་བོད་གཞིས་བྱེས་གཉིས་ཙམ་མ་ཟད། ད་དུང་རྒྱ་རིགས་དང་ནུབ་གླིང་བ་མང་པོས་དོ་སྣང་བྱེད་ཀྱིན་པ་བཀའ་ཤག་གིས་མཐོང་ཡོད་ངེས། དེ་རིང་གནམ་གཤིས་ཀྱང་མི་བཟང་མོད། བར་ཁྱམས་ནས་ལངས་ཏེ་རྒྱང་རིང་གི་གནམ་སའི་བར་མཚམས་ཀྱི་སྤྲིན་ཚོགས་ལ་ཡུན་རིང་གྱེར། སེམས་ཁམས་ལ་དྲོད་ཐིགས་ཤིག་རྒྱས་མ་ཐུབ། གལ་ཏེ་སྤེན་ཚེར་བཀའ་ཤག་ནས་བསྒྲགས་པའི་ནག་ཉེས་དེ་ལས་མེད་ཚེ། སྲིད་སྐྱོང་མཆོག་གིས་ཆེད་དུ་དགའ་ལྡན་ཕོ་བྲང་ལ་དམག་སྣ་དྲངས་པ་མིན་ནམ། སྤེན་ཚེ་དང་འབྲོང་ཆུང་དངོས་གྲུབ་གཉིས་ལ་མཚོན་ན་༧གོང་ས་མཆོག་གིས་བཀའ་ཤག་ལ་རེ་སྐུལ་བྱས་ནས་བསྐོས་པ་ཡིན་པས། ཐེངས་འདིའི་དམག་འཁྲུག་ཁྲོད་དགའ་ལྡན་ཕོ་བྲང་གི་ཕྱག་གཡོན་པ་དགྲ་ལ་ཤོར་བ་མ་རེད་དམ། འོ་མ་རེད། སྲིད་སྐྱོང་ལ་ཤོར་བ་མིན་ནམ། ད་ངོ་མ་མགོ་རྙོག་སོང་།
“གསལ་བཤད” “གསལ་བཤད” “གསལ་བཤད” ངས་ཆིག་ལབ་རྒྱག་བཞིན་སྒེའུ་ཁུང་ལ་ཁུ་ཚུར་འགའ་གཞུས་པས། བསྟན་འཛིན་དབྱངས་གསལ་གཉིད་སད་ནས་ངུས་བྱུང་། མོ་ངུས་པས་ངས་སྒེའུ་ཁུང་ལ་ཁུ་ཚུར་གཞུས་པ་ད་གཟོད་ཚོར་བྱུང་།
མི་གཅིག་ལ་ངོ་དེབ་དང་སྐད་འཕྲིན་ལྔ་དྲུག་ཡོད་པ་ཏག་ཏག་གིས་དམིགས་ཡུལ་ཆེན་པོ་ཞིག་གྲུབ་པ་ལྟར། དྲྭ་སྒང་ན་རྒྱབ་ལྗོངས་དང་གནས་ལུགས་མེད་པར་ཟང་ཟིང་ལང་ལོང་བྱེད་ཀྱིན་འདུག སྤེན་ཚེར་བཅར་འདྲི་ནམ་བྱུང་བའི་ཚེ་ན། ཁོང་གིས་གཟབ་ནན་ངང་སྔར་གྱི་འོས་བསྡུའི་སྐབས་བཞིན་མི་མང་ཟིང་ཆ་ལངས་མི་རུང་བའི་འབོད་སྐུལ་ཞུས་བྱུང་མོད། བཀའ་ཤག་གིས་འདིའི་སྐོར་ཟུར་ཙམ་ཡང་མི་གསུང་བ་ག་རེ་ཡིན་ནམ། དྲྭ་ཐོག་གི་མིང་རྫུན་ཅན་གྱི་དྲྭ་འབུ་དེ་དག་གིས་བཀའ་ཤག་གི་བཀའ་སྲུང་བ་ཡིན་ནམ།
ཨ་ཁ། ད་ངོ་མ་ཉོབ་སོང་། ཞོགས་ཟས་ཀྱང་མ་ཟོས་པར་བུ་མོ་བྱིས་གཉོར་ཁང་ལ་བཅོལ་རྗེས་ཝུ་ཆང་ལྕགས་ཀྲིན་འགའ་ཉོས་ནས་ཕྱིར་ལྡོག་པ་ཡིན། ལམ་བར་ནས་དུག་ཚོམས་དང་འབྲུག་མོའི་ཇ་མཁར་གཉིས་ལ་མིག་ཉུལ་ཞིག་བྱས་ཀྱང་ཚོར་བ་རྦད་དེ་མི་འདུག ནང་དུ་བསླེབས་རྗེས། ངས་བྱང་ཆ་དོད་པོས་ཝུ་ཆང་གཅིག་གི་ཁ་ཕོག་སེར་ཕྱེས་ཏེ་རྔམ་འཐུང་འགའ་བྱེད་བཞིན་སླར་ཡང་བསམ་གཞིགས་བྱས། བཀའ་ཤག་གི་སྐུ་ཚབ་གཡུ་ཐོག་ཀརྨ་དགེ་ལེགས་ཀྱིས་བཙན་བྱོལ་བོད་གཞུང་དང་༧གོང་ས་མཆོག་གི་སྐུ་ཚབ་ལས་ཐོགས་པར་བཀའ་ཤག་གི་ལོ་རྒྱུས་ནང་སྤྱད་མ་མྱོང་བའི་མིང་ཚིག་ཅིག་སྟེ་སྐུ་ཞབས་སྤེན་པ་ཚེ་རིང་ཟེར་དགོས་དོན་ཅི་ཡིན་ནམ།
གློ་བུར་དུ་ངས་སློབ་དཔོན་མཐོང་བ་དོན་ལྡན་མཆོག་དྲན་བྱུང་། ཧ་ཅང་དྲན་བྱུང་། ཁོང་གི་སྐུ་པར་ལ་ཅེར་ནས་ཡུན་ཙམ་བསྡད། ཆིག་ལབ་འགའ་ཡང་ཤོར་བ་འདི་ལྟར། “༧གོང་ས་མཆོག་སྐུ་ཉིད་དེང་སྐབས་ག་འདྲ་འདུག སྐུ་གཟུགས་བདེ་འམ། ཐུགས་སེམས་སྐྱིད་དམ། བཀའ་ཤག་གིས་བྱེད་སྟངས་དེར་སྐུ་ཉིད་མོས་མཐུན་ཡོད་དམ། སྤེན་ཚེ་བོད་གཞུང་གི་སྐུ་ཚབ་ཙམ་མ་ཟད་སྐུ་ཉིད་ཀྱི་སྐུ་ཚབ་ཀྱང་རེད། དགའ་ལྡན་ཕོ་བྲང་དགུན་གྱི་ཁུ་བྱུག་བཞིན་དུ་འདུག་དོན་ཅི་ཡིན། གསུང་མི་ཐུབ་པའི་དཀའ་ངལ་འདུག་གམ། ད་ལྟ་ང་ཚོར་དགོས་པ་དེ་དགའ་ལྡན་ཕོ་བྲང་གི་བསམ་ཚུལ་དངོས་དེ་རེད། གསུངས་དང་། ཁ་མི་གྲག་དོན་ཅི་ཡིན།” མགོ་བོ་ཤེད་ཀྱིས་གྱང་ལ་བརྡུངས་པས་ཏོག་ཙམ་མིན་ན་རང་ཉིད་སར་འགྱེལ་བྱུང་། “༧གོང་ས་མཆོག ཉེ་ཆར་སྐུ་ཉིད་ནས་བློས་འགེལ་ཆོག་པའི་མི་གཉིས་དེ་ཟམ་གདོང་དང་སྲིད་སྐྱོང་རྣམ་གཉིས་ཡིན་གསུངས་པ་མིན་ནམ། དངོས་གནས་ང་འཐོམས་པར་གྱུར། ང་ལ་བོད་གཞུང་ལས་སྐུ་ཉིད་གལ་ཆེ།” ད་དུང་ཆིག་ལབ་འདི་འདྲ་ཤོར། ་་་ ་་་
13/11/2017


text:
སྐུ་ངོ་སྤེན་ཚེ། མི་ཕོ་གསེར་གྱི་ཀ་བ།
རླུང་དམར།
སྐུ་ངོ་སྤེན་པ་ཚེ་རིང་ངམ་ཚོགས་ཟུར་མཆོག་ནི་བཙན་བྱོལ་བོད་མིའི་གཞུང་གི་མི་སྣ་ཆེས་གལ་ཆེན་ཡིན་ལ། འདས་མ་ད་གསུམ་གྱི་བཙན་བྱོལ་ལོ་རྒྱུས་ནང་བལྟས་ཏེ་ཡོང་ན་སྐུ་ངོ་སྤེན་ཚེའི་མཛད་རྗེས་བཞག་པའི་བརྒྱུད་རིམ་ནི་ཤིན་ཏུ་རླབས་ཆེན་རེད། ཡིན་ཡང་། ད་ལོར་ཡིད་ཕངས་བ་ཞིག་ལ་བཙན་བྱོལ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སངས་རྒྱས་ཀྱིས་སྔོན་མ་འོས་བསྡུའི་སྐབས་ཀྱི་སྒེར་འཁོན་སྙིང་ལ་བཅངས་ཏེ། ཨ་རིའི་དོན་གཅོད་སྐུ་ངོ་སྤེན་པ་ཚེ་རིང་གི་མཛད་འཕྲིན་ཡོད་ཚད་ལས་མཚམས་བཞག་ཏུ་འཇུག་པ་རེད། དེ་ནི། བཙན་བྱོལ་བོད་མི་སྤྱི་དང་བཙན་བྱོལ་བོད་མིའི་སྒྲིག་འཛུགས་ལ་གྱོང་གུད་ཆེན་པོ་ཞིག་ཡིན། མ་ཟད། ༧གོང་ས་མཆོག་གིས་ཐད་བསྐོས་བྱས་པའི་སྐུ་ངོ་ཞིག་ཆགས་ཡོད་སྟབས་དེ་ཡང་རྩིས་མེད་བཏང་བ་རེད། མཐར་དེད་ན། ང་ཚོའི་དཔྲལ་བའི་མིག་དང་ཁོག་གི་སྙིང་ལྟ་བུའི་༧གོང་ས་ཏཱ་ལའི་བླ་མ་མཆོག་ལ་བཀུར་བསྟི་མ་བྱས་པ་རེད་ལ། གཞིས་བྱེས་གཉིས་ཀྱི་མི་མང་ཡོངས་ཀྱི་རེ་བ་གསོན་པོ་སྣང་མེད་དུ་བཞག་སྟེ་ཆབ་སྲིད་ཀྱི་བདག་དབང་སྒེར་གཅོད་བྱས་ཏེ་ཡོད་ཚད་མེད་བརླག་ཏུ་གཏོང་གིན་ཡོད་འདུག
ཚོགས་ཟུར་སྤེན་པ་ཚེ་རིང་ནི་བཙན་བྱོལ་ནང་ནས་འཚར་ལོངས་བྱུང་བའི་བོད་ཀྱི་མི་སྣ་རླབས་ཆེན་ཤེས་ཡོན་པ་ཞིག་རེད་ལ། བཙན་བྱོལ་བོད་མིའི་སྒྲིག་ཁྲིམས་དང་། ཆབ་སྲིད། དཔལ་འབྱོར། མང་གཙོ་དོན་གཉེར་སོགས་ལ་འཇོན་ཐང་ཆེ་བའི་མི་ཞིག་ཡིན་པ་སུས་ཀྱང་བསྙོན་དུ་མེད་པ་ཞིག་ཡིན་ཡང་། སྲིད་སྐྱོང་བློ་བཟང་སངས་རྒྱས་ཀྱི་ཕྱོགས་ཞེན་གྱི་བསམ་བློ་དེས་སྐུ་ངོ་མཆོག་གི་མཛད་རྗེས་འཇོག་དང་འཇོག་བཞིན་པ་དག་ལ་བར་ཆད་དང་། གཞི་མེད་འཕུང་དཀྲུག ཉེས་མེེད་ནག་འགེལ་སོགས་བྱས་ཏེ། སྐུ་ངོ་མཆོག་གི་ལས་དོན་འོད་སྟོང་ལྡན་པ་ཡོངས་རྫོགས་ལས་མཚམས་འཇོག་ཏུ་བཅུག་པ་རེད། འདི་དག་ནི་སྲིད་སྐྱོང་བློ་བཟང་སངས་རྒྱས་ཁོ་རང་སྒེར་ལ་མཚོན་ནའང་། ཕམ་ཉེས་ཆེན་པོ་ཞིག་དང་། བཙན་བྱོལ་སྒྲིག་འཛུགས་ཀྱི་ལོ་རྒྱུས་ནང་གི་ཆེས་བསུབ་དུ་མེད་པའི་ནག་ཉེས་ངོ་མ་དེ་རེད།
སྲིད་སྐྱོང་གིས་སྒེར་གཅོད་ཀྱིས་སྲིད་དབང་འཛིན་བཞིན་ཡོད་ཀྱང་། བོད་ཕྱི་ནང་དང་། འཛམ་གླིང་ཤར་ནུབ་ཀྱི་ཤེས་ལྡན་པ་མང་པོས་ཁོ་རང་གི་བྱ་སྤྱོད་“བྱ་སྤུ་གནོན“ཟེར་བ་དེ་“བྱ་སྤུ་གཏོར“་ལ་སོང་ནས་ཁྲིམས་མེད་ལུགས་ཀྱིས་བཙན་བྱོལ་ནང་གི་མི་སྣ་རླབས་ཆེན་སྐུ་ངོ་སྤེན་པ་ཚེ་རིང་ལྟ་བུ་དོན་མེད་དུ་ནག་པོ་བཟོས་ཏེ་ཆོལ་གསུམ་བར་ལ་འགལ་རྐྱེན་བསླངས་བ་ནི་བློ་བཟང་སངས་རྒྱས་ཀྱི་གཟི་བརྗིད་ཁོག་སྟོང་གི་ལས་ཀ་བྱེད་སྟངས་རིགས་ཤིག་རེད། དེ་ལྟ་ནའང་། བཙན་བྱོལ་བོད་མིའི་སྲིད་སྐྱོང་ཁོ་ལྟ་བུས་མ་འོངས་པའི་བོད་ཀྱི་གནས་སྟངས་ལ་ཆག་གྲུམ་ཤོར་ཏུ་བཅུག་སོང་བས། ད་དུང་། མ་ཡིན་ཡིན་མདོག་གིས་མགོ་བོ་གཟེངས་ཏེ་འགྲོ་བཞིན་གདའ་ནའང་། རྒྱུ་འབྲས་མེད་པའི་ལས་ཀ་བྱས་པ་དེ་དག་ང་ཚོའི་སེམས་ན་གསལ་ལྷང་ངེར་ཡིན།
དེ་ཡང་། བསམ་བློ་ཟབ་གསལ་ཞིག་བཏང་ནས། ཕྱིར་མིག་རེ་འཕངས་ན་སྐུ་ངོ་མཆོག་གི་དྲང་བདེན་དང་། ལྷག་བསམ། ཕྱི་གསལ་ནང་གསལ་གྱི་ཕྱག་ལས་གནང་སྟངས་ནི་དཔེ་མི་སྲིད་པའི་ཡག་པོ་རེད་ལ། བཙན་བྱོལ་བོད་མི་བྱིངས་ལ་བཀའ་དྲིན་ཆེན་པོའང་རེད། ཡིན་ཡང་། སྒེར་གཅོད་ཀྱི་སྲིད་སྐྱོང་བློ་བཟང་སངས་རྒྱས་ཀྱིས་མིག་སྔར་ཡོ་རོབ་(Europe)དང་། ཁཱ་ཎ་ཌཱ(Canada) ཨ་མེ་རི་ཁཱ (America)སོགས་ལ་སོང་ནས། མི་མང་གི་མདུན་ནས་སྐྱག་རྫུན་བརྒྱ་སྐོར་རེ་བཤད་དེ། སྐུ་ངོ་སྤེན་ཚེ་ལ་མ་ཉེས་ཁ་གཡོག་གི་ཉེན་བརྡ་མང་པོ་བཏང་བ་ནི་བློ་སངས་ཀྱི་ངོ་འབག་རུལ་སུངས་ཤིག་རེད། དེ་མིན། ཨ་སྒོར་ས་ཡ་གཅིག་དང་ཕྱེད་ཀའི་གནད་དོན་དེ་ཡང་མགོ་རྙོག་བཟོས་ཏེ་རྩིས་མེད་བྱས་པ་དང་། དེའི་སྐོར་ལའང་སྒྲུང་སྙན་མོ་རེ་བཤད་དེ་མི་མང་ནང་ལ་འགྲེལ་བཤད་གསལ་ཁ་ཐག་ཆོད་ཅིག་མེད་པར་བཞག་ནས་ཡོད་ཚད་བརླགས་པ་རེད།
སྐུ་ངོ་མཆོག་གི་ལས་མཚམས་བཞག་རྗེས་སྲིད་སྐྱོང་བློ་བཟང་སངས་རྒྱས་ཨ་རིར་སོང་བ་དང་། ཨ་རིའི་གནམ་ཐང་ནས་ཕྱོགས་ཞེན་པ་སྐོར་ཞིག་གིས་བློ་སངས་ཀྱི་འདྲ་པར་ལ་ཁ་བཏགས་སེར་པོ་འཐེན་ནས་ཁྱི་སྤྱང་ལ་ལྟོ་མ་རག་པ་ལྟ་བུའི་ངུ་ཅོ་བཏོན་ཞོར་བསུ་མ་འདྲ་བྱས་ནའང་། སྲིད་སྐྱོང་གནམ་གྲུའི་ཐང་གི་ལྟག་སྒོ་ནས་བྲོས་ཏེ་སོང་འདུག དེ་ནི། རང་གཟུགས་ངན་པ་ལྷང་ལ་བུད་པ་རེད་ལ། དྲང་བདེན་མིན་པའི་གཡོ་འཕྲུལ་ཅན་ཞིག་ཡིན་པའང་ཧ་གོ་སོང་བ་རེད། དེ་བཞིན་དུ། བློ་སངས་ཀྱི་ཨ་ཕྲུག་དེ་ཚོས་དྲང་བདེན་པ་རྒྱབ་ཏུ་བཞག་ནས་རྫུན་མ་གཙུག་ཏུ་བཀུར་ཏེ་བློ་སངས་ལ་བསྟོད་གླུ་བླངས་པ་རེད་དེ། བསྟོད་གླུ་ནི་༧གོང་ས་མཆོག་ལ་བསྟོད་པ་ཞིག་ཡིན་པ་ནི་༧རྒྱལ་བ་རིན་པོ་ཆེའི་སྐུ་ཕྲེང་རིམ་བྱོན་གྱི་ལོ་རྒྱུས་ནང་ཡོད་མོད། མི་ངན་དེ་དག་གིས་༧གོང་ས་མཆོག་གི་བསྟོད་གླུ་དེ་སྲིད་སྐྱོང་བློ་སངས་སྦྱར་ཏེ་བླངས་བ་ནི་ཆེས་མུན་ནག་དང་། ཀླ་ཀློ། ཅི་ཡང་མི་ཤེས་པར་ཆོལ་ཞེན་གྱི་འཐེན་ཁྱེར་ཁོ་ན་ལས་གྲུབ་འདུག
སྐུ་ངོ་སྤེན་པ་ཚེ་རིང་གིས་“ངའི་རྐུབ་སྟེགས་བློས་གཏོང་དགོས་བྱུང་ན་གཏོང་གི་ཡིན། འོན་ཀྱང་། བོད་ཀྱི་རྩ་དོན་ནམ་ཡང་བློས་གཏོང་བྱེད་ཀྱི་མིན།“ཞེས་གསུངས་བ་ལྟར། སྐུ་ངོ་སྤེན་ཚེས་རང་ཉིད་ཀྱི་ཕྱག་ལས་དེའི་ལས་མཚམས་བཞག་རྗེས་ཨ་རི་ནས་རྡ་སར་ཡོང་སྟེ། བཀའ་ཤག་དང་སྲིད་སྐྱོང་གི་ཁྲིམས་མེད་སྐྱོན་འཛུགས་དང་། ཉེས་མེད་ཉེན་བརྡ་བཏང་བ་སོགས་ལ་གསལ་བཤད་གནད་ལ་ཐིངས་བ་ཞིག་གནང་པ་རེད། དེའི་རྗེས་ལ། བཀའ་ཤག་དང་སྲིད་སྐྱོང་ལ་བདེན་པ་མེད་ཙང་ཁ་གྲག་འགུལ་མེད་པར་བསྡད་དགོས་བྱུང་བ་རེད། དེ་ལྟར། སྐུ་ངོ་མཆོག་གི་ཕྱི་གསལ་ནང་གསལ་གྱི་ཕྱག་ལས་གནང་སྟངས་ནི་ཕུལ་དུ་བྱུང་བ་ཞིག་ཡིན་པས། ཨ་རིའི་ནང་གི་བོད་མིའི་སྐྱིད་སྡུག་ཚོགས་པ་ཁག་གིས་བདེན་པ་རྒྱབ་ལངས་བྱས་ཏེ་སྐུ་ངོ་མཆོག་ལ་བཀའ་དྲིན་རྗེས་དྲན་ཞུ་ཆེད་གསོལ་ཚིགས་ཐོག་གདན་ཞུ་གནང་ནས་བདེན་པར་རྒྱབ་སྐྱོར་དང་། སྐུ་ངོ་མཆོག་གིས་ཀྱང་མི་མང་ལ་བཀའ་སློབ་ཟབ་ཅིང་རྒྱས་པ་གནང་ནས་རང་ཉིད་བདེན་པ་དང་། ༧གོང་ས་མཆོག་གི་བཀའ་དགོངས་ལ་ཤར་བསྐྱོད་བྱེད་མཁན་གྱི་མི་ཞིག་ཡིན་པའི་གསུངས་བཤད་སོགས་གནང་འདུག
2017-12-25ཉིན།


text:
ར་མོ་ཆེའི་གཙུག་ལག་ཁང་།
ར་མོ་ཆེའི་གཙུག་ལག་ཁང་ནི་ར་ས་འཕྲུལ་སྣང་གཙུག་ལག་ཁང་གི་བྱང་ངོས་སུ་གནས་ཡོད་པ་སྟེ། ཐོག་མ་སྤྱི་ལོའི་དུས་རབས་བདུན་པའི་དུས་དཀྱིལ་ལྕགས་གླང(༦༤༡)ལོར་ཐང་གི་རྒྱ་བཟའ་ཀོང་ཇོ་བོད་དུ་ཕེབས་སྐབས་སྟོན་པ་དགུང་ལོ་བཅུ་གཉིས་ལ་སོན་པའི་འདྲ་སྐུ་འདི་རྫོང་སྐལ་དུ་གནང་བ་ལྟར་མིས་འདྲེན་ཤིང་རྟ་འཁོར་ལོའི་ཐོག་བཞག་ནས་བོད་ལ་གདན་དྲངས་ཏེ་ཀོང་ཇོ་འཁོར་བཅས་ལྷ་སའི་བྱང་ངོས་ར་མོ་ཆེའི་ཕྱི་ངོས་ཀྱི་ཐང་ཆེན་དུ་འབྱོར་སྐབས་འཁོར་ལོ་འདམ་རྫབ་ཀྱི་ནང་བྱིང་སྟེ་གྱད་ཆེན་གྱིས་ག་ཚོད་འཐེན་ཀྱང་རང་སར་ལུས་རྐྱེན་ཇོ་བོའི་སྐུ་དེའི་མཐའ་བཞིར་ཀ་བ་བཙུགས། དར་དཀར་གྱི་ཡོལ་བ་བྲེས། མཆོད་པ་ཕུལ། དེ་ནས་སྤོར་ཐང་གི་གབ་རྩེ་བཏིང་ནས་བརྩིས་པས་ར་མོ་ཆེའི་ས་དེ་ཀླུའི་ཕོ་བྲང་ཡིན་པ་དང་དེར་ཇོ་བོ་བཞུགས་སུ་གསོལ་ན་ཀླུ་ནོན་པར་ཤེས་ཏེ་རྒྱ་ནག་ནས་བཟོ་བོ་མཁས་པ་མང་པོ་བོས་ཏེ་གཙུག་ལག་ཁང་གི་རྨང་བཏིང་བས་དུས་ཡུན་ལོ་གཅིག་ལ་གྲུབ་སྟེ་འཕྲུལ་སྣང་གཙུག་ལག་ཁང་དང་ལྷན་ཅིག་ཏུ་ལེགས་སྒྲུབ་མཛད། ལྷ་ཁང་འདིའི་སྒོ་ཡང་ཤར་ཕྱོགས་རྒྱ་ནག་ཏུ་གཏད། རྗེས་སུ་རྒྱལ་པོ་སྲོང་བཙན་སྒམ་པོ་སྐུ་འདས་རྗེས་རྒྱ་བཟའི་ཞལ་བཀོད་ལྟར་སྐབས་དེར་ལྷ་ས་གཙུག་ལག་ཁང་གི་ཇོ་བོ་དང་ར་མོ་ཆེའི་ཇོ་བོ་བཞུགས་ས་བརྗེས་ཏེ་བལ་བཟའི་རྟེན་སྐལ་ཇོ་བོ་མི་བསྐྱོད་རྡོ་རྗེ་ལྷ་ཁང་དེའི་རྟེན་གྱི་གཙོ་བོར་བཞུགས་སུ་གསོལ། ཏཱ་ལའི་བླ་མ་སྐུ་ཕྲེང་གསུམ་པ་བསོད་ནམས་རྒྱ་མཚོའི་རྣམ་ཐར་ཁོང་གི་དངོས་སློབ་མཁར་ནག་ལོ་ཙྰ་བས་མཛད་པ་དེའི་ནང་འཁོད་དོན་དུ། སྐྱིད་ཤོད་སྡེ་པ་དོན་གྲུབ་རྒྱལ་པོས་དགའ་ལྡན་ཁང་གསར་གྱི་ཁང་པ་གསར་རྒྱག་བྱས་རྗེས་རབ་གནས་སུ་གདན་དྲངས། དགའ་ལྡན་ཁང་གསར་གྱི་མདུན་ངོས་ལྷ་ས་གྲོང་ཁྱེར་དང་། རྒྱབ་ཕྱོགས་སྤངས་གཤོང་དང་། ར་མོ་ཆེ་གཙུག་ལག་ཁང་ཡོད་པར་བཤད་། བོད་སིལ་བུའི་དུས་སྐབས་སུ་ར་མོ་ཆེ་གཙུག་ལག་ཁང་འདིར་པ་ཚབ་ལོ་ཙཱ་བ་དང་། དེའི་དངོས་སློབ་རྣམས་རྒྱུན་རིང་བཞུགས་ཤིང་། པ་ཚབ་ལོ་ཙཱ་བས་གཙུག་ལག་ཁང་འདིར《དབུ་མ་འཇུག་པ》དང《དེའི་རང་འགྲེལ》བཅས་རྒྱ་གར་སྐད་ནས་བོད་སྐད་དུ་བསྒྱུར་གནང་མཛད་པ་དང་། རྗེ་ཙོང་ཁ་པའི་རྩ་བའི་བླ་མ་འགྲན་གྱི་དོ་མེད་བཞིའི་ནང་ཚན་ལྷོ་བྲག་མཁན་ཆེན་ནམ་མཁའ་རྒྱལ་མཚན་གནས་འདིར་ཕེབས་སྐབས་ཤིང་སེ་བའི་སྡོང་པོ་ཞིག་ཡོད་པ་དེ་ནམ་ཡིན་ཀྱང་ལྷོ་ནུབ་མགོན་པོ་གྲི་གུག་དམར་པོར་དངོས་སུ་གྱུར་ནས་ཞལ་གཟིགས་པའི་གཟིགས་སྣང་འཁྲུངས་པར་བརྟེན་དེ་ནས་ཤིང་སེ་བའི་སྡོང་པོ་དེ་ནང་བཞུགས་སུ་བྱས་ཏེ་མགོན་པོའི་སྐུ་བཞེངས་པ་དེ་ལ་དེང་སང་མགོན་པོ་སེ་སྡོང་མར་གྲགས་པ་འདི་བྱུང་། རབ་བྱུང་བརྒྱད་པའི་ཤིང་རྟ(༡༤༧༤)ལོརརྗེ་བཙུན་ཀུན་དགའ་དོན་གྲུབ་ཀྱིས་དབུས་སྟོད་བྱམས་པ་གླིང་དུ་རྒྱུད་སྟོད་གྲྭ་ཚང་ཐོག་མར་ཕྱག་བཏབ་རྗེས་སྐུ་ཚེའི་སྨད་དུ་ལྷ་ས་ཁུལ་དུ་སྐྱིད་ཆུ་རྒྱས་ཏེ་ཆུ་ལོག་གིས་གྲོང་ཁྱེར་འཇིག་ལ་ཐུག་པའི་ཉེན་ཁ་ཧ་ཅང་ཆེ་བའི་སྐབས་དེར་སྐྱིད་ཤོད་སྡེ་པས་རྗེ་བཙུན་ཀུན་དགའ་དོན་གྲུབ་གཙོ་བོར་བཞུགས་པའི་རྒྱུད་སྟོད་གྲྭ་ཚང་གི་དགེ་འདུན་ཡོངས་རྫོགས་ཆུ་ལོག་བཟློག་པའི་སྐུ་རིམ་ལ་གདན་དྲངས་པ་བཞིན་དཔལ་རྡོ་རྗེ་འཇིགས་བྱེད་དང་ཁྲོ་བོ་བཅུའི་སྲུང་བཟློག་ཟུང་དུ་འབྲེལ་བའི་སྒོ་ནས་གཏོར་ཆེན་འཕངས་པར་མཛད་པས་ཆུ་ལོག་གི་གནོད་པ་རང་སར་ཞི་ནས་གྲོང་ཁྱེར་གྱི་མི་གྲངས་ཁྲི་སྟོང་མང་པོའི་སྲོག་སྐྱོབ་ཐུབ་པ་བྱུང་བ་དེའི་བཀའ་དྲིན་གསབ་ཆེད་དུ་ར་མོ་ཆེ་གཙུག་ལག་ཁང་དང་ནང་གི་རྟེན་གསུམ་བཅས་ཡོངས་སུ་རྫོགས་པ་ཇི་སྲིད་སངས་རྒྱས་ཀྱི་བསྟན་པ་ནམ་གནས་བར་དུ་རྒྱུད་སྟོད་གྲྭ་ཚང་གི་ཚོགས་ཁང་དུ་འབུལ་སྦྱོར་མཛད་པ་ཡིན་ཅིང་། དེ་ནས་བཟུང་ད་ལྟའི་བར་རྒྱུད་སྟོད་གྲྭ་ཚང་གི་གཙོ་བོའི་བཞུགས་གནས་ར་མོ་ཆེར་མཛད་པ་འདི་བྱུང་། དེ་ནས་རབ་བྱུང་དགུ་པའི་ས་ཁྱི(༡༥༣༨)ལོར་སྣེའུ་དྲུང་ཆེན་དཔལ་འབྱོར་རྒྱལ་པོའི་ཇོ་མོ་སྔ་རྟིང་གཉིས་བྱུང་བའི་སྔ་མ་འོལ་ཁ་སྟག་རྩེ་ནས་ཡིན་པའི་སྲས་མོ་ཞིག་ཡོད་པ་དེ་ལ་བུ་མོ་གཅིག་བྱུང་བའི་མིང་ངག་དབང་རྒྱལ་མོ་ཟེར་བ་དེས་དོག་བདེ་ལྷོ་ངོས་གཞིས་ཀར་ཟུར་སྡོད་བྱས་པའི་མིང་ལ་དཔོན་ས་ལྷོ་ངོས་མ་ཟེར། དེས་གཙུག་ལག་ཁང་འདིར་སེ་རའི་དགེ་འདུན་པ་རྣམས་གདན་དྲངས་ནས་ཞོགས་ཚོགས་སུ་སྨན་བླ་དང་། དགོང་ཚོགས་སུ་ལྷ་ས་སྨོན་ལམ་ཆེན་མོ་དང་ཁྱད་མེད་པའི་ཆོ་འཕྲུལ་སྨོན་ལམ་དུས་མཆོད་བཙུགས་པ་ལ་ཡོངས་གྲགས་སུ་ར་ཆེ་སྨོན་ལམ་ཟེར། དུས་རབས་བཅུ་བདུན་པའི་མགོར་ཇོ་ནང་ཏཱ་ར་ནཱ་ཐ་ལྷ་སར་ཕེབས་སྐབས་ར་མོ་ཆེ་གཙུག་ལག་ཁང་ནི་ལྷ་ས་གྲོང་ཁྱེར་གྱི་ཕྱི་རོལ་དུ་ཡོད་ཚུལ་ཁོང་གི་རྣམ་ཐར་རང་རྩོམ་གྱི་ནང་གསལ་ཞིང་ཏཱ་ལའི་བླ་མ་སྐུ་ཕྲེང་གསུམ་པ་ལྷ་སར་བཞུགས་སྐབས་ཐེངས་གཅིག་སྐྱིད་ཤོད་ནང་སོ་དོན་གྲུབ་རྒྱལ་པོས་དགའ་ལྡན་ཁང་གསར་དུ་གདན་དྲངས་སྐབས་དགའ་ལྡན་ཁང་གསར་ལྷ་ས་གྲོང་ཁྱེར་གྱི་ཕྱི་ལ་ཡོད་ཚུལ་རྣམ་ཐར་ནང་གསལ་། ལྷ་ཁང་འདིར་བཞུགས་པའི་རྟེན་གསུམ་དང་ལྡེབས་བྲིས་སྐོར་ལ་ཏཱ་ལའི་བླ་མ་སྐུ་ཕྲེང་ལྔ་པས་མཛད་པའི《ལྷ་ལྡན་སྤྲུལ་པའི་གཙུག་ལག་ཁང་གི་དཀར་ཆག》དང《ཏཱ་ལའི་བླ་མ་སྐུ་ཕྲེང་བཅུ་གསུམ་པས་མཛད་པའི་རྒྱས་བཏབ་ར་མོ་ཆེའི་གཙུག་ལག་ཁང་རྟེན་དང་བརྟེན་པར་བཅས་པ་ཉམས་གསོ་བགྱིས་པའི་དཀར་ཆག》ཅེས་པ་གཉིས་སུ་གསལ་བ་ལྟར་གཙུག་ལག་ཁང་འདིར་བལ་བཟའི་རྟེན་སྐལ་ཇོ་བོ་མི་བསྐྱོད་རྟོ་རྗེ་རྟེན་གྱི་གཙོ་བོར་བཞུགས་སུ་གསོལ་བ་དང་ དེའི་གཡས་ངོས་སུ་རྗེ་ཙོང་ཁ་པའི་སྐུ་བརྙན་རྗེ་རང་ཉིད་ཀྱིས་རབ་གནས་གནང་བ། ཇོ་བོའི་སྐུ་པང་དུ་བལ་བཟའི་རྟེན་སྐལ་ཙནྡན་གྱི་སྒྲོལ་མ། འཁོར་ཉེ་བའི་སྲས་ཆེན་བརྒྱད། སྒོ་འགྲམ་གཡས་གཡོན་ལ་ཁྲོ་བོ་ཕྱག་ན་རྡོ་རྗེ་དང་དབྱུག་སྔོན་ཅན། སྒོའི་ཕྱི་འགྲམ་དུ་རྒྱལ་ཆེན་བཞི། ཤ་རིའི་བུ་དང་མོའུ་འགལ་གྱི་བུའི་སྐུ་གདུང་བཞུགས་པའི་ས་འབུམ་མཆོད་རྟེན་གཉིས། ཁྱོན་ཀྱི་ལྡེབས་བྲིས་སུ་བསྐལ་བཟང་སངས་རྒྱས་སྟོང་དང་མཛད་པ་བཅུ་གཉིས། ཤམ་བྷ་ལའི་ཞིང་བཀོད། སྐོར་ལམ་ཕྱི་མའི་སྒོའི་ནང་འགྲམ་དུ་མངོན་པ་མཛོད་ལུགས་ཀྱི་འཇིག་རྟེན་ཆགས་ཚུལ་བསམ་ཡས་ལྡེབས་བྲིས་ལྟར་བཀོད་པ། སྒྲོལ་དཀར་དང་། ཚེ་དཔག་མེད་ རྣམ་རྒྱལ་མ་བཅས་ཀྱི་བྲིས་སྐུ་སྟོང་ཚར་རེ། བར་ཐོག་སྨན་བླ་ལྷ་ཁང་དུ་གོང་གསལ་དཔོན་ས་ལྷོ་ངོས་མའི་འཁྲུངས་རྟགས་སུ་བཞེངས་པའི་སྨན་བླ་བདེ་གཤེགས་བརྒྱད་དང་། སྲོང་བཙན་སྒམ་པོ། རྒྱ་བཟའ། བལ་བཟའ་བཅས་ཀྱི་སྐུ། ཐོག་མ་སྨན་བླ་ཁང་གི་སྟེང་དུ་རྒྱ་ཕིབས་ཡོད་ཀྱང་སྡེ་སྲིད་སངས་རྒྱས་རྒྱ་མཚོས་སྨན་བླ་ཁང་གི་སྟེང་དུ་སླར་ཡང་ཐོག་སོ་གཅིག་སྤར་ནས་རྒྱ་ཕིབས་མཐོ་རུ་བཏང་ཐོག རྒྱ་ཕིབས་འོག་གི་ལྷ་ཁང་དེར་ཐུབ་པའི་དབང་པོ་གནས་བརྟན་བཅུ་དྲུག་དགེ་བསྙེན་ཧ་ཤང་། རྒྱལ་ཆེན་བཞི་དང་བཅས་པའི་འཇིམ་སྐུ་བཞེངས་གནང་མཛད་ཅིང་། ལྷ་ཁང་དེར་རྒྱུད་སྟོད་བླ་མ་དབུ་མཛད་རིམ་བྱོན་རྣམས་མཛད་འཁུར་སྐྱོང་རིང་བཞུགས་ཡུལ་གཏན་འཇགས་བྱེད་སྲོལ་ཡོད། སྒོ་འགྲམ་གྱི་མགོན་ཁང་དུ་མགོན་པོ་སེ་སྡོང་གི་འཇིམ་སྐུ་དང་། དེའི་གཡས་ངོས་ཀྱི་ལྡེབས་བྲིས་སུ་གནས་སྲུང་གཡུ་སྒྲོན་མའི་སྐུ་བརྙན། རྒྱལ་སྒོའི་ནང་འགྲམ་དུ་རྒྱ་བཟས་བཙུགས་པ་ཡིན་ཟེར་བའི་རྒྱ་ལྕང་ཆེན་པོ་ཞིག་བཅས་ཡོད། སྒོ་འཕྱོར་སྟེང་གི་བར་ཐོག་རབ་གསལ་དང་། གཟིམ་ཆུང་མདོ་སྦུག བྱང་ངོས་ཀྱི་ལས་ཤག་དང་། གཉེར་ཚང་། མཁན་པོའི་གཟིམ་ཆུང་བཅས་ནི་ཏཱ་ལའི་བླ་མ་སྐུ་ཕྲེང་བཅུ་གསུམ་པས་གཙུག་ལག་ཁང་འདིར་ཉམས་གསོ་ཆེན་པོ་གནང་སྐབས་གསར་སྐྲུན་མཛད་པ་དང་ སྟེང་ཐོག་གི་རབ་གསལ་དང་། གཟིམ་ཆུང་མདོ་སྦུག སྒོ་འཕྱོར། ཞབས་ཕྱི་ཁང་བཅས་ནི་བོད་ཞི་བས་བཅིངས་འགྲོལ་ཐོབ་རྗེས་རྒྱུད་སྟོད་ཕྱག་མཛོད་མི་ཉག་ཆོས་འཕེལ་དང་། ཕུ་ཁང་འུ་དྲུང་། ཨ་མདོ་བསྟན་འཛིན་སོགས་ཀྱི་རིང་གསར་བཞེངས་བྱས་པ་ཡིན། ར་མོ་ཆེ་གཙུག་ལག་ཁང་གི་སྒོ་ཤར་ལ་གཏད་ཡོད། ཐོག་མར་རྒྱ་བཟའ་ཀོང་ཇོས་ནང་ས་ནས་ཤིང་བཟོ་དང་འཇིམ་བཟོ་བ་མང་པོ་ཞིག་སྐོང་སྟེ་རྒྱ་སྟག་ར་མོ་ཆེ་གཙུག་ལག་ཁང་འདི་ཉིད་བཟོ་སྐྲུན་མཛད་སྐབས་ར་མོ་ཆེ་གཙུག་ལག་ཁང་གི་ཐོག་མའི་བཟོ་བཀོད་སྤྱིར་ན་རྒྱ་ལུགས་ཀྱི་བཟོ་དབྱིབས་དང་མཚུངས་ཤིང་། ཐོག་ས་རིམ་རྩེགས་ཆགས་ཏེ་གསེར་གྱི་རྒྱ་ཕིབས་ཀྱི་འོད་ཟེར་འཕྲོས་པ་ན་ཤིན་དུ་བརྗིད་ཉམས་ལྡན་ལ་ལྟ་ན་སྡུག་པ་ཞིག་ཡོད། འོན་ཀྱང་ལོ་ངོ་སྟོང་ཕྲག་གི་རིང་སྤྱི་ཚོགས་ཀྱི་འཕོ་འགྱུར་རིམ་བྱུང་ནང་ཐོར་ཞིག་ཏུ་ཕྱིན་པར་བརྟེན་རྗེས་སུ་ཡང་བསྐྱར་བོད་ལུགས་ཀྱི་བཟོ་བཀོད་ལ་གཞིགས་ཏེ་ཞིག་གསོ་བྱས་ཡོད་ཅིང་། ད་ལྟའི་འདུ་ཁང་ཆེན་མོའི་རྒྱ་ཁྱོན་ལ་སྤྱི་ཁྲེ་གྲུ་བཞི་མ༢༡༠༠ལྷག་ཙམ་ཟིན་ཡོད། འོག་ཤོད་ནི་འདུ་ཁང་དང་ལྷ་ཁང་བཅས་ཁག་གཉིས་ལས་གྲུབ་པ་དང་ཕྱི་རོལ་གྱི་མཐའ་འཁོར་དུ་སྐོར་ལམ་ཕྱི་ནང་གཉིས་ཡོད་པ་ལས་སྐོར་ལམ་ཕྱི་མར་མ་ཎེ་འཁོར་ལོ་བཙུགས་ཡོད། བཟོ་དབྱིབས་ཀྱི་བཀོད་པ་དེ་ཚོས་བོད་ལྗོངས་གནའ་བོའི་དགོན་པའི་བཟོ་བཀོད་ཀྱི་རྣམ་པ་མཚོན་ཡོད་པ་དེ་དག་ནི་ཏྰ་ལའི་བླ་མ་སྐུ་ཕྲེང་བཅུ་གསུམ་པའི་སྐབས་ཉམས་གསོ་གནང་བ་ཞིག་ཡིན། དུས་ཕྱིས་རིག་གནས་གསར་བརྗེའི་ལས་འགུལ་སྐབས་ར་མོ་ཆེར་གཏོར་སྐྱོན་ཚབས་ཆེན་ཕོག་ཏེ་ཇོ་བོ་མི་བསྐྱོད་རྡོ་རྗེ་ཡང་སྐབས་ཤིག་རིང་རྩ་བརླག་འགྲོ་ཉེར་ཐུག་ཀྱང་རིག་གསར་རྗེས(ལོ་རབས་བརྒྱད་ཅུ་པའི་ནང)ཏང་དང་སྲིད་གཞུང་ནས་ཐུགས་འཁུར་གང་ཆེ་གནང་བ་བརྒྱུད་སྐུ་སྟོད་རྒྱ་ནག་ནས་བཙལ་རྙེད་བྱུང་སྟེ་བོད་དུ་གདན་དྲངས་ནས་ཕེབས་བསུའི་སེར་སྦྲེང་སོགས་མཛད་སྒོ་གང་རྒྱས་ཐོག་སྔར་རྒྱུན་བཞིན་ར་ཆེའི་གཙུག་ལག་ཁང་དུ་བཞུགས་སུ་གསོལ་བ་ལགས་སོ། །༼དུང་དཀར་ཚིག་མཛོད་ཆེན་མོ་༽ལས་བཏུས།
[[Category:དུང་དཀར་ཚིག་མཛོད་ཆེན་མོ་]


text:
ཕྱི་ལོ་ ༢༠༡༨ ཟླ་ ༤ ཚེས་ ༥ རེས་གཟའ་ཕུར་བུ།
༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། ཕྱི་ལོ་ ༢༠༡༨ ལོའི་ཟླ་ ༤ ཚེས་ ༤ ཉིན་ཨ་རིའི་གྲོས་ཚོགས་འོག་མིའི་འཐུས་མི་ལྕམ་སྐུ་ Ileana Ros-Lehtinen, House Sub-committee Chairman, House Foreign Affairs Committee; House Permanent Select Committee on Intelligence མཆོག་དང་། ལྕམ་སྐུ་ Claudia Tenney, Financial Services Committee མཆོག་རྣམ་གཉིས་བོད་མི་མང་སྤྱི་འཐུས་ལྷན་ཁང་དུ་འཚམས་གཟིགས་སུ་ཕེབས་གནང་ཡོད།
དེ་ཡང་གོང་ཚེས་ཉིན་གྱི་ཕྱི་དྲོ་ཆུ་ཚོད་ ༥།༣༠ ཙམ་གྱི་ཐོག་ལྕམ་སྐུ་རྣམ་གཉིས་བོད་མི་མང་སྤྱི་འཐུས་ལྷན་ཁང་དུ་ཕེབས་འབྱོར་སྐབས། དཔལ་ལྡན་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་གིས་གཙོས་སྤྱི་འཐུས་རྒྱུན་ལས་རྣམ་པས་ཕེབས་བསུའི་སྣེ་ལེན་གཟབ་རྒྱས་ཞུས་གནང་བ་དང། དེ་རྗེས་ལྕམ་སྐུ་ Ileana Ros-Lehtinen མཆོག་དང་། ལྕམ་སྐུ་ Claudia Tenney མཆོག་རྣམ་གཉིས་གྲོས་ཚོགས་ཀྱི་ཚོགས་ཁང་ནང་གཟིགས་སྐོར་དུ་གདན་ཞུས་གནང་ཡོད།
དེ་ནས་སྤྱི་འཐུས་རྒྱུན་ལས་ཚོགས་ཁང་ནང་དཔལ་ལྡན་ཚོགས་གཙོ་མཆོག་གིས་ཁོང་རྣམས་རྡ་སར་ཕེབས་པར་འཚམས་འདྲི་དང་། ཨ་རིའི་གཞུང་མང་གཉིས་ནས་ད་བར་བོད་དོན་ཐོག་རྒྱབ་སྐྱོར་ཤུགས་ཆེ་གནང་བར་ཐུགས་རྗེ་ཆེ་ཞུས་གནང་བ་དང་སྦྲགས། བོད་ནང་གི་ཛ་དྲག་གནས་སྟངས་སྐོར་ངོ་སྤྲོད་སྙིང་བསྡུས་དང་། བཙན་བྱོལ་བོད་མིའི་ལོ་འཁོར་སྔོན་རྩིས་སོགས་ཀྱི་ཐོག་འགྲེལ་བརྗོད་གནང་རྗེས། དཔལ་ལྡན་ཚོགས་གཙོ་མཆོག་གིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་ལྕམ་སྐུ་རྣམ་གཉིས་ལ་ཕྱག་རྟགས་ཕུལ་གནང་ཡོད་པ་བཅས། །


text:
དངོས་པོའི་དཔེ་སྟོན།
གནམ་ཁའི་དཀར་གསལ་ཟླ་བ་ཁྱོད།། གཏན་རྐྱང་འཕེལ་འགྲིབ་མང་བ་དེ།། རྒྱུ་རྐྱེན་ཅི་ཡིན་འདྲི་བའི་ཚེ།། སྨིན་ཆུང་བུ་མོའི་བསམ་སྤྱོད་དེ།། བརྟན་བརྟན་རྩ་ལས་མེད་དོ་ཞེས།། ཕོ་རབས་རྣམས་ལ་སྟོན་དོ་ལོ།། ལྡུམ་རྭའི་སེར་ཤོས་མེ་ཏོག་ཁྱོད།། གཏན་རྐྱང་ཕར་ཚུར་གཡོ་བ་དེ།། རྒྱུ་རྐྱེན་ཅི་ཡིན་འདྲི་བའི་ཚེ།། སྨིན་ཆུང་བུ་མོའི་བློ་སེམས་འདི།། གཡོ་སྒྱུ་ཆེ་བ་ཡིན་ནོ་ཞེས།། ཕོ་རབས་རྣམས་ལ་སྟོན་དོ་ལོ།། འཇིག་རྟེན་དུས་བཞི་དུས་དྲུག་ཁྱོད།། གཏན་རྐྱང་འགྱུར་ལྡོག་མང་བ་དེ།། རྒྱུ་རྐྱེན་ཅི་ཡིན་འདྲི་བའི་ཚེ།། སྨིན་ཆུང་བུ་མོའི་སེམས་འདི་སྨོ།། འགྱུར་བའི་རང་བཞིན་ཡིན་ནོ་ཞེས།། ཕོ་རབས་རྣམས་ལ་སྟོན་དོ་ལོ།། གངས་ལུ་ཆགས་པའི་ཁ་བ་ཁྱོད།། གཏན་རྐྱང་ཉིམ་གིས་ཞུ་མི་འདི།། …


text:
སྤྱི་ཟླ11པའི་ཚེས10ཉིན། ལྷོ་ནུབ་མི་རིགས་སློབ་ཆེན་དང་ཀྲུང་གོའི་སྤྱི་ཚོགས་ཚན་རིག་ཁང་མི་རིགས་རྩོམ་རིག་ཞིབ་འཇུག་ཁང་གིས་གཙོ་གཉེར་བྱེད་པའི་ལྷོ་ནུབ་མི་རིགས་སློབ་ཆེན་མི་རིགས་རྟེན་རྫས་བཤམས་མཛོད་ཁང་གི"གེ་སར་རྟེན་རྫས་བཤམས་མཛོད་ཁང"ཁྲེན་ཏུང་དུ་སྒོ་འབྱེད་པ་རེད།
ཆ་ཚང་མ་ཡིན་པའི་སྡོམ་རྩིས་ལ་གཞིགས་ན། 《གེ་སར》ནི་ལོ་རྒྱུས་མཚོན་པའི་ཁྱོན་བསྡོམས་སྙན་ངག་ཤོ་ལོ་ཀ་བརྒྱ་ཕྲག་ལྷག་དང་། ཡིག་འབྲུ་ཁྲི་ཉིས་སྟོང་ལྷག་ཡོད་ཅིང་། དེ་ནི《དབྱི་ལི་ཡ་ཐེ》ཞེས་པ་དང《ཨོ་ཏེ་ཤིའུ་ཅི》ཞེས་པ། 《མ་ཧ་བྷ་ར་ཏ》ཞེས་པ། 《ར་མ་ཡ་ཎ》ཅེས་པ། 《ཅིར་ཀ་མེ་ཧྲི》ཞེས་པ་སོགས་འཛམ་གླིང་ཐོག་གི་ལོ་རྒྱུས་མཚོན་པའི་སྙན་ངག་ཆེན་པོ་ལྔའི་སྡོམ་འབོར་ལས་རིང་བ་ཡོད་པ་རེད། ཀྲུང་གོས་2006ལོར་དེ་ཉིད་རྒྱལ་ཁབ་རིམ་པའི་མངོན་མིན་རིག་གནས་ཤུལ་བཞག་གི་མིང་ཐོ་ཁག་དང་པོའི་ནང་བཀོད་པ་མ་ཟད། 2009ལོར་མཉམ་འབྲེལ་རྒྱལ་ཚོགས་ཀྱི་སློབ་གསོ་ཚན་རིག་རིག་གནས་ཀྱི་རྩ་འཛུགས་ཀྱིས་མངོན་མིན་རིག་གནས་ཤུལ་བཞག་གི་མིང་ཐོའི་ནང་བཀོད་པ་རེད།
ལྷོ་ནུབ་མི་རིགས་སློབ་ཆེན་ཏང་ཨུད་ཧྲུའུ་ཅི་ཁྲེན་ཏ་ཡུན་གྱིས“རང་རྒྱལ་གྱི《གེ་སར》ཞེས་པའི་ལོ་རྒྱུས་མཚོན་པའི་སྙན་ངག་ཞིབ་འཇུག་ལས་དོན་འཕེལ་རྒྱས་མགྱོགས་མྱུར་འགྲོ་བཞིན་ཡོད་ཅིང་། རང་རྒྱལ་གྱི་བོད་རིག་པ་ཞིབ་འཇུག་ཁྱབ་ཁོངས་ནང་དུ་འཕེལ་རྒྱས་ཀྱི་བག་ཉལ་སྟོབས་ཤུགས་ཆེན་པོ་ལྡན་པའི་རིག་གཞུང་ཚན་ཁག་ཅིག་ཏུ་གྱུར་ཡོད་པ་དང"། 《གེ་སར》ནི་བོད་ཀྱི་ལོ་རྒྱུས་འཕེལ་རིམ་ཁྲོད་གྲུབ་པའི་དཔའ་བོའི་ལོ་རྒྱུས་ཇི་མ་ཇི་བཞིན་མཚོན་པའི་སྙན་ངག་ཅིག་ཡིན་ཞིང་། བོད་རིགས་དང་སོག་རིགས། ཕུའུ་སྨི་རིགས། ཧོར་རིགས་སོགས་མི་རིགས་མི་འདྲ་བའི་མི་དམངས་ཀྱིས་དགའ་པོ་ཆེན་པོ་བྱེད་ཀྱི་ཡོད་པ་རེད།
གསར་འགོད་པས་ལྷོ་ནུབ་མི་རིགས་སློབ་ཆེན་མི་རིགས་རྟེན་རྫས་བཤམས་མཛོད་ཁང་གི"གེ་སར་རྟེན་རྫས་བཤམས་མཛོད་ཁང"དུ་རྡོ་བརྐོས་དང་ཐང་ག འབག་བཅས་འགྲེམས་སྟོན་ཁུལ་གསུམ་དུ་བགོས་ཡོད་པ་དང་། སྒོ་ཁའི་བརྙན་འཕྲིན་སྟོན་ཤེལ་དུ《གེ་སར་རྒྱལ་པོ》ཡི་འགུལ་རིས་བརྙན་འཕྲིན་སྟོན་བཞིན་ཡོད། དེ་དག་ཁྲོད་ཀྱི་རྡོ་བརྐོས་འགྲེམས་སྟོན་ཁུལ་གྱི་སི་ཁྲོན་རོང་བྲག་རྫོང་མོ་སི་ཁ་གཙོ་བོར་བྱེད་པའི་གེ་སར་རྡོ་བརྐོས་མང་པོའི་ནང་དུ་གེ་སར་རྒྱལ་པོ་མཚོན་པའི་རྡོ་བརྐོས30གདམ་གསེས་བྱས་ཏེ་འགྲེམས་སྟོན་བྱས་ཡོད་པ་མཐོང་བ་རེད། “མཐོང་ཚོར་གྱིས་སྐད་བརྡའི་ཚོད་འཛིན་ལས་བརྒལ་ཐུབ་པ་མ་ཟད། གེ་སར་རིག་གནས་རྒྱལ་སྤྱིའི་ཐོག་ཁྱབ་སྤེལ་བྱེད་པར་ཕན་ནུས་དེ་བས་ཆེན་པོ་ལྡན་ཡོད།” ལྷོ་ནུབ་མི་རིགས་སློབ་ཆེན་གྱི་དགེ་རྒན་ཆེ་མོ་དབྱང་ཅ་མིང་གིས་ལྷོ་ནུབ་མི་རིགས་སློབ་ཆེན་གྱིས་གེ་སར་པར་རིས་རིག་གནས་བརྟག་དཔྱད་ཞིབ་འཇུག་བྱེད་འགོ་ཚུགས་པའི་རྗེས་སུ། གེ་སར་དང་འབྲེལ་བའི་བརྙན་རིས་དཔྱད་ཡིག་གཉིས་སྟོང་ལྷག་འཚོལ་སྡུད་བྱས་ཡོད་པ་དང་། དེ་རིང་སྒོ་ཕྱེ་བའི“གེ་སར་རྟེན་རྫས་བཤམས་སྟོན་ཁང”གིས་པར་རིས་རིག་གནས་དེ་གེ་སར་རིག་གནས་འགྲེམས་སྟོན་བྱེད་པའི་དཀར་ཁུང་ལྟ་བུ་བྱས་ཡོད་ཅེས་ངོ་སྤྲོད་བྱས་པ་རེད།


text:
སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་མཆོག་གིས་མཚོ་སྔོན་པོ་རྐང་ཚའི་རུ་མང་དགོན་དུ་སྤྱི་ཚོགས་ཡར་སྐུལ་གྱི་སློབ་གསོ་གནང་བ། སྤྱི་ལོ༢༠༡༨ལོའི་ཟླ་༥བའི་ཚེས་༡༩ཉིན་གངས་ལྗོངས་ཤེས་རིག་ནོར་བུའི་སློབ་གླིང་གི་སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་མཆོག་རྐང་ཚའི་རུ་མང་དགོན་གྲོང་གཉིས་ཀྱི་གདན་ཞུས་ལྟར་རུ་མང་དགོན་བཤད་སྒྲུབ་བཀྲ་ཤིས་དར་རྒྱས་གླིང་དུ་ཕེབས་ཤིང་། ཡུལ་འདིའི་དད་ལྡན་སེར་སྐྱ་མང་ཚོགས་ཀྱིས་དགའ་བས་མདུན་བསུས་ཤིང་། དད་པའི་ཕྱག་བགྱིས་ཏེ་དགོན་པའི་ཁྲི་བ་ཡབ་རྗེ་ཨ་དགའ་བླ་མའམ་ཡང་སྤྲུལ་༧འཇམ་དབྱངས་ལུང་རྟོགས་བསྟན་པའི་རྒྱལ་མཚན་མཆོག་གི་གཟིམ་ཤག་ཏུ་སྤྱན་དྲངས། སྤྱི་ལོ༢༠༡༨ལོའི་ཟླ་༥བའི་ཚེས་༢༠ཉིན་གྱི་སྔ་དྲོའི་དུས་ཚོད་༡༠:༣༠སྟེང་ཁོང་ཉིད་རུ་མང་དགོན་པའི་ཚོགས་ཆེན་འདུ་ཁང་དུ་ཕེབས་ཏེ་མང་ཚོགས་སྟོང་ཕྲག་དུ་མ་ལ་དགོས་འདོད་ལྟར་སྤྱི་ཚོགས་ཡར་སྐུལ་གྱི་སློབ་གསོ་དང་གཉེན་པོ་སྟོབས་བཞིའི་སྒོ་ནས་སྡིག་བཤགས་བྱེད་ཚུལ་གྱི་སློབ་གསོ་རྒྱ་ཆེན་པོ་གནང་། ཁྱད་པར་དུ་ཡུལ་འདིའི་དགོན་གྲོང་གཉིས་ཀྱི་ད་ལྟའི་སྤྱི་ཚོགས་དང་མ་འོངས་ཤེས་རིག་གི་ལམ་ཁར་དམིགས་བསལ་གྱིས་གསུང་བཤད་གལ་འགང་ཅན་བླ་ན་མེད་པ་བསྩལ། མཚོ་ཆེན་ཁྲི་གཤོག་རྒྱལ་མོའི་ རླབས་ཕྲེང་དང་ལྷན་དུ་དད་པའི་བསུ་བ་སྔོན་དུ་བཏང་བ། དད་ལྡན་སྐྱ་སེར་སྟོང་ཕྲག་མང་བོར་ཆོས་འཇིག་རྟེན་གཉིས་ཆར་སློབ་སྟོན་གནང་བ། རུ་མང་དགོན་པའི་དཔེ་མཛོད་ཁང་དུ་གཟིགས་ཤིང་དཔེ་མཛོད་ཁང་ལ་མཚན་བྱང་ཕྱག་བྲིས་གནང་བ། དམ་པ་མང་བོས་ཡང་ཡང་བྱིན་གྱིས་རླབས་པའི་མཚོ་སྔོན་པོའི་རྟ་ཕྱུག་གཏེར་སྒོ་རུ་མཚོ་འཐིམ་ཀུན་ཕན་ཀླུ་གཏེར་གྱི་གཏེར་བུམ་ཕུལ་ཞིང་། རྒྱལ་བ་བསོད་ནམས་རྒྱ་མཚོའི་བྱིན་མཐུ་ལས་བྱུང་བའི་གངས་ལྗོངས་ཏཱ་ལའི་ཆུ་མིག་ལ་མཇལ་བ། རུ་མང་དགོན་པའི་ཆོས་རིག་ཟབ་སྦྱོང་སློབ་ཁང་དུ་གྲྭ་ཚང་ཡོངས་ལ་སུམ་རྟགས་གཉིས་ཀྱི་རྩ་བའི་ཁྲིད་ལུང་གནང་བ། སྤྱི་ཟླ་༥བའི་ཚེས་༢༡ཉིན་རྐང་ཚའི་དགོན་ཆེན་དགའ་ལྡན་ཆོས་འཕེལ་གླིང་གིས་གདན་དྲངས་པ་ལྟར་རྐང་ཚའི་དགོན་ཆེན་དུ་ཕེབས་ནས་གྲྭ་ཚང་ལ་ཐུགས་མཐུན་ཁྲིམས་གཙང་གི་དགོས་གལ་དང་། མདོ་རྒྱུད་རིག་གནས་ཀུན་ལ་སློབ་གཉེར་ཕྱོགས་སུ་མ་ལྷུང་བ་གཞིར་བྱས་ཆོ་ག་ཆོས་སྤྱོད་དང་ཕྱག་ལེན་དག་ཀྱང་སྣང་མེད་དུ་འཇོག་མི་རུང་། ཁྱད་པར་དུ་ན་གཞོན་གྲྭ་བ་སློབ་གཉེར་བ་རྣམས་ལ་དགེ་བའི་བཤེས་གཉེན་བསྟེན་ཚུལ། ཐོས་བསམ་ཇི་ལྟར་བྱེད་ཚུལ་སོགས། ཕྱི་རུ་ཉན་ཐོས་སྤྱོད་པས་ཞི་ཞིང་དུལ། །ནང་དུ་རིམ་གཉིས་རྣལ་འབྱོར་གདེང་དང་ལྡན། །གསུངས་པ་ལས་འཕྲོས་པའི་བསླབ་བྱ་གནད་དུ་འཁེལ་བ། དགོས་གལ་ཆེ་བ་མང་བོ་བསྩལ་ཞིང་། དད་ལྡན་མང་ཚོགས་ཁྱིམ་པའི་སྡེ་ལ་དགེ་སྡིག་སྤང་བླངས་དང་། རྒྱུ་འབྲས་བརྩི་སྲུང་། ཡ་རབས་གོམ་སྲོལ་སྐྱོང་ལུགས། རྒན་བཀུར་གཞོན་བྱམས་བྱེད་སྟངས། ཁྱད་པར་དྲིན་ཕ་མའི་ཚེ་མཇུག་ལ་བདེ་སྐྱིད་བསྐྲུན་སྟངས་སོགས་ཀྱི་བསླབ་བྱ་གལ་བོ་ཆེ་མང་དུ་བསྩལ་ཏེ་དེར་འདུས་ཀྱི་མང་ཚོགས་ཁྲི་ཕྲག་ལྷག་ལ་བསླབ་བྱ་གསེར་གྱི་ཞུན་མ་འཐུང་བའི་སྐལ་བ་ཐོོབ་པར་བྱས། རྐང་ཚའི་དགོན་ཆེན་གྱི་ཁྲི་བ་བླ་མ་སེ་ར་མཁྱེན་པ་མཆོག་སྤྲུལ་རིན་པོ་ཆེས་བསུ་བ་གནང་བ། རྐང་ཚའི་དགོན་ཆེན་དུ་གྲྭ་ཚང་དང་མང་ཚོགས་ཁྲི་ལྷག་ལ་སློབ་གསོ་གནང་བ། རྐང་ཚའི་དགོས་ཆེན་ཞི་བདེ་ཤེས་རིག་གླིང་གི་དཔེ་མཛོད་ཁང་དང་སློབ་ཁང་། གྲྭ་རྒྱུན་སློབ་མའི་མལ་ཁང་སོགས་ལ་གཟིགས་པ། རྐང་ཚའི་དགོན་ཆེན་གྱི་དགེ་རྒན་གྱི་འགན་བཞེས་ཡོད་པའི་དགེ་བའི་བཤེན་གཉེན་དྷཱི་ཚ་ཡེ་ཤེས་རྒྱ་མཚོ་ཚང་། སེ་ར་མཁྱེན་པ་ཚང་དང་རྣམ་པ་གསུམ་གྱིས་དགོན་པའི་འཆད་ཉན་སྐོར་གྱི་གསུང་གླེང་གནང་བ། ཞི་བདེ་ཤེས་རིག་གླིང་གི་དགེ་རྒན་རྣམས་དང་ལྷན་དུ། མཆོག་སྤྲུལ་སེ་ར་མཁྱེན་པ་རིན་པོ་སོགས་ཀྱིས་ཟི་ལིང་གནམ་གྲུ་ཐང་ལ་སྐྱེལ་མ་གནང་བ། པར་ལེན་པ། རུ་མང་འཕྲིན་ལས་རྒྱ་མཚོ། ཁྲི་གཤོག་སྙེ་མ།
སློབ་དཔོན་ལྡོང་ཡོན་ཏན་རྒྱ་མཚོ་མཆོག་ཨ་རིར་ཕེབས་ཏེ་ཆོས་རིག་གི་མཛད་འཕྲིན་བསྐྱངས་པ།
སློབ་དཔོན་ལྡོང་ཡོན་ཏན་རྒྱ་མཚོ་མཆོག་ཨ་རིར་ཕེབས་ཏེ་ཆོས་རིག་གི་མཛད་འཕྲིན་བསྐྱངས་པ། སྤྱི་ལོ་༢༠༡༨ལོའི་ཟླ་གསུམ་པའི་ཚེས་བཅུ་གཉིས་ཉིན་གངས་ལྗོངས་ཤེས་རིག་ནོར་བུའི་སློབ་གླིང་གི་སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་མཆོག་ནུབ་ཕྱོགས་ཨ་རིའི་རྒྱལ་ཁབ་ཀྱི་གནའ་བོའི་གྲོང་ཁྱེར་ནེའུ་ཡོག་ལ་ཕེབས། ཚེས་བཅོ་ལྔའི་ཉིན་འཛམ་གླིང་ན་སྐད་གྲགས་ཆེ་བའི་ཁོ་ལོན་པི་ཡ་(哥伦比亚大学(the University of Columbia)གཙུག་ལག་སློབ་ཆེན་ཨེ་ཤ་ཡའི་ཤར་ཕྱོགས་ཞིབ་འཇུག་ཚན་ཁག་གིས་གདན་འདྲེན་ཞུས་པ་ལྟར་ཕེབས་ཏེ་༼བོད་རིག་པ་དང་བོད་ཀྱི་སློབ་གསོ་༽ཞེས་པའི་བརྗོད་གཞིའི་སྟེང་ནས་འཆད་ཁྲིད་དང་མཇུག་ཏུ་དགེ་རྒན་ཆེན་མོ་དང་ཞིབ་མཇུག་སློབ་མ་སོགས་ཀྱི་དྲི་བར་ལན་གནང་། ཚེས་བཅུ་དགུའི་ཉིན་ཨ་རིའི་སྲིད་འཛིན་གསུམ་པའི་བཙུགས་པའི་ཝིར་ཇེ་ནི་ཡཱ་གཙུག་ལག་སློབ་ཆེན་(弗吉尼亚大学university of virginia)གྱིས་གདན་འདྲེན་ཞུས་པ་བཞིན་ཕེབས་ཏེ་དགེ་རྒན་ཆེན་མོ་དེ་བཱས་མཆོག་དང་ལྷན་ཅིག་༼བོད་ཀྱི་ནང་ཆོས་དང་སྲོལ་རྒྱུན་སློབ་གསོ་དེང་རབས་སྤྱི་ཚོགས་སུ་སྤེལ་བའི་ཐབས་ལམ་དང་དགེ་མཚན་གླེང་བ་༽ཞེས་པའི་བརྗོད་གཞིའི་སྟེང་ནས་བགྲོ་གླེང་དང་། མཇུག་ཏུ་རྒྱལ་ཁབ་མི་འདྲ་བའི་བོད་རིག་པའི་ཆེད་མཁས་པ་ཁ་ཤས་ཀྱི་དྲི་བར་ལན་བཏབ། ཚེས་ཉེར་གཅིག་ཉིན་ཨ་རིའི་རྒྱལ་ས་ཝ་ཤུན་ཀྲོན་ལ་ཡོད་པའི་ཝ་ཤུན་ཀྲོན་གཙུག་ལག་སློབ་ཆེན་(华盛顿大学 university of washington )གྱིས་གདན་འདྲེན་བྱས་པ་བཞིན་ཕེབས་ཏེ་༼བོད་ཀྱི་སློབ་གསོའི་གསར་བཏོད་༽ཅེས་པའི་བརྗོད་གཞིའི་སྟེང་ནས་འཆད་ཁྲིད་དང་མཇུག་ཏུ་དགེ་རྒན་ཆེན་མོ་དང་ཞིབ་མཇུག་སློབ་མ་དག་གི་དྲི་བར་ལན་གནང་། ཚེས་ཉེར་ལྔའི་སྔ་དྲོར་ཨ་རིའི་རྒྱལ་སར་རྟེན་གཞི་བྱས་པའི་འབྲི་གུང་ཆོས་ཀྱི་ཉི་མའི་དགོན་པ་ནས་རྒྱལ་ཁབ་མི་འདྲ་བ་ཁག་ཅིག་གི་ནང་ཆོས་པ་མང་ཙམ་ལ། ༼ནང་ཆོས་དང་ཚན་རིག་གཉིས་ཀར་སྦྱངས་ཏེ་དུས་རབས་ཉེར་གཅིག་པའི་ནང་ཆོས་པ་ཚད་ལྡན་ཞིག་བྱེད་པར་བསྐུལ་པ་༽ཞེས་པའི་བརྗོད་གཞིའི་སྟེང་ནས་འཆད་ཁྲིད་དང་མཇུག་ཏུ་སོ་སོའི་བསམ་ཚུལ་དང་འབྲེལ་བའི་དྲི་བ་ཁ་ཤས་ལ་ལན་གནང་། ཚེས་ཉེར་དྲུག་ཉིན་མཁའ་ལམ་བརྒྱུད་དེ་ཕྱིར་བོད་ཡུལ་དུ་ཕེབས་ཤིང་། སྤྱི་ཟླ་བཞི་བའི་ཚེས་བཅུ་གཉིས་ཉིན་གངས་ལྗོངས་ཤེས་རིག་ནོར་བུའི་སློབ་གླིང་དུ་ཕེབས་པར་དགེ་རྒན་དང་ལས་བཟོ་བ་ཡོངས་ཀྱིས་དགའ་བས་བསུ་མ་ཞུས། ཝུ་ཇེས་ནས་ཡཱ་སློབ་ཆེན་གྱི་བརྡ་ཁྱབ། ཁོ་ལོན་པི་ཡ་གཙུག་ལག་སློབ་ཆེན་གྱི་བརྡ་ཁྱབ། འབྲི་གུང་ཆོས་ཀྱི་ཉི་མའི་དགོན་པའི་བརྡ་ཁྱབ། ཝ་ཤུན་ཀྲོན་སློབ་ཆེན་གྱི་བརྡ་ཁྱབ།
སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་མཆོག་རྔ་བ་ཁུལ་ཟུང་ཆུ་རྫོང་སེར་པོ་དགོན་དགའ་ལྡན་ཆོས་འཁོར་གླིང་དུ་ཕེབས་པ།
༄༅།།གངས་ལྗོངས་ཤར་མཐའི་ཆོས་སྲིད་རིག་གནས་ཀྱི་ལྕགས་རི་ལྟ་བུར་གྱུར་བའི་རྔ་བ་ཁུལ་ཟུང་ཆུ་རྫོང་གི་རི་བོ་དགེ་ལུགས་པའི་གདན་ས། སེར་པོ་དགོན་དགའ་ལྡན་ཆོས་འཁོར་གླིང་གི་གཙོས་ལྷ་སྡེ་ཚོ་ཆེན་བཞི་བཅུ་ལྷག་གིས་ཡང་ཡང་གདན་འདྲེན་ཞུས་པ་བཞིན། སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་མཆོག་སྤྱི་ལོ་༢༠༡༨-༢-༢༦ཉིན་ས་གནས་དེར་ཆེད་ཕེབས་གནང་སྟེ་སེར་སྐྱ་ཆིག་ཁྲི་ཡས་མས་ཤིག་ལ་སྤྱི་ཕན་སློབ་གསོ་ཞེས་པའི་བརྗོད་གཞིའི་སྟེང་ནས་བསླབ་སྟོན་ཟབ་རྒྱས་དང་། འཇམ་དབྱངས་གང་བློ་མ་སོགས་ཀྱི་བཤད་ལུང་གནང་། གློ་བུར་བུ་གཡུ་འབྲུག་སྔོན་མོའི་སྒྲ་སྐད་ལྷང་ལྷང་དུ་གྲགས་པ་སོགས་དགེ་ལྟས་ཡག་པོ་བྱུང་། རྫོང་འཐབ་ཕྱོགས་གཅིག་གྱུར་པུའུ་དང་ཆོས་ལུགས་ཅུའུ། ས་གནས་སྲིད་གཞུང་བཅས་ཀྱི་འགོ་ཁྲིད་རྣམས་དངོས་སུ་འཆད་ཁྲིད་ལ་ཞུགས་ཤིང་སློབ་དཔོན་མཆོག་ལ་བཀའ་དྲིན་ཞུས། ལྡོང་གསུང་ཆོས་རྩོམ་སྒྲིག་ཁང་གསར་འགོད་ཚན་ཁག་ནས་སྤྱི་ལོའི་ཟླ་ཚེས་བཟང་བོར་ཕུལ། 2018.2.26
སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་མཆོག་དམུ་དགེར་ཕེབས་ཏེ་ཆོས་རིག་སློབ་གསོ་གནང་བ།
སྙིགས་དུས་ཀྱི་སློབ་དཔོན་ཐོན་མི་གཉིས་པ་རྗེ་བཙུན་དམུ་དགེ་བསམ་གཏན་རྒྱ་མཚོའི་སྐུ་ཚ་དམ་པ་བསླབ་གསུམ་རྒྱ་མཚོ་མཆོག་གིས་གཙོས། ཡ་རབས་སྤྱོད་བཟང་ཚོགས་པ་དང་། བྱམས་ལྡན་བོད་ཀྱི་མཉམ་སྒྲུབ་ཚོང་སྡེ་གཉིས་ཀྱིས་ཡང་ཡང་གདན་འདྲེན་ཞུས་པ་བཞིན། སྤྱི་ལོ་༢༠༡༨ལོའི་ཟླ་༢བའི་ཚེས༡༠ཉིན། སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་མཆོག་དམུ་དགེར་ཕེབས་ཏེ། སེར་སྐྱ་སྟོང་ཕྲག་མང་བོར་མི་ཆོས་སློབ་གསོ་ཟབ་རྒྱས་གནང་། རྫོང་འཐབ་ཕྱོགས་གཅིག་གྱུར་པུའུ་དང་ས་གནས་སྲིད་གཞུང་གི་འགོ་ཁྲིད་མི་སྣ་ཆེད་དུ་འཚམས་ཞུར་ཕེབས་ཤིང་སློབ་གསོའི་ བྱ་འགུལ་འདིའི་འགོ་འཛིན་སོགས་རྒྱབ་སྐྱོར་ཆེན་པོ་བྱས།
རྔ་ལྗོངས་ཁོར་ཡུག་མྱུར་སྐྱོབ་ཚོགས་པ་བཙུགས་ནས་ལོ་འཁོར་གསུམ་ལོན་པའི་སློབ་གསོའི་འདུ་ཚོགས།
སྤྱི་ལོ་༢༠༡༨ལོའི་ཟླ་༢ བོའི་ཚེས་༧་ཉིན་རྔ་ལྗོངས་ཁོར་ཡུག་མྱུར་སྐྱོབ་ཚོགས་པ་བཙུགས་ནས་ལོ་འཁོར་གསུམ་ལོན་པའི་སློབ་གསོའི་འདུ་ཚོགས་སྟེང་སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་མཆོག་དང་། གཉན་པོ་གཡུ་རྩེའི་སྐྱེ་ཁམས་ཁོར་ཡུག་སྲུང་སྐྱོབ་ཚོགས་པའི་ཚོགས་གཙོ་གཞོན་པ་གངས་ཉིའམ་ཀུན་དགའ་ཚངས་དབྱངས་རྣམ་པ་གཉིས་ཆེད་དུ་གདན་དྲངས་པ་ལྟར་ཕེབས་པ་ན། ཚོགས་མི་ཡོངས་ཀྱིས་ལྷ་དར་གཙང་མས་མདུན་བསུས་ནས་རྒྱ་སྟོད་གཡང་ཁྱིམ་སྟོང་གི་འབྲུག་སྒྲའི་ཚོམས་ཆེན་ནང་དུ་ཁོར་སྲུང་མི་སྣ་དག་གིས་གཙོས་མི་དམངས་སྟོང་ཕྲག་ཁ་ཤས་གདན་འཛོམས་ཏེ་ཚོགས་འདུ་གཟབ་རྒྱས་ངང་འཚོགས། ཚོགས་གཙོ་ལྡོང་བློ་བཟང་སྦྱིན་པས་འགོ་འཛིན་དང་ཚོགས་གཙོ་གཞོན་པ་སྐལ་བཟང་གིས་མཇུག་བསྡུའི་གཏམ་བཤད་བྱས། ཆེད་ཞུས་མཁས་དབང་རྣམ་གཉིས་ཀྱིས་ཁོར་ཡུག་སྲུང་སྐྱོབ་ཀྱི་བྱུང་འཕེལ་དང་། དགོས་ཕན། ཇི་ལྟར་སྲུང་སྐྱོབ་བྱེད་དགོས་པ། གད་སྙིགས་གཙང་སེལ་བྱེད་ཐབས། གད་སྙིགས་རང་དགར་མི་འདོར་བའི་ངེས་ཤེས་དང་ལག་ལེན་རང་ཉིད་ནས་འགོ་བརྩམས་ཤིང་གཞན་ལ་བརྒྱུད་སྒྲོག་བྱེད་པ་གལ་ཆེ་ཚུལ། བདེ་ཐང་སྐོར་གྱི་རྒྱུན་ཤེས། རྒྱ་ནང་ནས་སྐྱེལ་འདྲེན་བྱས་འོང་བའི་ཟས་སྙིགས་དང་གོས་རྙིང་ལ་འཛེམ་དགོས་པ། གཉན་པོ་གཡུ་རྩེའི་ཁོར་སྲུང་གི་ལས་གཞི་ངོ་སྤྲོད་སོགས་གསུང་བཤད་གོ་བདེ་ལ་གནད་དུ་ཁེལ་བ། འཚོ་བ་དངོས་དང་ཁ་ཐག་ཉེ་བ་སོགས་ཞིབ་རྒྱས་སུ་བསྩལ། ཚོགས་པ་འདིར་ད་ལྟ་ཚོགས་མི་བདུན་བརྒྱ་ལྷག་ཡོད་ལ། དེ་རིང་གསར་དུ་ཚོགས་པར་ཞུགས་མཁན་ཡང་མི་བརྒྱ་ལྷག་བྱུང་། ཡང་དག་པའི་གསུང་གི་རྗེས་སུ་འབྲང་བའི་ཚོགས་པ་འདིས་རྔ་ཡུལ་གསེར་མོ་ལྗོངས་སོགས་སུ་བདེ་སྐྱིད་ཀྱི་ཁྱིམ་གཞིས་ངོ་མ་ཞིག་རྒྱུན་བསྲིང་བྱེད་པར་རེ་བ་དང་ཡིད་ཆེས་ཀྱིས་གང་ནས་ཡོད་དོ།།
ལྡོང་ཡོན་ཏན་རྒྱ་མཚོ་མཆོག་ལ་གངས་ལྗོངས་ལྷག་བསམ་མི་སྣ་ཞེས་པའི་བྱ་དགའ་ཕུལ་བ།
སྤྱི་ལོ་༢༠༡༨ལོའི་ཟླ་༡བོའི་ཚེས་༢༨ཉིན་གྲུབ་མཐའ་རིས་མེད་ཀྱི་ཆོས་བརྒྱུད་དྲུག་གི་མི་སྣ་དང་བཙུན་མའི་འཐུས་ཚབ་པ། སྤྱི་ཚོགས་འཐུས་ཚབ་མི་སྣ། ལྷ་རྗེ་བའི་འཐུས་ཚབ་མི་སྣ་སོགས་སྡེ་ཚན་ཆེན་པོ་དགུ་ལས་གྲུབ་པའི་མི་སྣ་བཞི་བརྒྱ་ལྷག་གནས་མཆོག་བྲག་དཀར་རྫོང་དུ་འཛོམས་ཏེ། ཀུན་གཟིགས་པཎ་ཆེན་སྐུ་ཕྲེང་བཅུ་པ་མཆོག་དགོངས་པ་རྫོགས་ནས་ལོ་འཁོར་༢༩འཁོར་བའི་རྗེས་དྲན་ཚོགས་འདུ་དང་འབྲེལ་བའི་བདེ་ཐང་ལམ་སྟོན་འོད་སྡེར་འགྲེལ་སྤེལ་གྱི་བགྲོ་གླེང་ཚོགས་འདུའི་ཐོག བོད་ཀྱི་སློབ་གསོ་བ་དང་རྩོམ་པ་བོ་གྲགས་ཅན་ལྡོང་ཡོན་ཏན་རྒྱ་མཚོ་མཆོག་ལ་གངས་ལྗོངས་ལྷག་བསམ་མི་སྣ་ཞེས་པའི་བྱ་དགའ་ཕུལ།
ལྡོང་ཡོན་ཏན་རྒྱ་མཚོ་མཆོག་རྔ་བའི་གསོ་སྦྱོང་འཛིན་གྲྭར་ཕེབས་པ།
སྤྱི་ལོ་ཉིས་སྟོང་བཅོ་བརྒྱད་ལོའི་ཟླ་དང་བོའི་ཚེས་༡༣ཉིན་གངས་ལྗོངས་ཤེས་རིག་ནོར་བུའི་སློབ་གླིང་གི་སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་ཚང་རྔ་བའི་ཐོན་མིའི་སློབ་ཚོགས་ཀྱིས་བསྒྲུབས་པའི་རིན་མེད་སྤྱི་ཕན་ཟབ་སྦྱོང་འཛིན་གྲྭ་ཐེངས་གསུམ་པའི་སྟེང་ཕེབས་ཏེ་དགེ་སློབ་ཡོངས་ལ་གལ་གནད་ཆེ་བའི་གསུང་བཤད་ཡིད་འཁུལ་བ་མང་བོ་གནང་ཞིང་། ད་ལོའི་ཟབ་སྦྱོང་གི་དགེ་རྒན་སོགས་ལ་གཟེངས་བསྟོད་བྱ་དགའ་དང་ཁོང་གིས་བརྩམས་པའི་ཧྭར་བ་རིན་པོ་ཆེའི་རྟོགས་བརྗོད་མི་ཕམ་རྣམ་པར་རྒྱལ་བའི་རོལ་མོ་ཞེས་པ་སྒོར་བཞི་སྟོང་ཡས་མས་ཀྱི་རིན་སློབ་མ་ཡོངས་ལ་ལེགས་སྐྱེས་སུ་བསྩལ་བར་མ་ཟད། རྔ་བའི་ཐོན་མིའི་སློབ་ཚོགས་ལ་སྒོར་ཆིག་སྟོང་ཞལ་འདེབས་སུ་གནང་། སང་ལོའི་རྔ་བའི་ཐོན་མིའི་སློབ་ཚོགས་ཀྱི་གཉེར་བ་དང་དགེ་རྒན་བསྐོ་བཞག་དང་བྱ་བ་བསྒྲུབ་ཕྱོགས་སོགས་ལ་བསླབ་སྟོན་ཡང་མཛད།
ལྡོང་ཡོན་ཏན་རྒྱ་མཚོ་མཆོག་གིས་ལམ་རིམ་ཆེན་མོའི་ལུང་རྒྱུན་གནང་བ།
རྨ་ཆུ་ཞལ་ཤུལ་དགོན་གྱི་བཀྲ་ཤིས་རྒྱ་མཚོ་དང་། རྔ་སྨད་གདོང་རི་དགོན་གྱི་དར་རྒྱས། ཡུལ་ཤུལ་ཆུ་དམར་ལེབ་ཀྱི་འཕྲིན་ལས་རྣམ་རྒྱལ་སོགས་ཀྱིས་ཡང་ཡང་ཞུས་ངོར།སྤྱི་ལོ་༢༠༡༨ལོའི་ཟླ་༡བོའི་ཚེས་༤ཉིན་ནས་སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་མཆོག་གིས།ཁོང་གི་བཞུགས་ཤག་ཏུ་རྔ་ཡུལ་སྒོ་མང་དགོན་གྱི་བླ་སྤྲུལ་དང་དགེ་བཤེས་ཁག་གཅིག་གིས་གཙོས། དགོན་སྡེ་བཅུ་ཙམ་གྱི་དོན་གཉེར་ཅན་མང་བོར། བྱང་ཆུབ་ལམ་རིམ་ཆེན་མོའི་ལུང་རྒྱུན་ཡང་དག་པ་གནང་ཞིང་། མཚམས་མཚམས་སུ་བཤད་པ་ངོ་མཚར་བ་མཛད་པས་ཐམས་ཅད་འགྱུར་མེད་དད་པའི་དཔལ་ལ་བཀོད། ཚེས་༩ཉིན་མཇུག་ལེགས་པར་གྲུབ།
སློབ་དཔོན་ལྡོང་ཡོན་ཏན་རྒྱ་མཚོའི་དྲ་བ་ཤར་གཏོང་བྱས་པ།
སྔ་དྲོའི་གསར་འགྱུར། སྤྱི་ལོ་༢༠༡༧ལོའི་ཟླ་༡༢པའི་ཚེས་༢༤ཉིན་གྱི་སྔ་དྲོའི་ཆུ་ཚོད་༡༠བའི་སྟེང་། གངས་ལྗོངས་ཤེས་རིག་ནོར་བུའི་སློབ་གླིང་(གླིང་སྟོད་)དུ་༧སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་མཆོག་གི་དྲ་བ་དབུ་འབྱེད་མཛད་སྒོ་སྤེལ་བའི་ཚོགས་འདུ་འཚོགས། ཐེངས་འདིའི་ཚོགས་འདུ་ལ་གངས་ལྗོངས་ཤེས་རིག་ནོར་བུའི་སློབ་གླིང་གི་དགེ་རྒན་དང་ལས་བཟོ་བ་ཡོངས། དེ་མིན་ལྡོང་གསུང་ཆོས་ཁང་གི་ཚོགས་མི་ཡོངས། རེ་བ་གསར་བ་ཚང་གི་འཐུས་ཚབ་པ།མཐར་ཕྱིན་འཛིན་གྲྭ་གཉིས་བཅས་ཞུགས།ཚོགས་སྟེང་དུ་༧སློབ་དཔོན་ལྡོང་ཡོན་ཏན་རྒྱ་མཚོ་མཆོག་གིས་དྲ་བ་འདི་ཉིད་ཁོང་གི་མཚན་སྙན་གྲགས་རྒྱས་ཐབས་ཀྱི་ཆེད་དུ་དམིགས་ནས་བཟོས་པ་ཞིག་མ་ཡིན་པར། ཁོང་གི་གསུང་བཤད་དང་བརྩམས་ཆོས་ལ་དད་པ་དང་དགའ་བ་ཡོད་མཁན་གྱི་རེ་བ་གསར་བ་ཚང་གིས་ཡང་ཡང་འདི་ལྟ་བུའི་དྲ་ཚིགས་ཤིག་ཡོད་ན་མང་བོ་ཞིག་ལ་ཕན་ཐོགས་ཚུལ་ཞུས་ཏེ་མཐུན་རྐྱེན་སྦྱར་ནས་བཟོས་པ་ཡིན་ཚུལ་གྱི་སྐོར་ནས་ངོ་སྤྲོད་གནང་ཞིང་། དེ་བཞིན་རེ་བ་གསར་བ་ཚང་གི་སྤྲེལ་ཚང་བརྩོན་འགྲུས་ཀྱིས་དྲ་བ་འདི་གཉེར་བའི་དམིགས་ཡུལ་གྱི་སྐོར་ནས་གཏམ་བཤད་སྤེལ་བ་དང་། དྲ་ཚིགས་དོ་དམ་པ་ཟངས་དཀར་ཚུལ་ཁྲིམས་ཀྱིས་དྲ་བའི་བྱེད་ནུས་དང་ཁྱད་ཆོས་ལས་འཕྲོས་ཏེ་བརྡ་འཕྲིན་དྲ་རྒྱའི་དགེ་མཚན་གྱི་སྐོར་ནས་ངོ་སྤྲོད་ཞིབ་རྒྱས་གནང་། ད་དུང་ལྡོང་གསུང་ཆོས་ཁང་གི་འགོ་གཙོ་ས་སྒང་འཇམ་དབྱངས་མཁྱེན་རབ་ཀྱིས་སྤྱི་སྡོམ་གནང་ཞིང་། མཇུག་མཐར་རོགས་སྐྱོར་བར་བཀའ་དྲིན་ཞུ་བའི་གཟི་བརྗིད་དཔང་ཡིག་ཕུལ་ཏེ་ཚོགས་འདུ་གྲོལ། དྲ་བ་ཤར་གཏོང་མཛད་སྒོའི་དྲན་རྟེན་མཉམ་པར།
ལྡོང་གསུང་ཆོས་ཁང་གི་སྐབས་གཉིས་པའི་བཞུགས་མོལ་ཚོགས་འདུ།
ཕྱི་དྲོ་ཆུ་ཚོད་༢:༣༠སྟེང་ཡང་བསྐྱར་༧སློབ་དཔོན་དམ་པ་ལྡོང་ཡོན་ཏན་རྒྱ་མཚོ་མཆོག་དབུ་བཞུགས་མཛད་དེ་ལྡོང་གསུང་ཆོས་ཁང་གི་སྐབས་གཉིས་པའི་བཞུགས་མོལ་ཚོགས་འདུ་གངས་ལྗོངས་ཤེས་རིག་ནོར་བུའི་སློབ་གླིང་དུ་འཚོགས་ཤིང་། ཚོགས་སྟེང་དུ་ཚོགས་མི་སོ་སོས་ལོ་གཅིག་གི་རིང་ཁོང་གི་གསུང་བཤད་ཕབ་བསྒྱུར་བྱས་པའི་སྐོར་ནས་མཉམ་མྱོང་བརྗེ་རེས་དང་འབྲེལ་ཏེ་གལ་ཆེའི་བསམ་ཚུལ་ལྷུག་བརྗོད་གནང་། མཇུག་མཐར་ལོ་གཅིག་གི་རིང་གསུང་བཤད་ཡིག་ཕབ་པ་རྟ་ནག་སྐལ་བཟང་ལུང་རིགས་དང་འབའ་གཞུང་འཇིགས་མེད་གཉིས་ཀྱིས་གསུང་བཤད་ཡིག་ཕབ་བྱས་པ་ཆེས་མང་བས་གཟི་བརྗིད་བྱ་དགའ་གནང་སྟེ་ཚོགས་འདུ་བདེ་བླག་ངང་གྲོལ། ༧སློབ་དཔོན་དམ་པ་ལྡོང་ཡོན་ཏན་རྒྱ་མཚོ་མཆོག་གི་གསུང་ཆོས་རྩོམ་སྒྲིག་ཁང་གི་སྐབས་གཉིས་པའི་བཞུགས་མོལ་ཚོགས་འདུའི་མཉམ་པར།


text:
དབུ་ཞབས་ལྷ་སྐུ་ནི་བོད་ཀྱི་གསུང་རབ་ཀྱི་ཐུན་མོང་མ་ཡིན་པའི་ཁྱད་ཆོས་ཤིག་ཡིན། དེ་ནི་གནའ་དཔེའི་དབུ་ཤོག་གི་སྲིབ་ངོས་དང་། ཞབས་ཤོག་གི་ཉིན་ངོའི་གཡས་གཡོན་གཉིས་སུ་གསུང་རབ་ཀྱི་གཞུང་དང་གྲུབ་མཐའ་སོ་སོའི་སྲོལ་འབྱེད་ཀྱི་སློབ་དཔོན་གོང་མ་དག་གི་སྐུ་བརྙན་དང་གཞུང་དེ་མཛད་མཁན་གྱི་མཛད་པ་པོ། གསུང་རབ་དེ་བྲིས་དཔར་བཞེངས་སོགས་ཀྱི་བྱ་བར་དཔལ་འབྱོར་གྱི་ཐོག་ནས་ཕྱར་བ་གྲུ་འདེགས་གནང་མཁན་གྱི་སྦྱིན་པའི་བདག་པོ་དང་ནང་བསྟན་སྲུང་མ་སོགས་ཀྱི་སྐུ་བརྙན་བྲིས་བརྐོས་གནང་ཡོད་པ་དེ་ལ་ཟེར།
སྤྱིར་བཏང་བྱས་པ་ཡིན་ན་གང་བཞེངས་པར་བྱ་བའི་གཞུང་དེ་ཆ་ཡོངས་སུ་རྫོགས་པའི་རྗེས་སུ། གཞུང་དེའི་བརྗོད་བྱའི་དོན་དང་གོ་མཚུངས་པའི་དབུ་ཞབས་ལྷ་སྐུ་འབྲི་བཞེངས་གནང་སྲོལ་ཡོད་པ་ཞིག་ཡིན། འོན་ཏེ་ད་ལྟ་ང་ཚོས་མཇལ་ཡུལ་དུ་མཆིས་པའི་གསུང་རབ་དབུ་ཞབས་ལྷ་སྐུས་བརྒྱན་པ་མང་པོ་ཞིག་གསུང་རབ་དེ་བྲིས་མ་ཡིན་ཀྱང་དེའི་དབུ་ཞབས་ལྷ་སྐུ་འབྲི་བའི་འཆར་གཞི་ཡོད་མོད་ཀྱང་། ཡུལ་དུས་ཀྱི་རྐྱེན་པས་ལྷ་སྐུ་འབྲི་མཁན་གྱི་ཆ་རྐྱེན་མ་འཛོམས་པའི་དབང་གིས་ལྷ་སྐུ་འབྲི་སའི་ས་ཆ་གཞུང་དེའི་དབུ་ཤོག་གི་གཡས་གཡོན་དུ་ལྷ་སྐུ་གཤོང་ཚད་ཀྱི་ས་ཆ་ད་བར་སྟོང་པར་ལུས་པ་མངའ་རིས་དང་ལྷོ་ཁ་ཁུལ་སོགས་སུ་མཇལ་རྒྱུ་འདུག གསུང་རབ་དེ་བྲིས་བཞེངས་གནང་ཟིན་པའི་རྗེས་སུ་གསུང་རབ་དེ་དང་འབྲེལ་ཡོད་ཀྱི་ལྷ་སྐུ་དུས་མཉམ་དུ་བྲིས་ཡོད་པ་སྟེ་མཉེས་ཐང་སྒྲོལ་མ་ལྷ་ཁང་དུ་བཞུགས་པའི་ཤེར་ཕྱིན་ཡུམ་པོད་ང་པའི་ཤེར་ཕྱིན་གྱི་མང་པོའི་རྫོགས་མཚམས་སུ་ཤེར་ཕྱིན་གྱི་སྐུ་བརྙན་དེ་བྲིས་ནས་སྣང་། སྐུ་བརྙན་དེ་དག་ནི་གཞུང་དེ་འབྲི་སྐབས་ཤེར་ཕྱིན་ཡུམ་དེའི་བམ་པོའི་རྫོགས་མཚམས་སུ་ལྡེབ་གྲངས་ཀྱི་གཡས་གཡོན་ལ་མ་བལྟོས་པར་བམ་པོའི་རྫོགས་མཚམས་གང་ཞིག་ཏུ་འཁེལ་རུང་དེ་གར་ལྷ་བྲིས་པས་སྐུ་བརྙན་བྲིས་པ་མངོན་གསལ་དོད་པོར་སྣང་། སྤྱི་ལོ1933ལོའི་ལྷ་ལྡན་དཔར་མ་མདོ་སྐལ་བཟང་དེའི་ལྡེབ་གྲངས་ཀྱི་ཉིན་ངོས་སྟོན་པ་ཤཱཀྱ་ཐུབ་པ་དང་རྒྱ་གར་གྱི་རྒྱན་དྲུག་མཆོག་གཉིས། བོད་ཀྱི་ཆོས་རྒྱལ་མེས་དབོན་རྣམ་གསུམ་དང་གྲུབ་མཐའ་སོ་སོའི་སྲོལ་འབྱེད་མཁན་པོ་སོགས་བཀོད་འདུག་བོད་ཡིག་གནའ་དཔེའི་སྟེང་དུ་སྐུ་བརྙན་འབྲི་བརྐོས་གནང་བ་དེ་ལས་བོད་ཡིག་གནའ་དཔེར་རི་མོའི་མཛེས་རྒྱན་སྤྲས་པ་ཁོ་ན་མ་ཡིན་པར་ལྷ་སྐུའི་ནང་དོན་དང་སྒྱུ་རྩལ་ལས་ཡིག་ངོ་མོའི་ཤེས་པའི་རྒྱ་ཆེའི་ཀློག་པ་པོར་བསམ་བློ་དང་སློབ་གསོ། སྤྱི་ཚོགས་ཀྱི་དགོས་མཁོ་མི་འདྲ་བ་ཁག་ལ་སྲི་ཞུ་སྒྲུབ་ཀྱི་ཡོད། དཔེ་རིས་མདུན་དུ་བསྣམས་ཏེ་ཏིང་ངེ་འཛིན་ལ་བཞུགས་པའམ་རང་གི་གཉེན་ཉེ་ལ་སོགས་པ་ཚེ་རིང་ནད་མེད་ཡོང་བའི་སླད་དུ་གསོལ་བ་སྨོན་ལམ་འདེབས་སྐབས། དཔེ་རིས་ཀྱི་སྤྱན་ལམ་དུ་སྣང་བརྙན་གསོན་པོ་ཞིག་སྤྲད་ཐུབ་ཀྱི་ཡོད། ལྷག་དོན་དུ་ཡིག་ངོ་མ་ཆོད་པའི་འཇིག་རྟེན་པ་རྣམས་ལ་ནང་བསྟན་ཆོས་ལུགས་སམ་གཞུང་དེའུ་བརྗོད་སྙིང་རྟོགས་པ་ལ་གཟིགས་བརྙན་གྱི་རྣམ་པའི་ཐོག་ནས་རོགས་འདེགས་ཀྱི་ནུས་པ་དཔེ་མི་སྲིད་ཐོན་གྱི་ཡོད་ལ། རི་མོས་ལོ་རྒྱུས་ཀྱི་དོད་བྱས་ནས་སྐབས་དེའི་གནས་ཚུལ་ཡང་མཚོན་ཐུབ་པ་བྲིས་དག་པའི་རི་མོ་ཞིག་གིས་རི་མོའི་སྦྱིན་བདག་གནང་མཁན་གྱི་དཔལ་འབྱོར་གྱི་གནས་ཚུལ་དང་སྤྱི་ཚོགས་ཀྱི་གོ་གནས་སོགས་ཀྱང་མངོན་གྱི་ཡོད་པ་བཅས་ཡིན་ནོ།།
བུ་ཞབས་ལྷ་སྐུ་ནི་བོད་ཀྱི་གསུང་རབ་ཀྱི་ཐུན་མོང་མ་ཡིན་པའི་ཁྱད་ཆོས་ཤིག་ཡིན། དེ་ནི་གནའ་དཔེའི་དབུ་ཤོག་གི་སྲིབ་ངོས་དང་། ཞབས་ཤོག་གི་ཉིན་ངོའི་གཡས་གཡོན་གཉིས་སུ་གསུང་རབ་ཀྱི་གཞུང་དང་གྲུབ་མཐའ་སོ་སོའི་སྲོལ་འབྱེད་ཀྱི་སློབ་དཔོན་གོང་མ་དག་གི་སྐུ་བརྙན་དང་གཞུང་དེ་མཛད་མཁན་གྱི་མཛད་པ་པོ། གསུང་རབ་དེ་བྲིས་དཔར་བཞེངས་སོགས་ཀྱི་བྱ་བར་དཔལ་འབྱོར་གྱི་ཐོག་ནས་ཕྱར་བ་གྲུ་འདེགས་གནང་མཁན་གྱི་སྦྱིན་པའི་བདག་པོ་དང་ནང་བསྟན་སྲུང་མ་སོགས་ཀྱི་སྐུ་བརྙན་བྲིས་བརྐོས་གནང་ཡོད་པ་དེ་ལ་དབུ་ཞབས་ཀྱི་ལྷ་སྐུ་ཞེས་བརྗོད་ཀྱི་ཡོད། གསུང་རབ་ཀྱི་དབུ་ཞབས་ལྷ་སྐུ་དེ་དག་ཀྱང་རང་རང་གི་འདོད་པ་གང་ཡོད་བྲིས་པ་ཞིག་མ་ཡིན་པར་དེ་དག་ལ་གོ་རིམ་ངེས་ཅན་ཞིག་ཡོད་པ་སྣང་། ཞུ་ཆེན་ཚུལ་ཁྲིམས་རིན་ཆེན་གྱིས་མཛད་པའི་བསྟན་འགྱུར་གྱི་དཀར་ཆག་ལས། གླེགས་བམ་རྣམས་ཀྱི་དབུ་ཞབས་གཡས་གཡོན་དུ་བཞུགས་པའི་སྐུ་བརྙན་ལ། ཐོག་མར་བསྟོད་ཚོགས་ཀྱི་དབུར་སངས་རྒྱས་ཤཱཀྱ་ཐུབ་པ་དང་། དེའི་བསྟན་པ་ལ་བྱས་པ་ཅན་གྱི་ས་སྐྱ་བཎྜི་ཏ་གཉིས་དང་། དེ་ནས་རིམ་པར་རྒྱུད་སྡེ་གོང་འོག་གི་འགྲེལ་པ་རྣམས་རྒྱུད་སྡེ་རང་རང་ནས་འབྱུང་བའི་ཡི་དམ་གྱི་ལྷ་གཙོ་བོ། དེའི་འགྲེལ་བྱེད་ཀྱི་སློབ་དཔོན་དང་། སོ་སོའི་དབང་དང་རྒྱུད་བཤད་ཀྱི་བླ་མ་འགའ་ཞིག་དང་། མཛད་པ་པོ་སོགས་སྔར་བརྐོས་ཟིན་ཏེ་གཙོས་པར་འགྱུར་འདོད་པའི་ལྷ་གཞན་དང་། འཕགགས་ཡུལ་གྱི་པཎྜི་ཏ་དང་གྲུབ་ཐོབ། མཐར་རྒྱུད་སྡེ་ནས་བཤད་པའི་ཆོས་སྐྱོང་དང་ནོར་ལྷ་དང་། མདོའི་སྐོར་ལ། མངོན་རྟོགས་རྒྱན་གྱི་དབུར་སྟོན་པ་སངས་རྒྱས་དང་བསྟན་བཅོས་གསུང་བ་པོ་བྱམས་པ་དང་དེ་ནས་རིམ་པར་སངས་རྒྱས་སུམ་ཅུ་རྩ་ལྔ་དང་། ཕྱོགས་བཅུའི་སངས་རྒྱས་དང་། བྱང་ཆུབ་སེམས་དཔའ་བཅུ་སོགས་དང་། མེ་ཏོག་བཀོད་པའི་མདོ་ལས་བྱུང་བའི་སངས་རྒྱས་ཉི་ཤུ་རྩ་གསུམ་གང་ཆུད་དང་། མངོན་པར་འཇམ་དཔལ་སོགས་བྱང་ཆུབ་སེམས་དཔའ་བརྒྱད་དང་། འདུལ་བར་ཐུབ་པ་གནས་བརྟན་བཅུ་དྲུག ཉན་ཆོས་མཆོག་བརྒྱད། རིག་གནས་སྐོར་ལ། སྔར་གྱི་སངས་རྒྱས་རྣམས་ལས་མ་རྫོགས་པ་རྣམས་ཚང་བར་བཀོད་པ་དང་། བསྟན་བཅོས་རང་རང་གི་མཛད་པ་པོ་དང་། བོད་ལ་བཀའ་དྲིན་ཆེ་བའི་སློབ་དཔོན་དང་རྒྱལ་བློན་འགའ་རེ། མཆོད་ཡོན་རྣམས་དང་ཆོས་རྒྱལ་སྤྱིའི་རྒྱལ་པོ་བཞིའི་སྐུ་བརྙན་བཅས་བྲིས་ཡོད། ཅེས་པ་ལས་བོད་ཀྱི་གསུང་རབ་ཀྱི་དབུ་ཞབས་ལྷ་སྐུར་གོ་རིམ་ངེས་ཅན་ཞིག་མཆིས་པ་གོང་གི་ལུང་དང་གཤམ་གི་དཔེ་རིས་ལས་ཁ་གསལ་རྟོགས་ཐུབ།
དེ་མིན་ད་དུང་སྣར་ཐང་བཀའ་འགྱུར་གྱི་དབུ་ཞབས་ལྷ་སྐུ་ནི། གཞུང་སོ་སོའི་མདུན་ཤོག་ནང་མར་ལྷ་སྐུ་ཡོད་པ་ལས་གཞན་སྡེབ་གྲངས་ཀྱི་ཐོག་ཏུ་མེད། དེ་དག་གི་གོ་རིམ་ནི་སྟོན་པ་ཤཱཀྱ་ཐུབ་པ་དང་རྣམ་ཐོས་སྲས་གཉིས་ཡོད། དེ་རྗེས་ཤེར་ཕྱིན་ཡུམ་དང་དབྱངས་ཅན་ལྷ་མོ། སྤྱན་རས་གཟིགས། ཚེ་ལྷ་རྣམ་གསུམ་བཅས་ཡིན། ལྷ་སའི་བཀའ་འགྱུར་གྱི་དབུ་ཞབས་ལྷ་སྐུ་ནི། རིག་ཚན་སོ་སོའི་མདུན་ཤོག་ནང་མར་ལྷ་སྐུ་ཡོད་པ་ལས། པུ་སྟི་སོ་སོར་བར་འཇུག་གི་རི་མོ་མེད། འདུལ་བའི་སྐོར་གྱི་པུ་ཏི་ཀ་པའི་ལྡེབ་གྲངས་དང་པོར་སྟོན་པ་ཤཱཀྱ་ཐུབ་པ་དང་། གཡས་གཡོན་སོ་སོར་ཤཱཀྱ་འོད་དང་ཡོན་ཏན་འོད། ལྡེབ་གྲང་གཉིས་ལྷ་སྐུ་གཅིག་མཚུངས་ཡིན། ཉི་ཁྲིར་སྟོན་པ་དང་གཡས་གཡོན་ཏུ་ཤར་རིའི་བུ་དང་མོང་གལ་བུ། བརྒྱད་སྟོང་དུ་སྟོན་པ་དང་དེའི་གཡས་གཡོན་དུ་ཀླུ་སྒྲུབ་དང་ཐོགས་མེད་རྣམ་གཉིས། མདོ་རྒྱ་ཆེར་དུ་སྟོན་པ་དང་ཁོང་གི་གཡས་གཡོན་དུ་སྤྱན་རས་གཟིགས་དང་འཕགས་པ་ཀུན་ཏུ་བཟང་པོ། དཀོན་ཅོག་བརྩེགས་པ་ལ་སྟོན་པ་དང་ནམ་མཁའི་སྙིང་པོ་བཞུགས་ཡོད། མདོ་སྐལ་བཟང་གི་དབུས་སུ་སྟོན་པ་དང་དེའི་གཡས་གཡོན་དུ་སངས་རྒྱས་མར་མེ་མཛད་དང་བྱམས་མགོན་གཉིས་བཞུགས་ཡོད། མདོ་མྱང་འདས་ཀྱི་དབུས་སུ་སྟོན་པ་དང་གཡས་གཡོན་དུ་སྲོང་བཙན་སྒམ་པོ་དང་ཐོན་མི་བཞུགས་ཡོད། ལྡེབ་གྲངས་གཉིས་པའི་དབུས་སུ་ཇོ་བོ་རྗེ་དང་གཡས་གཡོན་དུ་རྗེ་རིན་པོ་ཆེ་དང་རྒྱལ་བ་སྐུ་ཕྲེང་བཅུ་གསུམ་བཞུགས་ཡོད། ཅོ་ནེའི་དཔར་མར་གཞན་དང་མི་འདྲ་བ་ཞིག་ཡོད། སངས་རྒྱས་དང་བྱང་སེམས་ཀྱི་སྐུ་བརྙན་ཆེས་ཉུང་། གཙོ་བོ་རྒྱ་བོད་ཀྱི་གྲུབ་ཆེན་རྣམས་ཀྱི་བརྙན་ཡིན། རྒྱུད་སྡེའི་པུ་ཏི་རྣམས་ལ་ཡི་དམ་གྱི་ལྷ་ཚོགས་བཀོད་མེད། དེའི་ཚབ་ཏུ་བྱང་སེམས་བརྒྱད་ཀྱི་གཙོས་པའི་གྲུབ་ཆེན། མདོའི་སྐོར་ལ་སྟོན་པ་དང་འཇམ་དབྱངས། རྗེ་རིན་པོ་ཆེ། རྒྱལ་མཆོག་ལྔ་པ་ཆེན་པོ། གཡས་གཡོན་ཕྱོགས་སུ་གོ་རིམ་ལྡན་པའི་ངང་ནས། རྒྱལ་བ་བྱམས་པ། སློབ་དཔོན་ཐོགས་མེད་ཀྱིས་གཙོས་པའི་རྒྱ་ཆེན་སྤྱོད་པའི་བླ་བརྒྱུད་རྣམས་ཡིན། གཡོན་ཕྱོགས་སུ་སློབ་དཔོན་ཀླུ་སྒྲུབ་དང་ཟླ་གྲགས་གཙོས་པའི་དབུ་མའི་བླ་བརྒྱུད་རྣམས་ཀྱི་སྐུ་བརྙན་ཡིན། ཕར་ཕྱིན་གྱི་སྐོར་ལ་འོད་དཔག་མེད་སོགས་རྒྱ་བོད་ཀྱི་མཁའ་གྲུབ་ཡིན། མདོ་དཀོན་མཆོག་བརྩེགས་དང་རྒྱ་ཆེན་བཤད་པར་སྒྲོལ་མ་ཉེར་གཅིག འདུལ་བའི་སྐོར་ལ་འཕགས་པའི་གནས་བརྟན་བཅུ་དྲུག་དང་རྒྱ་ཆེན་ཐོས་པའི་སྲས་གཉིད་ཡིན། མདོར་ན་གསུང་རབ་དེའི་ཕྱོགས་གཡས་སུ་གཞུང་ལུགས་དེ་ཐོག་མར་ལྗགས་རྩོམ་གནང་མཁན་ནམ་རང་རང་གྲུབ་མཐའ་སོ་སོའི་སྲོལ་འབྱེད་ཀྱི་སློབ་དཔོན་བཞུགས་སུ་བཅུག་པ་དང་། གཡོན་ཕྱོགས་སུ་གཞུང་དེ་བརྒྱུས་པ་འཛིན་མཁན་གྱི་སློབ་མའམ་བསྟན་པ་བྱས་པ་ཆེ་བའི་སྐྱེས་ཆེན་དམ་པ། སྲོལ་འབྱེད་ཀྱི་སློབ་དཔོན་དེའི་གསུང་ལས་སྐྱེས་པའི་ཐུགས་སྲས་ན་རིམ་བཞུགས་སུ་གསོལ་པ་སྟེ། གསུང་རབ་ཀྱི་ཕྱོགས་གཡས་ནས་འགོ་བརྩམས་ཏེ་གཡོན་དུ་རིམ་པ་བཞིན་བཀོད་གནང་ཡོད་པ་དེ་ནི་དབུ་ཞབས་ཀྱི་ལྷ་སྐུའི་གོ་རིམ་ཞིག་ཡིན།
བོད་ལ་ཆོས་རྒྱལ་སྐུ་དྲིན་ཅན་རྣམ་གསུམ་གྱི་མཛད་རྗེས་ལས་ནང་ཆོས་དར་འཕེལ་བྱུང་བའི་རྗེས་སུ་བོད་ཀྱི་འཇིག་རྟེན་མིག་གཅིག་ལྟ་བུའི་ལོ་པཎ་དང་། མཁས་པ་གནམ་གྱིས་ས་བཀབ་པ་ལྟ་བུར་བྱོན་པ་དག་གིས་འབད་བརྩོན་ལས་ནང་ཆོས་དར་རྒྱས་བྱུང་། ལོ་པཎ་དང་མཁས་པ་དེ་དག་གིས་རང་རང་གི་བློ་གྲོས་ཀྱི་རྩལ་ལ་བརྟེན་ཏེ་གསུང་རབ་གླེགས་བམ་ཁག་ལ་མཆན་འགྲེལ་བསྐྱོན་པ་དང་། དེ་དག་གི་བཤད་རྒྱུན་ཕ་བླ་མ་དམ་པའི་ངག་རྗེས་བུ་སློབ་རྣམས་ཀྱིས་འཛིན་སྐྱོང་སྤེལ་གསུམ་བླ་ལྷག་ཏུ་མཛད་པ་ལས་རང་རེ་བོད་ལ་ས་སྐྱ་དང་། རྙིང་མ། བཀའ་གདམས་པ། དགེ་ལུགས་སོགས་ཀྱི་གྲུབ་མཐའ་འཛིན་པ་ཡང་བྱུང་། དེ་དག་རང་རང་སོ་སོའི་སྲོལ་འབྱེད་དམ་རྩ་བའི་བླ་མ་དང་སྦྱིན་བདག་མི་འདྲ་བའི་དབང་གིས་རང་གྲུབ་མཐའ་སོ་སོའི་བླ་ཆེན་གོང་མ་དག་གི་ལྗགས་རྩོམ་བྲིས་དཔར་སོགས་གནང་དུས་དབུ་ཞབས་ཀྱི་ལྷ་སྐུ་ཡང་གཙིགས་ཆེན་དུ་བཟུང་སྟེ་བཀོད་ཡོད།
གཅིག་ནས་གསུང་རབ་དེ་དག་གི་མཛེས་ཆ་དང་གཉིས་ནས་རང་གི་སློབ་དཔོན་དམ་པ་མཚན་ནས་བརྗོད་པར་དཀའ་བ་རྣམས་ཀྱི་སྐུ་དྲིན་དྲན་ཤེས་དང་། མཛད་པ་པོ་རྣམས་ཁ་གསལ་ཡོང་ཕྱིར་གསུང་རབ་སོ་སོའི་དབུ་ཞབས་ལྷ་སྐུའི་བརྗོད་བྱ་བགྱིས་ཏེ། དབུ་ཞབས་ལྷ་སྐུའི་སྣང་བརྙན་གྱི་ཕྱག་མཚན་དང་སྒྱུ་རྩལ་སོགས་ལས་གསུང་རབ་དེ་གྲུབ་མཐའ་དང་དགོན་སྡེ་གང་ཞིག་གི་ཡིན་མིན་ཁ་ཚོན་གཅོད་ཐུབ་པའི་དགེ་མཚན་ཐོན་ཡོད། དཔེར་ན་ཨ་མེ་རི་ཁའི་བོད་རིག་པའི་མཁས་ཅན་ཕར(帕尔)གྱིས་མཛད་པའི་བོད་ཀྱི་གསུང་རབ་ཀྱི་མཛེས་རྒྱན《藏族佛典装饰》ཞེས་པའི་ནང་དུ། ད་ལྟ་ལོའོ་ཧྲན་ཅི་མཛེས་རྩལ་ཁང་དང་མི་སྒེར་གྱི་ཕྱག་ཏུ་ཉར་ཚགས་གནང་བའི་གཟུངས་སྔགས་བྲིས་མ་ལྡེབ་གྲངས་མ་ཚང་བ་པོད་གཅིག་ཡོད། ཕྱོགས་མང་པོའི་ངོས་ནས་བསྙད་ན། གཟུང་སྔགས་བྲིས་མ་དེ་ནི་དཔལ་ཞ་ལུ་དགོན་གྱི་ཕྱག་དཔེ་ཡིན་པར་ཐག་བཅད་ཆོག རྒྱུ་མཚན་ནི་གསུང་རབ་དེའི་དབུ་ཞབས་ལྷ་སྐུའི་ཁྲོད་དུ། བུ་སྟོན་རིན་ཆེན་གྲུབ་ཀྱི་སྐུ་བརྙན་ཡོད་པའི་རྒྱུ་མཚན་གྱིས་ཡིན། ཞེས་གསུངས་འདུག བུ་སྟོན་རིན་ཆེན་གྲུབ་ནི་དུས་རབས13པའི་ནང་དུ་བྱོན་པའི་སྙན་གྲགས་པ་ཕྱོགས་བཅུར་ཁྱབ་པའི་མཁས་པ་ཞིག་ཡིན། ས་ལུགས་ཀྱི་ཡ་གྱལ་ཏེ་བུ་ལུགས་ཀྱི་སྲོལ་ཡང་གཏོད་གནང་། ལྡེབ་གྲངས་སོ་སོའི་གཞོགས་གཡས་གཡོན་དུ་མཛེས་ཆོས་ཀྱིས་ལྷ་སྐུས་བརྒྱན་ཡོད། ལྷ་སྐུ་དེ་དག་གི་རྡོ་རྗེ་ཐེག་པའི་ལྷ་ཚོགས་དང་ཀླུ་སྒྲུབ་ཀྱི་སྣང་བརྙན་བཅས་ཡིན། མ་གཞི་རྒྱ་གར་ལོ་རྒྱུས་ཐོག་ཀླུ་སྒྲུབ་ཅེས་པའི་མཚན་ཅན་གྱི་སློབ་དཔོན་ཁོ་ན་མ་ཡིན་པར་ཁ་ཤས་བྱོན་ཡོད་ཀྱང་། འོན་ཏེ་སྐུ་བརྙན་དེ་དག་གི་ཁྲོད་ནས་བྱོན་ལེགས་ཤོས་ཀྱི་སྣང་བརྙན་དེ་ནི་དུས་རབས2པའི་ནང་དུ་བྱོན་པའི་རླབས་ཆེན་གྱི་དབུ་མའི་ལུགས་ཀྱི་མཚན་ཉིད་རིག་པ་མཁན་ཅན་ཀླུ་སྒྲུབ་ཡིན་འདུག ཁོང་གི་མཚན་དུ་ནཱ་ག་ཞེས་པའི་ཚིག་འདི་ལས་ཁོང་གིས་ཤེར་ཕྱིན་བརྒྱད་སྟོང་པ་ཀླུ་ཡུལ་ནས་གདན་དྲངས་གནང་བར་བརྟེན་ཁོང་གི་སྐུ་བརྙན་གྱི་དབུ་ཐོད་དུ་ཡང་ཀླུ་ཡི་མཚོན་བྱེད་སྦྲུལ་མགོས་བརྒྱད་ཡོད་པ་ལས་ངོ་མཁྱེན་སླ།
ཡང་གསུང་རབ་ཀྱི་དབུ་ཞབས་ལྷ་སྐུ་དང་བཅས་པའི་མདུན་ཤོག་ནང་མར་མཛེས་རྒྱན་གྲ་རྒྱ་ཤོས་ཀྱི་གསུང་པོད་ཅིག་ད་ལྟ་རྒྱ་གར་དྷི་ལིར་ཡོད་པའི་བོད་ཀྱི་རྟེན་རྫས་བཤམས་མཛོད་ཁང་དུ་བཞུགས་ཡོད། གསུང་པོད་དེའི་མཚན་བྱང་དང་དབུ་ཞབས་ལྷ་སྐུ་ཚང་མར་ཆ་ཡོངས་ནས་མཛེས་རྒྱན་སྦྲས་ཡོད་དེ། རྡོ་ཞོ་ལས་སྐྱོ་སྦྱར་བཏང་སྟེ་འབུར་བརྐོས་སྒྱུ་རྩལ་གྱི་རྣམ་པ་ཐོན་ཡོད་པ་དེ་དག་ལ་གསེར་ཆུ་འབོར་ཆེན་བཏང་ཡོད། མདུན་ཤོག་ནང་མའི་ནང་དུ་བྲིས་པའི་ཡི་གེའི་འགོར་མུ་ཏིག་གིས་ཕྲ་བཏབ་ཡོད། མཚན་བྱང་དེ་དག་དང་དབུ་ཞབས་ཀྱི་རྟེན་འབྲེལ་མཚོན་བྱེད་ཀྱི་མཆོད་རྫས་དང་མཆོད་རྟེན་ཚང་མར་གསེར་མཚོན་གྱིས་མདོག་བསྒྱུར་བའི་ཆུ་འཛིན་སྟེང་བྲིས་ཡོད། མདུན་ཤོག་ནང་མའི་དབུ་ཞབས་ལྷ་སྐུའི་པད་ཁྲི་ནི་ཚེམ་དྲུབ་ཅིག་ཡིན། གཞོགས་གཡོན་དུ་སྟོན་པའི་སྣང་བརྙན་དང་། གཞོགས་གཡས་སུ་རི་བོ་དགེ་ལུགས་སྲོལ་གཏོད་མཁན་གྱི་རྗེ་ཙོང་ཁ་པ་བློ་བཟང་གྲགས་པའི་སྣང་བརྙན་ཡིན། སྐུ་བརྙན་དེ་དག་སོ་སོའི་མདུན་དུ་མུ་ཏིག་གི་གང་བའི་སྡེར་མ་རེ་ཕུལ་ཡོད། མ་གཞི་ངེད་ཚོས་ཕྱག་དཔེ་དེའི་མཚན་བྱང་གཏན་འཁེལ་བ་ཞིག་སྨྲ་དཀའ་ཡང་། ཕྱག་དཔེ་དེ་རི་བོ་དགེ་ལུགས་པའི་དགོན་སྡེ་ཞིག་གི་ཡིན་པ་ནི་མགྲིན་པ་གཟེངས་སུ་བསྟོད་ནས་སྨྲས་ཆོག་ཅེས་གསུངས་པ་ལས་ཕྱག་དཔེ་དེ་དག་གི་འབྱུང་ཁུངས་དང་གྲུབ་མཐའ་ཅི་ཞིག་གི་ཡིན་མིན་མགོ་བཏགས་ཕུད་ཐུབ་པ་བྱུང་ཡོད་པ་ནི་དབུ་ཞབས་ལྷ་སྐུའི་བརྗོད་བྱར་ལུང་ཁུངས་བཅོལ་གནང་ཏེ་གསུངས་བཞག་པ་ཤ་སྟག་རེད་འདུག དེས་ན་གྲུབ་མཐའ་སོ་སོའི་དབུ་ཞབས་ལྷ་སྐུར་རྒྱུན་དུ་བརྐོ་བྲིས་བགྱིས་པའི་སྐུ་བརྙན་ནི་འདི་ལྟར་ཏེ།
དེ་ནི་བོད་ཀྱི་ཐུན་མོང་མ་ཡིན་པའི་གསུང་རབ་ཀྱི་ཁྱད་ཆོས་ཤིག་ཡིན། ཁྱད་ཆོས་དེ་དག་ནི་རྒྱ་དཀར་ནག་དང་བལ་ལུགས་ཀྱི་ཁྱད་ཆོས་གང་གི་ཁོངས་སུའང་གཏོགས་པ་ཞིག་མིན། བོད་ཀྱི་གསུང་རབ་གྱི་མཚན་བྱང་དང་གཞུང་དངོས་ལ་མཛེས་རྒྱན་ཀླུབས་རྒྱུར་སྤྲོ་སྣང་ལྡན་པ་མ་ཟད་གསུམ་རབ་ཀྱི་དབུ་ཞབས་ལྷ་སྐུར་ཆེས་དམིགས་བསལ་གྱིས་དང་དོད་གནང་གི་ཡོད། དེ་ནི་བོད་རིགས་ཀྱི་ཐུན་མོང་མ་ཡིན་པའི་བསམ་པའི་རིག་གནས་ལས་བྱུང་བ་ཞིག་ཡིན། ངེད་མེས་པོ་རྣམས་ཀྱི་ལྷག་བསམ་རྣམ་པར་དག་པའི་སྒོ་ནས་ནང་བསྟན་ལྷ་ཚོགས་ལས་གསུང་རབ་ལ་རྒྱན་སྤྲས་པ་དང་། ལྷག་དོན་དུ་ལྷག་བསམ་ཞེན་པ་དཀར་པོས་རང་རང་གི་བླ་མ་དམ་པར་ཁྱད་དུ་འཕགས་པར་བསྙེན་བཀུར་གནང་སྟེ་སྐུ་བརྙན་བརྐོ་འབྲི་གནང་སྟབས། མཛེས་རྒྱན་གྱི་རྣམ་པ་མི་འདྲ་བའི་དབུ་ཞབས་ལྷ་སྐུའི་ཁྲོད་དུ་རྟག་ཏུ་བླ་མ་དམ་པའི་སྐུ་བརྙན་མཇལ་རྒྱུ་ཡོད།
དཔེར་ན་གོང་གི་གསུང་རབ་དེའི་དབུ་ཞབས་ལྷ་སྐུ་ལ་གཟིགས་ཚེ། སྐུ་བརྙན་དེའི་ནང་ནས་དབུས་སུ་བཞུགས་པ་དེ་ནི་རྙིང་མ་བའི་སོ་ཟུར་གནུབས་གསུམ་ཞུ་བའི་ནང་གི་གནུབས་ཆེན་སངས་རྒྱས་ཡེ་ཤེས་ཞི་བ་དེ་ཡིན། ཁོང་ནི་དུས་རབས་བརྒྱད་པའི་སྟོད་དུ་བྱོན་པའི་གསང་སྔགས་རྙིང་མའི་སློབ་དཔོན་གྲགས་ཅན་ཞིག་ཡིན། གནུབས་སངས་རྒྱས་ཡེ་ཤེས་ཀྱི་ཕྱོགས་གཡས་གཡོན་གཉིས་སུ་བཞུགས་པའི་སྐུ་བརྙན་དེ་ནི་ཟུར་ཆེན་ཆུང་རྣམ་གཉིས་ཏེ། ཟུར་ཆེན་ཤཱཀྱ་འབྱུང་གནས(1002-1062)དང་ཟུར་ཆུང་ཤེས་རབ་གྲགས་པ(1014-1076)ཞུ་བ་ཁོང་རྣམ་གཉིས་ཡིན། ཁོང་རྣམ་གཉིས་ནི་གསང་སྔགས་རྙིང་མའི་སློབ་དཔོན་ཞིག་ཡིན་གཤིས་གསུང་རབ་དེའི་དབུ་ཞབས་ལྷ་སྐུའི་ནང་དོན་ལས་གསུང་རབ་དེ་གྲུབ་མཐའ་གང་ཞིག་གི་ཡིན་པ་ཐད་ཀར་ཁ་ཚོན་གཅོད་ཐུབ་པ་ནི་དབུ་ཞབས་ལྷ་སྐུའི་དྲིན་ཡིན་སྟབས་གསུང་རབ་ཀྱི་དབུ་ཞབས་ལྷ་སྐུར་དོ་གལ་བྱ་རྒྱུ་གལ་ཆེ།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2365870 位访客